Utpal Badol Baruah * উৎপল বাদল বৰুৱা: September 2020\nUtpal Badol Baruah * উৎপল বাদল বৰুৱা\nমোৰ আজৰি সময়ৰ এয়া "হাতৰ কাম"...... If you would not be forgotten/ As soon as you are dead and rotten/ Either write things worth reading/ Or do things worth writing - Benjamin Franklin\nট্ৰুথ, লাভ এণ্ড এ লিটিল মেলিচ্ - ১৪\nট্ৰুথ, লাভ এণ্ড এ লিটিল মেলিচ্\n(প্ৰসিদ্ধ লেখক খুশৱন্ত সিঙৰ আত্মকথা Truth, love andalittle malice-ৰ অনুবাদ - উৎপল বাদল বৰুৱা)\nদিল্লী আৰু লাহোৰত কলেজৰ দিনবোৰ\nকেম্পত আমাৰ লগত থকা ষ্টিফেন্স্ কলেজৰ জ- আখৰৰ শৰীৰ চৰ্চা কৰা ল’ৰা এটা আছিল, বৰ অসৎ স্বভাৱৰ - সি সুবিধা পালেই ল’ৰাৰ লগত মৈথুন কাৰ্যত লিপ্ত হৈছিল৷ কেম্পৰ বাহিৰত গা ধোৱাৰ বাবে ৰখা ঠাইখিনিতেই জ-ই তাৰ বাবে চিকাৰৰ সন্ধান কৰিছিল৷ সি কেৰালাৰ ইতিয়াৰা নামৰ ল’ৰা এটা আৰু মোক ইয়াৰ বাবে বাচি ল’লে৷ আমাক মাতি নি ক’লে- “তহঁত দুটাৰ ভিতৰৰ যিকোনো এটা আহিবি মোৰ ওচৰলৈ৷ কোন আহিবি নিজেই ঠিক কৰ, নহলে মই দুয়োটাকে নেৰিছোঁ৷” আমি জ-ৰ লগত মুখামুখি সংঘৰ্ষ কৰাটোৱেই ঠিক কৰিলোঁ৷ মোৰ টেণ্টত থকা ছাৰ্জেণ্টজন আছিল জ-তকৈ বেছি শক্তিশালী ল’ৰা৷ মই তাৰ সহায় খুজিলোঁ৷ জ আৰু ছাৰ্জেণ্ট মুখামুখি হ’ল৷ তাৰপিছৰপৰা আৰু জ-ই আৰু আমালৈ চকু দিবলৈ সাহস নকৰা হ’ল, সম্ভৱ তাৰ সংশোধনো হ’ল৷\nএদিন আবেলি আমি তম্বুৰ ভিতৰত এনেয়ে বিচনাত পৰি আছিলোঁ। হঠাতে প্ৰকাণ্ড ফেঁটী সাপ এটা ল’ৰা এটাৰ ডিঙিয়েদি পাৰ হৈ যাবলৈ আৰম্ভ কৰিলে। ভয়ত বিতত হৈ ল’ৰাটোৱে চিঞৰ এটা মাৰি সাপটোৰ নেগুৰত ধৰি দলি মাৰি দিয়াত গৈ পৰিলগৈ আন এটাৰ ল’ৰাৰ গাত। সাপটোৱে ফেঁট তুলি ফোঁচ-ফোঁচাই উঠিল৷ হুলস্থুল লাগি গ’ল। তেনেতে দৌৰা-দৌৰিত কাৰোবাৰ গাত লাগি তম্বুৰ মাজৰ খুটাটো পৰি থাকিল৷ লগে লগে তম্বুটোৱে সকলোকে ঢাকি ধৰিলৈ। কাপোৰৰ তলত কেইবাটাও ল’ৰা আৰু লগত এটা প্ৰকাণ্ড ফেঁটী সাপ৷ ইউ. টি. চি- ৰ ল’ৰাই ৰাইফল উলিয়াই আনিলে৷ এই সাপৰ কাহিনীটোৱেই মই কেম্পত থাকোঁতে হোৱা শেষ ঘটনা আছিল৷ তাৰপিছতে, মই দীঘলীয়া অসুস্থতাৰ বাবে পেৰেড কৰা উচিত নহয় বুলি ডাক্তৰৰ পৰা চাৰ্টিফিকেট এখন লিখাই আনি এই বিড়ম্বনাৰ পৰা একেবাৰে মুক্তি পালোঁ৷ ইয়াৰ লগে লগেই মোৰ সৈনিক হ’বলৈ কৰা বাসনাৰ যৱনিকা পৰিল৷\n১৯৩২ চনত মই কলা বিভাগত ইণ্টাৰমিডিয়েট পৰীক্ষা দিছিলোঁ। যেনেতেনে মই দ্বিতীয় বিভাগত উত্তীৰ্ণ হ’বলৈ সক্ষম হ’লো৷ সকলোৱে আশা কৰা ধৰণেই মাংগত ৰায় বিশ্ববিদ্যালয়ৰ ভিতৰত প্ৰথম স্থান দখল কৰি উত্তীৰ্ণ হ’ল। লগতে সি কেইবাটাও বিষয়ত সৰ্বোচ্চ নম্বৰো পালে।\nষ্টিফেন্স্ কলেজ এৰি স্নাতক পঢ়িবলৈ কিয় মই লাহোৰৰ গৱৰ্ণমেণ্ট কলেজলৈ গৈছিলোঁ তাৰ সঠিক কাৰণটো মই নিজেই নাজানো৷ মোৰ ভৱিষ্যতৰ পৰিকল্পনাবোৰ দেউতাৰ সিদ্ধান্ত মৰ্মেই ঠিক হৈছিল৷ মই স্কুলত থাকোঁতেই মোৰ ইংৰাজীৰ শিক্ষয়িত্ৰী মিছ বাদেনৰ কথাৰ ভিত্তিত অধ্যক্ষা কমলা বোসে দেউতাক কৈছিল যে পেছা হিচাপে মই লেখক বৃত্তিটোৱেই লোৱা ভাল হ’ব৷ দেউতাই কথাটো কেইবাদিনো ধৰি চিন্তা কৰিলে আৰু তাৰ পিছত সিদ্ধান্ত কৰিলে যে অকল লিখিয়েই আমাৰ দেশত খোৰাকি উলিয়াব পৰাটো সিমান সহজ কথা নহয়৷ আন চাকৰিৰ লগত চাইড-লাইন হিচাপে লিখা-লিখি চলাই থকাটো বেলেগ কথা কিন্তু কলমটোৰ ওপৰতে নিৰ্ভৰ কৰি বৰ্তি থকাতো প্ৰায় অসম্ভৱ৷ যিহেতু মই কথা বেছি কৈছিলোঁ আৰু প্ৰায়ে তৰ্কযুদ্ধত লিপ্ত হৈছিলো দেউতা-মায়ে ভাবিলে যে মোৰ বাবে উকীলৰ পেছাটোহে উপযুক্ত হ’ব৷ আমাৰ পৰিয়ালত কোনো উকীল নাছিল আৰু দেউতাই কৰ্ট কাছাৰীৰ কামৰ বাবে যথেষ্ট ধন ভাঙিব লগা হৈছিল। মডাৰ্ণ স্কুলত মোক হিন্দীৰ পৰা উৰ্দু বিষয়লৈ সলনি কৰি অনা কথাটোতো দেউতাই হয়তো ভাবিছিল যে যিহেতু আদালতৰ কামবোৰ উৰ্দু ভাষাতে হয়, এই ভাষাটোৱে মোক এই লাইনটোলৈ লৈ যোৱাত যথেষ্ট সহায় কৰিব৷ দিল্লীৰ আদালত তেতিয়া লাহোৰ আদালতৰ অধীনত আছিল৷ দেউতাই হয়তো এইটোও ভাবিছিল যে লাহোৰ আৰু তাত থকা গণ্যমান্য ব্যক্তিৰ লগত যদি মোৰ ভালদৰে পৰিচয় ঘটে, সেইটোৱে আইনৰ পথাৰত খোজ দিবলৈ মোক যথেষ্ট সহায় কৰিব। মোৰ ভবিষ্যত সম্পৰ্কে মোৰ নিজৰ মনত কোনো দৃঢ় ইচ্ছা নাছিল৷ সেয়ে মই সহজেই লাহোৰলৈ যাবলৈ সন্মত হ’লো৷ মোক একেখন ঠাই আৰু একেবোৰ মানুহে সোনকালেই বিৰক্ত কৰে - তেতিয়াও, এতিয়াও৷ নতুন ঠাই আৰু নতুন মানুহৰ প্ৰতি মোৰ আকৰ্ষণ প্ৰৱল৷ তাৰোপৰি মই কাৰো লগত দীৰ্ঘদিনজোৰা বন্ধুত্ব গঢ়ি তুলিব নোৱাৰোঁ - তেতিয়াও, এতিয়াও৷\nসেই সময়ত লাহোৰৰ গৱৰ্নমেণ্ট কলেজ শিক্ষা আৰু ক্ৰীড়া, এই দুয়োটাৰ ফলাফলৰ বাবে উত্তৰ ভাৰতৰ সবাতোকৈ চৰ্চিত কলেজ আছিল৷ সেই সময়ত দেশৰ অলিম্পিক হকীদলৰ এঘাৰ জন খেলুৱৈৰ ভিতৰৰ চাৰিজনেই আছিল সেইখন কলেজৰ৷ ক্ৰীকেট আৰু ক্ৰীড়াৰ ক্ষেত্ৰতো অনেক সফল খেলুৱৈ ওলাইছিল গৱৰ্ণমেণ্ট কলেজৰ পৰা৷ অৱসৰপ্ৰাপ্ত কৰ্ণেল এইছ. এল. অ’. গাৰেট নামৰ ওখপাখ বৃটিছ চাহাবজনে কলেজখন সৈনিক স্কুলৰ দৰে পৰিচালনা কৰিছিল৷ আন শিক্ষকসকলৰো কেইবাজনো আছিল ইংৰাজ চাহাব৷ ভাৰতীয় শিক্ষক সকলো অক্সফৰ্ড বা কেম্ব্ৰিজ বিশ্ববিদ্যালয়ৰপৰা পাছ কৰি অহা উচ্চ শিক্ষিতলোক। তাৰ ভিতৰৰে দুজন আছিল নামকৰা বিজ্ঞানী - বীৰবল সাহনী আৰু ডঃ কাশ্যপ৷ সকলোধৰণৰ ছাত্ৰ-ছাত্ৰী এইখন কলেজত ভৰ্তি হ’ব নোৱাৰিছিল৷ মেধাতকৈও, বংশ পৰিচয়, ধন-দৌলত আৰু ৰাজনৈতিক ক্ষমতাইহে ভৰ্ত্তিকৰণত বেছি সহায় কৰিছিল৷ আঢ্যৱন্ত কলেজৰ পৰা অহা ছাত্ৰৰ বাবে ভৰ্ত্তি হোৱাটো সহজ আছিল, লাগিলে পৰীক্ষাৰ ফলাফল যিমানেই বেয়া নহওক৷ সাধাৰণ আবেদনকাৰী প্ৰাৰ্থীয়ে দেউতাক বা অভিভাৱকৰ লগত গৈ সাক্ষাৎকাৰ দিবগৈ লাগিছিল৷ মোক কলেজখনত ভৰ্ত্তি কৰাবলৈ লৈ গৈছিল মোক খুড়াদেউৱে৷ তেখেত সেইখন কলেজেৰ এসময়ৰ হকী দলৰ কেপ্তেইন আছিল আৰু তাৰপৰাই স্নাতকোত্তৰ ডিগ্ৰী লৈছিল। তাৰোপৰি সেই সময়ত তেখেত আছিল পাঞ্জাৱ বিধান সভাৰ সদস্য৷ সাক্ষাৎকাৰ ল’ব লগা লোককেইজনে মোক কোনো প্ৰশ্নই নকৰিলে৷ কলেজখনত ভৰ্ত্তিৰ বাবে খুড়ায়েই আছিল মোৰ পাছপৰ্ট আৰু ভিছা৷\nষ্টিফেন্স্ কলেজ এৰি যোৱা বাবে মাংগত ৰায়ে মোক বেয়া পাইছিল৷ কলেজ খোলাৰ আগতে থকা দীঘলীয়া বন্ধৰ সময়খিনিত সি মোলৈ দীঘল-দীঘল চিঠি লিখিছিল। মই যেতিয়া সঁচাকৈয়ে যাবলৈ ওলোৱাৰ খবৰ দিলোঁ, সি প্ৰায় কান্দিবলৈকে ওলাল৷ দিল্লীৰ পৰা লাহোৰলৈ যাওতে মই মোৰ মটৰ চাইকেলখন চলাই গৈছিলো৷ গ্ৰেণ্ড্ ট্ৰাংক ৰোডেদি সেই তিনিশ কিলোমিটাৰ অতিক্ৰম কৰিবলৈ তেতিয়া সময় লাগিছিল প্ৰায় আঠ ঘণ্টা। ৰাষ্টাত তেতিয়া কোনো ধৰণৰ ট্ৰেফিক জাম হোৱা দেখা নাছিলোঁ৷\nলাহোৰত প্ৰথম চাৰিমাহ মই জেইল ৰোডত থকা খুড়াৰ ভাৰাঘৰত আছিলো৷ খুড়ীৰ সেই সময়তে যঁজা ছোৱালী দুজনীৰ জন্ম হৈছিল৷ খুড়া পাঞ্জাৱ বিধান সভাৰ নিবাৰ্চনৰ কামত ব্যস্ত আছিল৷ ৰাজনীতিৰ লগত জড়িত থকা অনেক লোকৰ আহযাহ চলিছিল ঘৰখনলৈ৷ মোৰ সম্পৰ্কীয় ভাই এজনেও কলেজত এডমিশ্বন লৈছিল৷ তাৰ লগতে মইও হোষ্টেললৈ যোৱাটো ঠিক কৰিলোঁ৷ জমিনদাৰ সকলৰ ল’ৰাৰ বাবে থকা কেইবাটাও আঢ্যৱন্ত হোষ্টেল আছিল, কোঠাবোৰ বিলাস-বহুল হোটেলৰ ছুইটৰ দৰে৷ কিছুমান ছাত্ৰইতো লগত আলধৰাও ৰাখিছিল৷ “ল কৰ্ট” আৰু “ডি. এ. ভি.” কলেজৰ ফালে থকা হোষ্টেলএটাৰ চুকৰ কোঠা এটাত মই ছিট পালোঁ৷ মোৰ থকা কোঠাটোৰ ঠিক তলৰ ঠাইখিনিৰ পৰাই ভগত সিং আৰু ৰাজ গুৰুৱে লালা লাজপট ৰায়ক প্ৰহাৰ কৰা বৃটিছ পুলিচ ইন্সপেক্টৰজনক গুলীয়াই হত্যা কৰিছিল৷ লালা লাজপট ৰায়ে ছায়মন আয়োগৰ বিৰোধিতা কৰি কৰা সমদল এটাত যোগদান কৰিছিল। কোঠাটোৰ পৰা দেখি থকা দৃশ্যবোৰ সদায় সুখদায়ক নাছিল৷ ভৰিত শিকলি বান্ধি বা হাতকেৰেয়া পিন্ধাই বন্দীসকলক কৰ্টলৈ অনা-নিয়া দৃশ্য প্ৰায়েই দেখিবলৈ পোৱা গৈছিল৷ তাৰোপৰি গোচৰীয়া আৰু উকীলসকলে লাইন পাতি দেৱাল এখনত প্ৰসাৱ কৰা দৃশ্যটোও সদায় দেখি থকা এটা দৃশ্য আছিল।\nপাহাৰৰ ওপৰত থকা গঠীক ডিজাইনৰ গীৰ্জাঘৰৰ দৰে গৱৰ্নমেণ্ট কলেজৰ ভৱনটো আছিল বৰ সুন্দৰ। সমূখত এখন বৰ ডাঙৰ খেলপথাৰ আছিল৷ পথাৰখনৰ পশ্চিম দিশত টেনিছ খেলাৰ কৰ্ট আৰু পূৱ দিশত এটা চুইমিং পুল আছিল৷ গোল বাগ বুলি কোৱা প্ৰকাণ্ড পাৰ্কখনৰ এমূৰে আছিল কলেজখন৷ সেইফালেই যাদুঘৰটোলৈও যাব পাৰি৷ তাত শিখসকলৰ পৰা পোৱা প্ৰকাণ্ড বৰটোপ এটা সজাই থোৱা আছিল - নাম আছিল ভাঞ্জিয়ান দি টোপ, পিছলৈ তাৰ নাম ৰাইয়াৰ্ড কিপলিংৰ উপন্যাসৰপৰা লোৱা এটা নাম দিয়া হৈছিল - কিম গান৷ সেইখিনিৰ পৰাই হাই কৰ্ট, বিধান সভা আৰু লৰেঞ্চ গাৰ্ডেন হৈ যোৱা মল নামৰ ৰাষ্টাটো আৰম্ভ হয়। আনাৰকলি নামৰ লাহোৰৰ প্ৰধান বজাৰ খনৰ দুৰত্ব সেইখিনিৰপৰা মাত্ৰ এক ফাৰ্লং৷ তাৰোপৰি লাহোৰৰ পতিতালয় - হীৰা মাণ্ডিলৈও তাৰ পৰা বেছি দূৰ নহয়৷ হীৰা মাণ্ডি নামটো আহিছে মহাৰজা ৰঞ্জিৎ সিংহৰ এজন প্ৰিয়পাত্ৰ ৰাজা হীৰা সিং দোগ্ৰাৰ পৰা৷ স্থানীয় মানুহে ঠাইখনক টিব্বী বজাৰ বুলি কৈছিল৷ গৱৰ্মমেণ্ট কলেজৰ বহু ছাত্ৰই এই টিব্বী বজাৰৰ পতিতাৰ ওচৰতে নিজৰ কুমাৰত্বৰ অন্ত পেলাইছিল৷ (আগলৈ..)\nPosted by Utpal Badol Baruah at 10:55 AM No comments:\nট্ৰুথ, লাভ এণ্ড এ লিটিল মেলিচ্ - ১৩\nদিল্লী আৰু লাহোৰত কলেজৰ দিনবোৰঃ\nমুছলমান সম্প্ৰদায়ৰ ছাত্ৰসকলে তেওঁলোকৰ টুপী আৰু দেখিলেই ধৰিব পৰাকৈ ধৰ্মীয় সাজ পিন্ধিহে কলেজলৈ আহিছিল। অৱশ্যে এটা ল’ৰা ইয়াৰ ব্যতিক্ৰম আছিল। তেওঁ খাদী কাপোৰ আৰু গান্ধী টুপী পিন্ধি আহিছিল। সাধাৰণতে দেশৰ স্বাধীনতা সম্পৰ্কীয় কথাত তেওঁলোকে ভাগ নলৈছিল আৰু বিষয়টোৰপৰা আতঁৰি থাকিছিল। বুৰঞ্জীৰ এজন অধ্যাপক আছিল, নাম ডঃ ইষ্টিয়াক হুছেইন কৰেছী। তেওঁ ইছলাম ঐতিহ্যৰ কথা সুবিধা পালেই উল্লেখ কৰি মুছলমান লোকসকলৰ বাবে সুকীয়া মৰ্যাদাৰ দাবী কৰিছিল। পিছলৈ, দেশ বিভাজন হোৱাৰ পিছত পাকিস্তানলৈ গুছি যোৱাসকলৰ ভিতৰত তেওঁ আগৰনুৱা আছিল। এটা সময়ত তেওঁ পাকিস্তানৰ শিক্ষা মন্ত্ৰী হৈছিলগৈ৷ ধৰ্মৰ নামত সুকীয়া মৰ্য্যাদা বিচৰা কথাটো মই বেয়া পাইছিলো৷ তেওঁলোকৰ লগত বন্ধুত্ব স্থাপন কৰিবলৈ মই যি পাৰোঁ চেষ্টা কৰিছিলোঁ, কিন্তু কিঞ্চিতহে সফল হ’ব পাৰিছিলোঁ।\nমোৰ কোনো মুছলমান বন্ধু নাছিল বুলি কোৱা কথাষাৰ সম্পূৰ্ণ সত্য নহয়৷ আশা নকৰাকৈয়ে বহুত বেছি ধৰণে মই লাভৱান হৈছিলোঁ লেডি আইৰিণ কলেজত পঢ়ি থকা মোৰ ভণ্টীৰ দ্বাৰা৷ তাইৰ লগত হায়দৰাবাদৰ পৰা অহা মুছলমান ছোৱালী এজনীৰ বন্ধুত্ব হৈছিল, নাম আছিল ঘয়ুৰুনিছা হাফিজ৷ ৰবিবাৰে প্ৰায়েই তাইক আমাৰ ঘৰত চাহ খাবলৈ মতা হৈছিল৷ প্ৰথমবাৰ তাই আমাৰ ঘৰলৈ আহোঁতে বোৰ্খা পিন্ধি আহিছিল আৰু ভণ্টীয়ে কেইবাবাৰো কোৱাৰ পিছতহে তাই সেইখন মুখৰপৰা গুচাইছিল৷ তাইৰ গাৰ গঠন লাহী আৰু চুলি সামান্য মুগা বৰণীয়া, কেকোঁৰা আছিল৷ পৰ্দাৰ আৰঁত থাকিলেও কিন্তু তাই ল’ৰাৰ লগত বেছ ৰস কৰি কথা পাতিব জানিছিল৷ মই পাগলৰ দৰে তাইৰ প্ৰেমত পৰিলোঁ৷ ধৰ্মীয় বান্ধোনৰ বাবে তাইক বেছি আপোন কৰি লোৱাতো যে সম্ভৱ নহয় সেই কথা মই জানিছিলোঁ। তথাপিও মুছলমান ছোৱালী এজনীৰ লগত যে মোৰ বন্ধুত্ব হৈছিল সেই কথা ভাবিয়েই মোৰ মন শিহৰিত আৰু পুলকিত হৈছিল৷ তাই কিন্তু মোতকৈ বহুত বেছি সাহসী আছিল৷ এদিন মোৰ ভণ্টীৰ সৈতে তাইকো লৈ চিনেমা চাবলৈ গৈছিলোঁ৷ চিনেমা হলৰ লাইট নুমাই নোযোৱা পৰ্য্যন্ত তাই বোৰ্খা পিন্ধি আছিল৷ মই তাই আৰু ভণ্টীৰ মাজত বহিছিলোঁ৷ চিনেমা আৰম্ভ হোৱাৰ কিছু সময়ৰ পাছত হঠাতে তাইৰ হাতৰ স্পৰ্শ মই মোৰ হাতত অনুভৱ কৰিলোঁ৷ ক’ব নোৱাৰাকৈয়ে তাই হাতটো মোৰ ওপৰত থ’লে নে ইচ্ছা কৰিয়েই তেনে কৰিছে মই চিন্তা কৰিবলৈ লওঁতেই তাই আঙুলিকেইটা মোৰ হাতৰ আঙুলিৰ মাজেদি সৰকাই দিলে৷ মই শিহৰিত হৈ উঠিলোঁ৷ চিনেমাত মন নবহা হ’ল৷ ইণ্টাৰভেলৰ পিছত ভণ্টীৰ কাণত নপৰাকৈ মই সুধিলোঁ, মই তাইলৈ চিঠি লিখিব আৰু মাজে মাজে তাইৰ লগত ফুৰিবলৈ যাব পাৰিমনে? তাই মূৰ দুপিয়াই সন্মতি জনালে আৰু ক’লে – “মোৰ তোমাৰ ভণ্টীৰ লগত ওলাই যোৱাৰ অনুমতি আছে৷ তুমি এটা কাম কৰিবা, মোক তোমালোকৰ ঘৰলৈ নিবলৈ আৰু থ’বলৈ আহিবা৷”\nভণ্টীয়ে গম নোপোৱাকৈ তাইক মই প্ৰতি দেওবাৰে ঘৰৰপৰা গাড়ীত উঠাই লৈ লং-ড্ৰাইভত যোৱা আৰম্ভ কৰিলোঁ৷ সেইসময়ত দেউতাৰ দুখন গাড়ী আছিল। নতুনখন তেখেতে নিজে চলাইছিল আৰু পুৰণি ফিয়েট্ গাড়ীখন পৰিয়ালৰ ব্যৱহাৰৰ বাবে দিছিল৷ ফিয়েট্ গাড়ীখনৰ ক্লাছডালৰ ওচৰতে আন এডাল লিভাৰ আছিল, যিডাল হেঁচি দিলে পেট্ৰলৰ সোঁতটো বন্ধ হৈ পৰে আৰু গাড়ীখন ৰৈ যায়৷ গাড়ী চলাওঁতে মই বাওঁহাতেৰে তাইৰ হাতখন ধৰি থাকো আৰু সোঁহাতেৰে গাড়ীৰ ষ্টিয়েৰিংডাল৷ হাতটো স্পৰ্শ কৰাৰ বাদে অকণো আগবাঢ়িবলৈ মই এদিনো সুযোগ পোৱা নাই৷ এদিন সন্ধ্যা আওহতীয়া ঠাই এখনলৈ তাইক লৈ আনি বুদ্ধি কৰি লিভাৰডাল টানি গাড়ীখন বন্ধ কৰি দিলোঁ। ভাবিছিলোঁ এই সুযোগতে তাইক এবাৰ আকোৱালি লওঁ৷ তাই মোৰ বুদ্ধিটো ঠিক বুজি পালে আৰু লিভাৰডাল অন কৰি দি ক’লে- “তুমি যদি এনেকুৱা কৰা মই কিন্তু আগলৈ কেতিয়াও নাহোঁ।” সেয়ে তাতকৈ আৰু মোৰ আগবঢ়া নহ’ল । তথাপিও লাহোৰ আৰু লণ্ডনত থাকোঁতে মই তাইলৈ দীঘল দীঘল প্ৰেমপত্ৰ লিখিছিলোঁ৷ অৱশ্যে তেনে চিঠি মই আন ছোৱালীলৈও লিখিছিলোঁ৷\nত্ৰিশবছৰতকৈও অধিক সময়ৰ পিছত ঘয়ুৰ মোৰ জীৱনলৈ আকৌ উভতি আহিছিল মোৰ ভণ্টীৰ যোগেদিয়েই৷ ভণ্টীয়ে আমাৰ মাজত থকা সম্পৰ্কৰ একো ভূ পোৱা নাছিল৷ তেতিয়ালৈকে ঘয়ুৰৰ দুজন স্বামীৰ মৃত্যু হৈছে৷ ফৰীছা নামৰ এজনী ওঠৰ বছৰীয়া মৰমলগা ছোৱালীৰ তাই তেতিয়া মাতৃ৷ ফৰীছাইও মাকৰ দৰেই লেডী আইৰিণ কলেজতে পঢ়িছিল আৰু মোক তাইৰ স্থানীয় অভিভাৱক পাতিছিল৷ তাইও মাকৰ ফুটতে ডাঙৰ হৈছিল। লোকেল গাৰ্ডিয়ানৰ ঘৰলৈ যোৱাৰ নামত তাই প্ৰায়েই হোষ্টেলৰপৰা বাহিৰলৈ গৈছিল আৰু তাৰপিছত মোৰপৰা তাই আমাৰ ঘৰত থকা বুলি লিখাই নিছিল৷\nআশী বছৰ বয়সলৈকে ঘয়ুৰ মোৰ বন্ধু হৈ আছিল৷ যেতিয়াই মই হায়দৰাবাদলৈ গৈছোঁ, সুবিধা পালেই কিছুসময় তাইৰ লগত কটাইছোঁ৷ প্ৰকৃততে ঘয়ুৰৰ প্ৰেমৰ বাবেই মই মুছলমানসকলক মই ভাল পাবলৈ আৰম্ভ কৰিছিলোঁ৷ মই এইটোৱেই সিদ্ধান্তত উপনীত হ’লো যে কোনোবা সম্প্ৰদায় এটাক অন্তৰেৰে ভাল পাবলৈ হলে সেই সম্প্ৰদায়ৰ কাৰোবাৰ লগত প্ৰেমত পৰিব লাগে৷\nভাৰতৰ খ্ৰীষ্টান লোকসকল স্বদেশী আন্দোলনটোৰ পৰা আতঁৰি থকা কথাটোত মই বৰ গুৰুত্ব দিয়া নাছিলোঁ৷ মোৰ পক্ষপাত-দুষ্ট মনটোৰ মতে এই লোকসকল অনুসুচিত জাতিৰপৰা ধমাৰ্ন্তৰিত হোৱা লোক। সিহঁতৰ নামবোৰক লৈও আমি বেছ ৰগৰ কৰিছিলোঁ - ৰবাৰ্ট মাঝি, হুৱাৰ্ট মাৰ, বা ঠিক তেনেকৈ আমাৰ এডোৱাৰ্ড নিৰ্মল৷ নামটোৰ দ্বাৰাই সিহঁতে নিজকে ৰজাঘৰীয়াৰ বংশধৰ বুলি চিনাকি দিয়া কামটো আমাৰ বাবে বৰ হাস্যকৰ আছিল৷ এবাৰ ইংলণ্ডৰ ৰজাৰ জন্মদিনত আমাৰ কলেজত ইউনিয়ন জেক্ পতাকাখন উত্তোলন কৰাত মই এটা বেয়া মন্তব্য দিছিলোঁ৷ হুৱাৰ্ট মাৰ নামৰ পাঞ্জাৱৰ বাটালা সম্প্ৰদায়ৰপৰা খ্ৰীষ্টান হোৱা ল’ৰা এটাই মোক ফেপেৰি পাতি ধৰিছিল – “আমিতো তহ’তৰ পতাকাখন তুলিলে আপত্তি নকৰোঁ আমি বছৰত এদিন আমাৰখন তোলোতে ইমান আপত্তি কিহৰ?” এই সন্দৰ্ভত মাংগত ৰায়ে কোনো মন্তব্য নিদিছিল৷ ভাৰতীয় প্ৰশাসনীয় বিষয়াৰ পুত্ৰ আৰু নিজৰ ভবিষ্যতৰ কথা মনত ৰাখি সততে সি স্বৰাজ সম্পৰ্কীয় তৰ্ক-বিতৰ্কৰ পৰা দূৰত আছিল।\nমই ষ্টিফেন্স্ কলেজত পঢ়া সেই দুটা বছৰৰপৰা সাংঘাতিক কিবা পালোঁ বুলি ক’ব নোৱাৰোঁ৷ পৰীক্ষাত কাণেকাণ মাৰিহে পাছ কৰিলোঁ৷ মই সেই দিনবোৰত কিতাপতকৈ টেনিছ খেলিহে বেছি সময় কটাইছিলোঁ৷ টেনিছতো মই বেছি উধাব পৰা নাছিলোঁ৷ শিখ আছিলোঁ বাবেই ভাবিলোঁ সেনা বাহিনীৰ কিছু কথাও জানি থোৱাটো ভাল৷ তাকে ভাবি মই “ইউ. টি. চি.”-ত (ইউনিভাৰচিটি ট্ৰেইনিং কৰ্প) জইন কৰিলোঁ৷ লালকিল্লাত সপ্তাহত দুদিন পেৰেড হয়৷ জহকালিৰ গৰমতো বুট জোতা আৰ পেণ্টৰ লগত ঊলৰ চোলা পিন্ধি পেৰেড কৰিব লাগে৷ সোনকালেই মোৰ বিৰক্তি লাগিবলৈ আৰম্ভ কৰিলে৷ কিন্তু তেতিয়াৰ নিয়মটো এনে আছিল যে এবাৰ ভৰ্ত্তি হ’লে সহজে তাৰপৰা ওলাই আহিব নোৱাৰি৷ তেনে কৰিলে আন শাস্তিৰ উপৰিও জেইল পৰ্যন্ত হ’ব পাৰে৷ কোনো উপায় নাছিল৷ বছৰত এবাৰকৈ কেম্প কৰিবলৈও যাব লাগিছিল৷ ১৯১১ চনত ইংলণ্ডৰ ৰজা পঞ্চম জৰ্জ আৰু ৰাণী মেৰিয়ে যি ঠাইত নতুন দিল্লীৰ আধাৰশিলা স্থাপন কৰিছিল, যাক আজিকালি কিংছৱে কেম্প বুলি কয়, সেই ঠাইত এবাৰ আমাৰ কেম্প পতা হৈছিল৷ তেতিয়া সেই ঠাইখন কাঁইটীয়া জোপোহা আৰু সাপ নেউলৰ অবাধ বিচৰণ ভূমি আছিল৷\nইউ. টি. চি. কেম্পত নামৰ আদ্যাক্ষৰৰ ভিত্তিত কেম্পত থকা কেডেটবোৰক নিৰ্বাচন কৰা হয়৷ মোৰ লগত আৰু পাঁচজন সিং উপাধিৰ ল’ৰা পৰিল৷ আটাইকেইজনেই বেলেগ বেলেগ কলেজৰ ল’ৰা৷ দুজন আছিল লেন্স কৰ্পৰেল, দুজন কৰ্পৰেল আৰু এজন ছাৰ্জেণ্ট। সেইটো কেম্পত মইয়েই আছিলো অকলে ষ্টিফেন্স্ কলেজৰ৷ মোৰ বাদে আন কেইজন আছিল গায়ে গাৰিয়ে হৃষ্টপুষ্ট, সৈনিকৰ কাৰণে উপযুক্ত চেহেৰাৰ লোক৷ ছাৰ্জেণ্টজনে প্ৰায়েই মোক কৈছিল, মই যদি খেলত ভাল ফল দেখুৱাব পাৰোঁ তেনেহলে তেওঁ মোৰ নামটো লেন্স-কৰ্পৰেলৰ বাবে চুপাৰিছ কৰি পঠাব!\nকেম্পত সেইকেইজন ল’ৰাৰ লগত থাকিব লগা হোৱাত মোৰ বৰ অসুবিধা হৈছিল৷ সিহঁতৰ নাকৰ গৰ্জনে মোৰ আটাইকেইদিন টোপনি ক্ষতি কৰিছিল৷ তাৰোপৰি খাচ গাৱঁলীয়া ভাষাৰে সিহঁতে কিছুমান কৌতুক কৰিছিল৷ খেল ধেমালিত মই ভাল কৰিব পৰা নাছিলোঁ বাবে সিহঁতে মোক লাহে লাহে অৱজ্ঞাৰ চকুৰে চাবলৈ আৰম্ভ কৰিলে৷ ব্যংগ কৰি সিহঁতে মোক সুধিছিল – “তই শিখ নে বনিয়া?” সিহঁতৰ অতপালি যেতিয়া যথেষ্ট হ’ল মই সিহঁতক এসেকা দিবলৈ ঠিক কৰিলোঁ৷ মই অলপ নাচগুড়ি কিনি আনিলোঁ৷ এদিন আবেলি সিহঁত শুই থাকোতে মই সিহঁতৰ নাকৰ ফুটাটোৰ ওচৰত তাৰে অলপ অলপ লগাই থৈ বেলেগ এটা কেম্পলৈ ওলাই আহিলোঁ৷ ষ্টিফেন্স্ কলেজৰ আন কেইজনমানক ক’লোগৈ - চাবি এতিয়া খেলটো! কিছুসময়ৰ পিছত সাংঘাটিক ভাবে হাঁচিয়াই হাঁচিয়াই সিহঁত কেম্পৰ পৰা ওলাই আহিল৷ সমস্ত ইউ. টি. চি. কেম্পৰ ল’ৰাৰ হাঁহিত পেটৰ নাৰী ডাল ডাল হোৱাৰ দৰে হ’ল৷\nকেইদিনমানৰ পিছত একেটা কামকে আকৌ কৰিবলৈ গৈ মই সিহঁতৰ হাতত ধৰা পৰিলোঁ৷ সিহঁত টোপনিৰ ভাও ধৰি পৰি আছিল৷ সিহঁতে মোক গতিয়াই ভুকুৱাই টেণ্টৰপৰা বাহিৰলৈ উলিয়াই দিলে৷ তাৰপিছত সিহঁতে এইবাৰ কেম্পৰ ল’ৰাবোৰক তামাছা চাবলৈ বাহিৰলৈ মাতি আনিলে৷ মই বশ্যতা স্বীকাৰ কৰিবলৈ বাধ্য হ’লো৷ অৱশ্যে তাৰপিছৰ সময়খিনি খুউব ভালদৰে পাৰ হৈছিল আৰু সিহঁতৰপৰা মোৰ কিছু উপকাৰো হৈছিল৷ (আগলৈ..)\nPosted by Utpal Badol Baruah at 10:52 AM No comments:\nট্ৰুথ, লাভ এণ্ড এ লিটিল মেলিচ্ - ১২\nদিল্লী আৰু লাহোৰত কলেজৰ দিনবোৰ :\nতুলনামুলক ভাবে মোৰ টনকিয়াল আৰ্থিক অৱস্থা, পকেট খৰচ আৰু ককাইদেউৰ দৰে মোৰো এখন মটৰ চাইকেল থকাত মই সোনকালেই কলেজত চৰ্চাৰ বিষয় হৈ পৰিলোঁ৷ ফ্ৰী নেমু চৰবত, চিকেন পেটিছ আৰু মোৰ এ.জে. এছ. মটৰ চাইকেলত উঠাৰ আশাত অনেকেই মোৰ লগত বন্ধুত্ব কৰিবলৈ আগবাঢ়ি আহিল৷ সেই সকলৰ ভিতৰৰে এজন আছিল ই.এন. মাংগত ৰায় যি পিছলৈ মোৰ ব্যক্তিগত জীৱনতো অনাধিকাৰ প্ৰৱেশ কৰিছিল৷\nতাৰ সম্পূৰ্ণ নাম আছিল এডোৱাৰ্ড নিৰ্মল মাংগত ৰায়৷ তাৰ মাক বেংগলৰ খ্ৰীষ্টান আৰু দেউতাক মূলতে পাঞ্জাৱৰ হিন্দু, কিন্তু পিছলৈ খ্ৰীষ্টান ধৰ্মলৈ ধৰ্মান্তৰিত হৈছিল৷ আয়কৰ বিভাগৰ কৰ্মচাৰী দেউতাকে সেই বিভাগৰে আয়ুক্ত হিচাপে অৱসৰ গ্ৰহণ কৰিছিল৷ মাংগত আছিল তেওঁলোকৰ চাৰিটা সন্তানৰ ভিতৰত তৃতীয় আৰু দুটা ল’ৰাৰ সৰুটো৷ তেওঁলোকৰ চাৰিওটা সন্তানেই দেখিবলৈ ধুনীয়া আৰু পশ্চিমীয়া ধৰণ কৰণেৰে ডাঙৰ দীঘল হৈছিল। ডাঙৰজনী ছোৱালী প্ৰিয়বালা, কলেজৰ অধ্যাপিকা হৈছিল আৰু লাহোৰৰ কিন্নাৰ্ড কলেজৰ অধ্যক্ষা হৈ অৱসৰ লৈছিল৷ তেওঁ গোটেই জীৱন বিয়া নকৰোৱাকৈয়ে থাকি গ’ল৷ অৱসৰ লোৱাৰ পিছত তেওঁ এডিনবাৰ্গত থাকিবলৈ লৈছিল৷ দ্বিতীয় সন্তান ছালৰ্ছে সেনা বিভাগত যোগদান কৰিছিল আৰু আমেৰিকান এগৰাকী বিয়া কৰাইছিল৷ ব্ৰিগেডিয়াৰ হিচাপে অৱসৰ লোৱাৰ পিছত সি কানাডাত থাকিবলৈ লৈছিল আৰু যোগগুৰু হৈছিল৷ পত্নীৰ মৃত্যুৰ পিছত সি তাতকৈ বহুত সৰু কানাডাৰ ছোৱালী এজনীক আকৌ বিয়া কৰাইছিল৷ এডোৱাৰ্ড নিৰ্মল তৃতীয়৷ আটাইতকৈ সৰু ছেইলা মুটুকীয়া চেহেৰাৰ বেছ মৰমলগা ছোৱালী৷ ভাৰতীয় প্ৰশাসনীৰ সেৱাৰ আৰ্থাৰ এছ. লালৰ লগত তাইৰ বিয়া হৈছিল৷ তেওঁলোৰ দাম্পত্য জীৱন বৰ অসুখীয়া আছিল৷ তেওঁলোকৰ মাজত টুকী নামৰ এজনী ছোৱালীও জন্ম হৈছিল, কিন্তু ত্ৰিশৰ দেওনাত থাকোতেই তাইৰ কৰ্কট ৰোগত কেলিফৰ্নিয়াত মৃত্যু হৈছিল৷ আথাৰ্ৰৰ লগত বিবাহ বিচ্ছেদ হোৱাৰ পিছত ছেইলাই মদ আৰু ড্ৰাগছত ধৰিছিল৷ কেইবাটাও প্ৰেমিকৰ লগত জীৱনৰ এছোৱা সময় কটোৱাৰ পিছত এদিন তাই দেশলৈ ঘূৰি আহিল আৰু কুলুত থাকিবলৈ ল’লেহি৷ নিজৰ ঘৰতে কাম কৰা মানুহে তাইক হত্যা কৰিছিল৷ মাংগত ৰায়ৰ এই গোটেই পৰিয়ালটোৰ কাহিনী কৈ লোৱাৰ এটা কাৰণ আছে, মোৰ পিছৰ জীৱনত তেওঁলোক মাজে মাজে ওলায়েই থাকিব৷\nমাংগতক মই ‘ই.এন.’ বুলি মাতিছিলো৷ সি দেখাত ওখপাখ হ’লেও অলপ মহিলাৰ দৰে আছিল৷ নাৰীসুলভ চেহেৰাৰ মানুহৰ প্ৰতি মই বৰ সহজতে আকৰ্ষিত হওঁ, হয়তো ইয়াৰ কাৰণ মোৰ নিজৰ ৰুক্ষ চেহেৰা৷ প্ৰথমতে মই তাৰ প্ৰতি আকৰ্ষিত হৈছিলোঁ তাৰ মেধা আৰু প্ৰচলিত ধ্যান ধাৰণাৰ বিপৰীতে চিন্তা কৰিব পৰা তাৰ ক্ষমতা দেখি৷ নিসন্দেহে সি আমাৰ ক্লাছৰ আটাইতকৈ মেধাসম্পন্ন ল’ৰাটো আছিল আৰু পৰীক্ষাত প্ৰায় আটাইকেইটা বিষয়তে সৰ্বোচ্চ নম্বৰ পাবলৈ সক্ষম হৈছিল৷ বাৰ্ষিক বঁটা বিতৰণী অনুষ্ঠানৰ পিছত তাৰ ভাগত পৰা পুৰষ্কাৰৰ দ’মটো চাব লগা কথা আছিল৷ সি মানুহৰ লগত কথাও বৰ ভালকৈ পাতিব পাৰিছিল৷ সি প্ৰচলিত ধাৰণা, বিশ্বাস আৰু সামাজিক আচৰণৰ ওপৰত প্ৰায়েই নতুন নতুন প্ৰশ্ন উঠাইছিল৷ আগৰে পৰা চলি অহা কিছুমান ঐতিহ্য সম্পৰ্কীয় কথাৰ মেৰপাকৰ পৰা সি আমাৰ মনটোক যুক্তিৰে মুক্ত কৰিব পাৰিছিল। বহুতো ছাত্ৰ তাৰ ভক্ত আৰু প্ৰশংসক হৈ পৰিছিল৷ তাৰ ভিতৰত মইও আছিলোঁ৷ আমি তাৰ দৰে তৰ্ক আৰু তাৰ কথা কোৱাৰ আদৱ কায়দা বিলাক আয়ত্ব কৰাৰ বাবে চেষ্টা কৰিছিলোঁ৷ সিও মোৰ সান্নিধ্য ভাল পাইছিল আৰু তাৰ লগত বন্ধুত্ব কৰাৰ সুযোগ পোৱাৰ বাবে মোৰ মনটোও গৰ্বত ফুলি উঠিছিল৷ ক্লাছ আৰু খেলপথাৰত আমি দুয়ো প্ৰায়ে একেলগে আছিলোঁ৷ সপ্তাহৰ শেষৰ দিন দুটা সি প্ৰায়েই আমাৰ ঘৰত কটাইছিল৷ বহুতে আমাৰ সম্পৰ্কটো অপ্ৰাকৃতিক বুলি সন্দেহ কৰিছিল৷ আনকি কাৰোবাৰ মুখত এই কথা শুনি অধ্যক্ষ এছ. কে. মুখাৰ্জী ছাৰে মাংগতক মাতি নি মোৰ লগত একেলগে হোষ্টেলৰ পৰা বাহিৰলৈ যাবলৈ বাধা দিছিল৷\nছেইণ্ট ষ্টিফেন্স্ কলেজত পঢ়া দুটা বছৰে মোৰ সমূখত এখন নতুন জগত মুকলি কৰি দিলে। মডাৰ্ণ স্কুলৰ আৱেষ্টনীত মই তেতিয়ালৈকে এইবিলাকৰ একো ভূ-ভা পোৱা নাছিলোঁ৷ আমাৰ দেশৰ বিভিন্ন ঠাইৰ মানুহৰ কি যে আমোদজনক নাম - চৰকাৰ, যাৰ অৰ্থ গৱৰমেণ্ট! মোৰ জীৱনৰ পাতনিতে মই মুছলমান লোকৰ বসতিপ্ৰধান গাৱঁত বাস কৰিছিলোঁ আৰু মোৰ উৰ্দু গুৰু মৌলৱী ছাইফুদ্দিন নায়াৰ ছাৰৰ ভক্ত আছিলোঁ। কলেজত মই লক্ষ্য কৰিছিলোঁ যে মুছলমান ছাত্ৰহ’তে বেলেগকৈ থাকিহে ভাল পাইছিল৷ সেই সময়ত স্বাধীনতা আন্দোলন পূণোৰ্দ্যমে চলি আছিল৷ গান্ধী মহাত্মালৈ পৰিৱৰ্ত্তন হৈছিল৷ মুষ্টিমেয় কিছু খ্ৰীষ্টান আৰু মুছলমান লোকৰ বাদে আন সকলোৱে তেখেতক নেতা বুলি মানি লৈছিল৷ মই দ্বিতীয় বাৰ্ষিকত থকাৰ সময়তেই ভগত সিং, ৰাজ গুৰু আৰু সুখদেৱক ফাঁচী দিয়া হৈছিল৷ গোটেই ভাৰততে প্ৰায় সকলো স্কুল কলেজত ইয়াৰ প্ৰতিবাদ হৈছিল৷ ছেইণ্ট্ ষ্টিফেন্স্ কলেজত কিন্তু ইয়াৰ প্ৰভাৱ পৰা নাছিল৷ ৰাতিপুৱাৰ প্ৰাৰ্থনা সভা হোৱাৰ পিছত মই এদিন আন এজন ছাত্ৰৰ লগ লাগি চিঞৰি উঠিলো - ভগত সিং জিন্দাবাদ! তাৰপিছত স্কুলৰ পতাকা উত্তোলন কৰা ঠাইডোখৰতো আমাৰ তিনি বৰণীয়া পতাকাখন তুলি ধৰিলোঁ। তেতিয়াৰ ভাৰপ্ৰাপ্ত অধ্যক্ষ মংক নামৰ ইংৰাজ চাহাবজনে আমাক তেখেতৰ অফিচলৈ মাতি নিলে৷ আমাৰ দুয়োটাকে যথেষ্ট গলি শপনি পাৰি ঘোষণা কৰিলে - আকৌ যদি এনে কাম কৰোঁ স্কুলৰপৰা বাহিৰ কৰি দিব। আমি নিজকে নিয়ন্ত্ৰণ কৰাৰ প্ৰতিজ্ঞা কৰিলোঁ আৰু তেখেতক অনুৰোধ কৰিলো কথাটো যাতে মোৰ দেউতাৰ কাণত নপৰে!\nমোক বহুদিনলৈকে কষ্ট দি থকা ঘটনা এটা ঘটিছিল মই ছিমলাত খুড়া-খুড়ীৰ লগত থাকোঁতে। খুড়া তেতিয়া পাঞ্জাৱ বিধান সভাৰ সদস্য আছিল আৰু মন্ত্ৰী বা উপমন্ত্ৰী হ’বলে তেওঁ বৰ আশা কৰিছিল৷ এই কামৰ বাবে অৱশ্যেই তেওঁ উপযুক্ত লোক আছিল৷ অনেক ভু-সম্পত্তিৰ মালিক হ’লেও ‘জাত’ সম্প্ৰদায়ৰ নোহোৱাৰ বাবে তেখেতৰ মনোবাঞ্চা পূৰণ হোৱা নাছিল৷ সেই সময়ত পাঞ্জাৱৰ ৰাজনীতিত জাত সম্প্ৰদায়ৰ প্ৰভূত প্ৰভাৱ আছিল৷ জাত সম্প্ৰদায়ৰ নোহোৱা একমাত্ৰ মন্ত্ৰীজন আছিল হিন্দু সম্প্ৰদায়ৰ৷ শিখ সম্প্ৰদায়ৰ মন্ত্ৰী ছাৰ সুন্দৰ সিং মাজিথিয়াও আছিল সম্ভ্ৰান্ত জাত পৰিয়ালৰ লোক৷ খুড়াই ‘ডাভিকো’ নামৰ ৰেষ্টোৰাখনত এটা ডাঙৰ পাৰ্টিৰ আয়োজন কৰিলে৷ পাঞ্জাৱ বিধান সভাৰ কেইবাজনো মন্ত্ৰীকে ধৰি ছিমলাৰ গণ্যমান্য তিনিশৰপৰা চাৰিশলোক তাত উপস্থিত আছিল৷ সেই সময়ত মোৰ অটোগ্ৰাফ সংগ্ৰহ কৰাৰ এটা চখ আছিল৷ মোৰ অটোগ্ৰাফ বহীখনত আনৰ লগতে জৱাহৰলাল নেহেৰু আৰু সৰোজিনী নাইডুৰ হস্তাক্ষৰো আছিল৷ ভগত সিঙৰ হস্তাক্ষৰ লোৱাটো সম্ভৱ হোৱা নাছিল৷ সেইবাবে মই তেখেতৰ ফটো এখনকে পৃষ্ঠা এটাত আঠা লগাই থৈ দিছিলোঁ৷ পাৰ্টিত উপস্থিত থকা লোকৰ পৰাও মই কেইবাটাও চহী সংগ্ৰহ কৰি এসময়ত ছাৰ সুন্দৰ সিং মাজিথিয়াৰ ওচৰ পালোগৈ৷ তেওঁ মোৰ বহীখনৰ পৃষ্ঠাবোৰ লুটিয়াই তাত কাৰ কাৰ চহী আছে তেখেতে চাই গ’ল৷ ভগত সিঙৰ ফটো থকা পাতটো দেখি তেখেত থমকি ৰ’ল আৰু মোক খঙেৰে সুধিলে – “এইটোৰ ফটো ইয়াত কিয়?” মই বিনয়েৰে উত্তৰ দিলোঁ, - “তেওঁ মোৰ বাবে আদৰ্শ, হিৰো৷” “আদৰ্শ হিৰো? সি এটা নিমখহাৰাম! এই নিমখহাৰামৰ ছবি থকা বহীত মই অটোগ্ৰাফ দিব নোৱাৰো!”\nতাৰপিছত তেওঁ মোৰ বহীখন কোঠাটোৰ এমূৰলৈ দলি মাৰি দিলে। মই একেঠাইতে কিছুসময় থৰ লাগি থাকি কান্দিবলৈ আৰম্ভ কৰিলোঁ৷ সেৱা সিং আৰু তেখেতৰ পৰিবাৰ মোৰ দেউতাৰ বন্ধু আছিল৷ তেওঁলোকে ফেপেৰি পাতি ধৰিলে –“সেই সৰু ল’ৰাটোক আপুনি তেনেকৈ কিয় ক’লে? ভগত সিঙক সন্মান কৰাৰ অধিকাৰ তাৰো আছে৷ সকলোৱে তেওঁক সন্মান কৰে, আমিও কৰোঁ৷”\nগো-গোঁৱাই মাজিথিয়া কোঠাটোৰ পৰা ওলাই গুচি গ’ল৷ পাৰ্টিটোৰ উদ্দেশ্য বৰ বেয়াকৈ বিফল হ’ল৷ দেখদেখকৈ খুড়া-খুড়ী হতাশ হ’ল৷ সুন্দৰ সিং মাজিথিয়াক মই জীৱনত ক্ষমা কৰিব নোৱাৰিলোঁ৷ পিছলৈ তেওঁৰ পুত্ৰ আৰু নাতিহ’তেও যেতিয়া মোলৈ বন্ধুত্বৰ হাত আগবঢ়াইছিল মই তাক গ্ৰহণ কৰিব পৰা নাছিলোঁ৷\nPosted by Utpal Badol Baruah at 10:47 AM No comments:\nট্ৰুথ, লাভ এণ্ড এ লিটিল মেলিচ্ - ১১\nমেট্ৰিকৰ ফলাফল ওলোৱাৰ কেইদিনমানৰ পাছতেই মই ছেইণ্ট ষ্টিফেন্স্ কলেজত নামভৰ্ত্তিৰ বাবে আবেদন কৰিলোঁ৷ এতিয়াৰ নিচিনাকৈ তেতিয়াও এইখনেই আছিল দিল্লীৰ আটাইতকৈ সন্মানীয় কলেজখন৷ অৱশ্যে তেতিয়া, এতিয়াৰ দৰে নাম ভৰ্ত্তিৰ কামটো সিমান কঠিন নাছিল৷ মডাৰ্ণ স্কুলৰ পৰা অহা ছাত্ৰৰ বেছিভাগেই আছিল দিল্লীৰ আঢ্যৱন্ত পৰিয়ালৰ ল’ৰা৷ তাৰোপৰি তেওঁলোকে ইংৰাজী ভাষাটো সলসলীয়াকৈ ক’ব পাৰিছিল৷ ফলত মডাৰ্ণ স্কুলৰ বিদ্যাৰ্থীয়ে একপ্ৰকাৰ পোনে পোনেই ছেইণ্ট ষ্টিফেন্স্ কলেজত ভৰ্ত্তি হোৱাৰ সুযোগ পাইছিল৷ মোৰ ক্ষেত্ৰতো সেয়েই হ’ল৷ মই মাত্ৰ সন্দিহান আছিলো ৰেগিংক লৈহে৷ বৃটিছ শিক্ষানুষ্ঠানৰ এটা পৰম্পৰা আছিল হেনো ৰেগিং! গপত ফুলি থকা যিবিলাক ল’ৰা থাকে ৰেগিঙে হেনো সিহঁতক ধুই মেলি নিকা কৰি পেলায়৷ ৰেগিঙে প্ৰকৃত অৰ্থত কাৰো অপকাৰ কৰা নাছিল কিন্তু ই ল’ৰাবোৰক বুৰ্বক সজাইছিল৷ যেনে কাৰোবাক গান গাবলৈ, নাচিবলৈ বা ‘‘মই প্ৰথম বাৰ্ষিকৰ এটা জধামূৰ্খ’’ বুলি লেখা প্লেকাৰ্ড একোখন বুকুত ওলোমাই ল’বলৈ বাধ্য কৰিছিল৷ কোনোবাই যদি বাধা দিয়ে বা কৰিবলৈ সন্মত নহয় তেনেহলে সৰ্বনাশ, তাৰ শাস্তি আছে৷ হোষ্টেলত আৰু এখোপ চৰা৷ তাত নতুনকৈ অহা ছাত্ৰবোৰৰ কাৰোবাক আনৰ আগত নঙঠা হ’বলৈ বা হস্তমৈথুন কৰি দেখুৱাবলৈও বাধ্য কৰিছিল৷ নাৰীসুলভ চেহেৰাৰ ল’ৰাৰ লগত আন ছিনিয়ৰ ল’ৰা কেতিয়াবা যৌন-সম্ভোগতো লিপ্ত হৈছিল বুলি কথা ওলাইছিল। মই দীঘলীয়াকৈ অসুখত পৰাত এই সময়খিনিৰ পৰা বাচি গ’লো।\nতেতিয়াৰ দিনত মানুহে টাইফয়েদ অসুখৰ কথা বৰ বেছি জনা নাছিল৷ অসুখটোৰ প্ৰকাৰ জানিবৰ বাবে তেজৰ বিভিন্ন পৰীক্ষা কৰাৰো সুবিধা নাছিল৷ ডাক্তৰী দৰৱৰ ভিতৰত সাংঘাটিত তিতা ধৰণৰ দৰৱ এবিধ আছিল৷ অসুখৰ সময়ছোৱাত গোটা বস্তু খাবলৈ দিয়া নহৈছিল৷ মানুহে বিশ্বাস কৰিছিল যে এই অসুখটোৰ এঘাৰদিনৰ এটা ম্যাদ আছে। অৰ্থাৎ কিবা কাৰণত যদি এটা ম্যাদতে ভাল নহয় তেনেহলে আকৌ এটা ম্যাদ, মুঠতে বাইশদিন ভুগিব লাগিব৷ মোৰ অসুখটোৱে দুটা ম্যাদ লৈছিল৷ দ্বিতীয়বাৰৰ ম্যাদটো আৰম্ভ হোৱাৰ লগে লগে ডাক্তৰে হাত দাঙি দিলে আৰু ক’লে – “এতিয়া গুৰুৱে বচালেহে বচোৱা আৰু!” মই অৱশেষত কমাত পৰিলোগৈ৷ দেউতাহ’তে চাউল, আটা, ঘি, চেনী আদিৰে পৰিপূৰ্ণ কাঁহী এখন মোৰ হাতেৰে স্পৰ্শ কৰাই ভিক্ষাৰীক দান দিবলৈ লৈ গ’ল৷ মোক দিনে ৰাতি পৰিচৰ্যা কৰিবৰ বাবে নাৰ্ছ এগৰাকীকো নিযুক্ত কৰা হ’ল৷ মোক বচাই ৰাখিবলৈ কৰা যুদ্ধখনত যেতিয়া জিকাৰ আশা লাহে লাহে ক্ষীণ হৈ আহিল মিঞা ছান্নুত থকা মোৰ আইতাক দিল্লীলৈ মাতি অনা হ’ল৷\nআইতা অহাৰ সময়খিনিৰ কথা মোৰ ছয়াময়াকৈহে মনত আছে৷ আহিয়েই তেখেতে মোৰ চিকিৎসাৰ সমস্ত দায়িত্ব নিজৰ হাতলৈ নি লৈ মোৰ বাওঁ ভৰিৰ গাঠিৰ ওপৰত ৰঙা দোল এডাল বান্ধি দিলে৷ তাৰপিছত মোৰ ওচৰত বহি লৈ দিনে নিশাই গুৰু অৰ্জুনৰ সুখবাণী পঢ়িবলৈ আৰম্ভ কৰিলে৷ ৰাতিপুৱাৰ পৰা মাজনিশালৈকে আৰু পিছদিনা দোকমোকালিৰ পৰা আকৌ পুনৰ৷ এদিন আবেলি মই হঠাতে কমাৰ পৰা মুক্তি পালোঁ৷ সন্ধ্যাৰ পৰা গাৰ পৰা জ্বৰো আতঁৰিবলৈ ধৰিলে। মোৰ শৰীৰে আৰোগ্য হোৱাৰ লক্ষণ দেখুৱালে৷ এয়া আইতাৰ চিকিৎসাৰ ফল নে কাকতালীয় সংযোগ কোৱাটো টান৷ হয়তো সেই সময়তে টাইফয়েদৰ দ্বিতীয়টো ম্যাদ শেষ হৈছিল৷ যিহওক, মই লাহে লাহে আৰোগ্যৰ ফালে আহিবলৈ ধৰিলোঁ।\nবিছনাৰ পৰা নৌ নামোঁতেই মোৰ দুষ্ট বুদ্ধি আকৌ আৰম্ভ হ’ল৷ ডাক্তৰে যেতিয়া মোৰ টোপনি অৱস্থাত নাড়ী পৰীক্ষা কৰিবলৈ আহে মই জোখলোৱা হাতটোৰ নাড়ীডাল সিটো হাতেৰে ডাক্তৰে নেদেখাকৈ হেঁচা মাৰি ধৰি থাকো৷ উচপ খাই ডাক্তৰে মোৰ চকুৰ পতা দাঙি চায় মই জীয়াই আছো নে নাই! মিচিকি হাঁহি এটাৰে মই ডাক্তৰক আশ্বস্ত কৰোঁ৷ বিচনাত পৰি থকা সেই তিনিমাহত মোৰ শৰীৰ উচ্চতা দুই ইঞ্চি বৃদ্ধি পাইছিল। সেইসময়তে মোৰ যকৃত যি দুৰ্বল হ’ল হ’লেই৷ তেতিয়াৰ পৰাই ৰাতি শোৱাৰ সময়ত মোৰ লেলাৱতি ওলোৱা আৰম্ভ হ’ল আৰু পেট খোলোচা হোৱা জুলাপৰ বড়ি মোৰ চিৰ-সংগী হ’বলৈ আৰম্ভ কৰিলে৷\nঅসুখৰ পৰা উঠাৰ পিছত সম্পূৰ্ণ আৰোগ্যৰ বাবে বহুদিন মই ছিমলাত গৈ আছিলোগৈ৷ সেইসময়ত তাত মোৰ খুড়াদেউ আৰু তেখেতৰ দ্বিতীয়া পত্নীয়ে বাস কৰিছিল। বৈ পৰা চেলাউৰী আৰু পদুমৰ কলিৰ দৰে চকুৰে খুড়ী দেখিবলৈ বৰ ধুনীয়া আছিল৷ তেওঁলোকৰ লগত থাকি মই বৰ ভাল পাইছিলোঁ৷ ‘জেকো হিল’-ত বহুদূৰলৈকে খোজ কাঢ়ি কাঢ়ি গৈ মই ‘মল’ পাইছিলোগৈ৷ সেইখিনি পাৰ হ’লেই চালে চকু ৰৈ যোৱা আধামাইল ৰাষ্টাটো পোৱা যায় - এফালে ‘ডাভিকো’ নামৰ ৰেষ্টোৰাখন আৰু আনফালে ‘ওৱেংগাৰ’ নামৰ আন এখন৷ সেই ঠাইডোখৰকে স্কেণ্ডেল পইণ্ট বুলি কোৱা হয়, য’ত চাৰিটা ৰাষ্টাই কটাকটি কৰিছে আৰু বহুতৰ বাবেই এক্ষন্তেক দেখা-দেখি কৰাৰ প্ৰিয় ঠাই৷ এই মনোৰম ঠাইডোখৰলৈ যিকোনো স্থানীয় লোক আহিবলৈ আৰু তাতে বহি সুন্দৰী নাৰীৰ পৰা বিশ্বব্ৰহ্মাণ্ডৰ যিকোনো কথাৰ মহলা মাৰিবলৈ বৰ ভাল পাইছিল৷ ইয়াতেই সম্ভ্ৰান্ত লোকসকলকো সঘনে দেখা গৈছিল৷ ইংৰাজ চাহাব, পাঞ্জাৱৰ গৱৰ্ণৰ, কমাণ্ডাৰ-ইন্-চিফ্ আদি গণ্যমান্য লোককো হয় খোজ কাঢ়ি পায়চাৰি কৰি থকা নতুবা গেইটী থিয়েটাৰলৈ গৈ থকা দেখা পোৱা গৈছিল৷ প্ৰত্যেক সন্ধিয়াতে পাঞ্জাৱৰ ওখপাখ চেহেৰাৰ সভা-শুৱনী পুৰুষ মুখ্যমন্ত্ৰী ছাৰ খিজৰ হায়াট টিৱানাক দীঘল দীঘল খোজ পেলাই টানি নিয়া গাড়ীখনৰ আগে আগে গৈ থকা দেখা পোৱা গৈছিল৷ ঠাইখন এৰি থৈ ঘৰলৈ উভতি যোৱাটোৱেই টান কাম যেন লাগিছিল৷\nছিমলাত থকা গৰমৰ বন্ধৰ সেইদিনবোৰতেই মই হিমালয় পৰ্বতৰ অপৰূপ সৌন্দৰ্য্য প্ৰত্যক্ষ কৰাৰ সুযোগ পালোঁ৷ তেতিয়াই মই কবিতা লিখাও আৰম্ভ কৰিছিলোঁ। বৰ বেয়া কবিতা আছিল সেইবোৰ৷ আৰু শিকিছিলোঁ চেতাৰ বজাবলৈ৷ সেইখিনি সময়তে কাৰোবাৰ প্ৰেমত পৰিবলৈ মোৰ সাংঘাতিক মন গৈছিল৷ বয়স কিমান, মোতকৈ ডাঙৰ নে সৰু তাৰ বাচ-বিচাৰ কৰিবলৈ সময় নাছিল - মাথো প্ৰেম কৰিবলৈ ছোৱালী এজনী লাগে৷ ওচৰতে তেনে সুবিধা একো নোপোৱাত মই অমৃতসৰৰ ছোৱালী এজনীলৈ বেনামী প্ৰেমপত্ৰ লিখা আৰম্ভ কৰিলো৷ তাই মাক-দেউতাকৰ লগত দিল্লীত আমাৰ ওচৰৰে ভাড়াঘৰ এটাত আছিল৷\nমই দিল্লীলৈ ঘুৰি আহি যেতিয়া ছেইণ্ট ষ্টিফেন্স্ কলেজলৈ গ’লো তেতিয়া প্ৰথম টাৰ্ম শেষ হৈ দ্বিতীয় টাৰ্ম আমম্ভ হ’বৰ হৈছে৷ ৰেগিঙৰ সময়খিনি পাৰ হৈ গ’ল৷ আমাৰ বাবে লগা ইংৰাজী সাহিত্য, বুৰঞ্জী, দৰ্শন আৰু অৰ্থশাস্ত্ৰৰ কিতাপখিনি মই গোটাই ল’লো৷ এই বিষয়কেইটা তেতিয়া বৰ জনপ্ৰিয় আছিল, তাৰ প্ৰধান কাৰণ পৰীক্ষাত নম্বৰ পাবলৈ সহজ৷ এইবিলাক পঢ়াৰ উপৰিও মই বাইবেলৰ ক্লাছলৈও গৈছিলোঁ৷ অৱশ্যে তাৰো এটা কাৰণ আছিল৷ বাইবেলৰ ক্লাছ লোৱা ক্ৰিষ্টিয়ান অধ্যাপক কে. এম. চৰকাৰে আমাক ইংৰাজী সাহিত্যও পঢ়াইছিল৷ মই বাইবেলৰ ক্লাছলৈ যোৱাৰ প্ৰধান উদ্দেশ্য আছিল মোৰ প্ৰতি ছাৰৰ মনোযোগ আকৰ্ষণ কৰা৷ ছাৰে ‘নিউ টেষ্টামেন’-ৰ ওপৰত বেছি গুৰুত্ব দিছিল, কিন্তু ছন্দময় শব্দচয়নৰ বাবে মই ভাল পাইছিলো ‘অ’ল্ড টেষ্টামেন’৷ তাৰ কেইবাটাও অংশ মোৰ মনত ৰৈ গৈছিল৷ ‘‘বুক অৱ জয়’’ পঢ়ি মই আটাইতকৈ ভাল পাইছিলোঁ৷ মই অনুমান কৰিছিলো যে ভাল ইংৰাজী সাহিত্যৰ সৃষ্টিৰ বাবে বাইবেলৰ লগতে ইউৰোপৰ সাধুকথা, পঢ়াশালীৰ পদ্য আনকি লিমাৰিক বুলি কোৱা এডোৱাৰ্ড লিয়েৰৰ অৰ্থহীন লেখাবোৰৰ লগতো পৰিচয় থকা উচিত৷ মই আনন্দৰ বাবে সেইবোৰ পঢ়া নাছিলোঁ, পঢ়িছিলোঁ সাহিত্যৰ অ-আ-ক-খ হিচাপেহে৷ (আগলৈ..)\nPosted by Utpal Badol Baruah at 10:44 AM No comments:\nUtpal Badol Baruah\nNotabad man to know


ৰাজ্যসভাৰ সাংসদ হোৱাৰ সপোন পূৰণ নোহোৱাত ত্যাগ কৰিলে বিজেপি! এইবাৰ বিধায়িকা হোৱাৰ বাসনাৰে অগপত যোগ দিলে নেকি কল্পনা পাটোৱাৰীয়ে?why-kalpana-patowaey-joins-agp-tvbipul– News18 Assam\nৰাজ্যসভাৰ সাংসদ হোৱাৰ সপোন পূৰণ নোহোৱাত ত্যাগ কৰিলে বিজেপি! এইবাৰ বিধায়িকা হোৱাৰ বাসনাৰে অগপত যোগ দিলে নেকি কল্পনা পাটোৱাৰীয়ে?\nUpdated:October 9, 2020, 6:53 PM IST\nবিজেপি ত্যাগ কৰি আঞ্চলিক দল অসম গণ পৰিষদত যোগ দিলে জনপ্ৰিয় কণ্ঠশিল্পী কল্পনা পাটোৱাৰীয়ে।\nLast Updated: October 9, 2020, 6:53 PM IST\nবিজেপি ত্যাগ কৰি আঞ্চলিক দল অসম গণ পৰিষদত যোগ দিলে জনপ্ৰিয় কণ্ঠশিল্পী কল্পনা পাটোৱাৰীয়ে। ভোজপুৰী গীতৰ সম্ৰাজ্ঞী কল্পনা পাটোৱাৰীয়ে শুকুৰবাৰে আনুষ্ঠানিকভাৱে অসম গণ পৰিষদ দলত যোগ দিয়ে। দুবছৰ পূৰ্বে বিজেপিৰ সেইসময়ৰ ৰাষ্ট্ৰীয় সভাপতি অমিত শ্বাহৰ উপস্থিতিত ভাৰতীয় জনতা পাৰ্টীত যোগ দিয়া কল্পনা পাটোৱাৰীয়ে শেষতীয়াকৈ গেৰুৱা দল ত্যাগ কৰি আঞ্চলিক দলটোত যোগ দিয়ে। এতিয়া অগপত যোগ দিয়াৰ পিছতে বিভিন্ন মহলত চৰ্চা চলিছে যে, আগন্তুক অসম বিধানসভা নিৰ্বাচনত অগপৰ টিকটৰ পৰা বিধায়ক হোৱাৰ মন মেলিছে কণ্ঠশিল্পীগৰাকীয়ে।\nচৰ্চা চলা মতে, "ভোজপুৰী কুইন" কল্পনা পাটোৱাৰীৰ লক্ষ্য সৰভোগ সমষ্টি। আগন্তুক ২০২১ চনৰ বিধান সভা নিৰ্বাচনত সৰভোগ সমষ্টিৰ পৰা অগপৰ টিকট বিচাৰিব কল্পনা পাটোৱাৰীয়ে। পূৰ্বে ৰাজ্যসভালৈ যোৱাৰ উদ্দেশ্যে পাটনাত বিজেপিৰ সেই সময়ৰ ৰাষ্ট্ৰীয় সভাপতি অমিত শ্বাহৰ উপস্থিতিত গেৰুৱা দলটোত যোগদান কৰিছিল পাটোৱাৰীয়ে। বিজেপি দলত যোগদান কৰি তেনে সুবিধা লাভ নকৰাত কল্পনা পাটোৱাৰীয়ে শেহতীয়াকৈ ৰাজ্যত ৰাজনীতি কৰা বিশেষকৈ বিধায়িকা হোৱাৰ বাসনাৰে শুকুৰবাৰে অসম গণ পৰিষদ দলত যোগ দিয়ে।\nঅগপত যোগ দি অসমীয়াৰ ৰক্ষা কৱছৰ কথা উল্লেখ কৰে কল্পনা পাটোৱাৰীয়ে। শুকুৰবাৰৰ যোগদান কাৰ্য্যসূচীত উপস্থিত আছিল অগপৰ সভাপতি মন্ত্ৰী অতুল বৰা, কাৰ্য্যকৰি সভাপতি মন্ত্ৰী কেশৱ মহন্ত আৰু মন্ত্ৰী ফনীভূষণ চৌধুৰী। একেটা অনুষ্ঠানতে আন কেবাটাও দলৰ কেবাজনো ব্যক্তিয়ে অসম গণ পৰিষদত যোগ দিয়ে।\nFirst published: October 9, 2020, 6:53 PM IST


বাটে ঘাটে - অসমীয়াৰ সুখ-দুখ\nHome Unlabelled বাটে ঘাটে\nকৃষ্ণ জুকাৰবাৰ্গ !\nচাহ খাওঁ বুলি হোটেল এখনত গৈ বহিলোঁ। মোৰ কাষৰ টেবুলখনত দুজন বয়সীয়া মানুহে কথা পাতি আছে। স্বাভাৱিকভাৱে তেওঁলোকে পাতি থকা কথাৰ টুকুৰা অংশ ওফৰি আহি মোৰ কাণতো পৰিলহি । তেহে টঙ কৰিলোঁ তেখেতলোকে ফেচবুকৰ কথা পাতি আছে।\n- আপোনাক ৰাতি বহু দেৰিলৈকে অনলাইনত পাওঁ । গৃহিনীয়ে গালি নিদিয়ে নে ?\n- নিদিয়ে। তেওঁকো মই স্মাৰ্টফোন এটা কিনি দিছোঁ। তেওঁৱো অনলাইন হৈ থাকে।\n- মোৰজনীহে বৰ কিবা হে ! দামী ফোন এটা কিনি দিয়াৰ পিছতো অলপো চেঞ্জ নহ’ল । খাই বৈ অকনমান এন্টাৰটেইনমেণ্ট কৰোঁ বুলি মোবাইলটো হাতত তুলি লওঁহে তেওঁৰ আকৌ ভোৰ-ভোৰণি আৰম্ভ হৈ যায়!\n- মই পিছে আপোনাৰ মিচেচক দিনত প্ৰায়ে অনলাইনত পাওঁ !\n- আপোনাৰ অফিচটোত কাম কম । আপুনি দিনত সময় পায়। মই আকৌ অফিচ আৱাৰত নেট খুলিবলৈ সময়ে নাপাওঁ।\n- হেৰি, এটা কথা লক্ষ্য কৰিছে নে?\n- ফেচবুকটো যদি ২০ বছৰ মান আগতে ওলালহেতেন, কিমান ভাল হ’লহেতেন !\n- বহুত ভাল হ’লহেতেন ! ( দুয়োজনৰ মুখ-মণ্ডলত এইবাৰ মনালিছাৰ হাঁহিটোৰ দৰে একোটা মনোৰম হাঁহি বিয়পি পৰিল )\nতেখেতলোকৰ কথা শুনি মনতে শ্ৰীৰাম বুলিলোঁ।\nহয়, ফেচবুকে অনেক ভাল কাম কৰিছে। মই নিজ চকুৰে দেখা কথা। যি মানুহে এসময়ত কম্পিউটাৰটো খুলিব নাজানিছিল, তেওঁলোক এতিয়া একোজন ফেচবুক expert ! যি মানুহৰ ই-মেইল আইডি নাছিল, তেওঁলোকৰ সম্প্ৰতি দুটাকৈ মেইল আইডি ! মোৰ ধাৰণা ফেচবুক নহাহেতেন, বহু মানুহে কম্পিউটাৰ চলাবলৈ নিশিকিলে হেতেন । আনকি বয়সীয়াসকলকো কম্পিউটাৰ-ফ্ৰেণ্ডলি কৰাত ফেচবুকৰ এই অনুপ্ৰেৰণাক অস্বীকাৰ কৰিব পৰা নাযায় ।\nআৰু এই জুকাৰবাৰ্গ মানুহজন ! তেওঁ বাৰু কম কৃষ্ণ নে ? পৃথিৱীখনক হাতৰ মুঠিলৈ আনি তেওঁ যি চমৎকাৰিত্বৰ পৰিচয় ডাঙি ধৰিছে, তাৰ কোনো তুলনা নাই । নিজক ধুনীয়াকৈ পৰিবেশন কৰিবলৈ আমাক ষ্টেটাচ অপচন দিছে। কোনোবাই যদি সেই ষ্টেটাচ নাচাওঁ বুলি আছে, তেওঁকো চোৱাবলৈ টেগ দিছে। আনৰ ৱালত থকা ভাল কথাবোৰ অন্য কাৰোবাক দেখুৱাবলৈ আমাক শ্বেয়াৰ অপচন দিছে। আৰু ফুচফুচীয়া কথা পাতিবলৈ আমাক ইনবক্স দিছে ! ( বহুতে আকৌ ফুচফুচীয়া কথাক প্ৰাইভেচী বুলিও অভিহিত কৰে ! কোনো ৰসিকৰ মতে আকৌ লীলাক্ষেত্ৰ! )\nইমানবোৰ অৱদানৰ পিছত জুকাৰবাৰ্গক কৃষ্ণ বোলাত জানো কাৰোবাৰ আপত্তি আছে ?\nকৃষ্ণ মাৰ্ক এলিয়ট জুকাৰবাৰ্গ !


xukhdukh.com September 29, 2015 AJOY LAL DUTTA, ANALYSIS, REVIEW, অজয় লাল দত্ত, পৰ্যবেক্ষণ,\n'ডিজিটেল ইণ্ডিয়া'ৰ ঢৌ আৰু বাস্তৱ\nচিলিকন ভেলীত প্ৰধানমন্ত্ৰী মোদী ডাঙৰীয়াৰ উষ্ম আদৰণিৰ খবৰে চ'ছিয়েল মেডিয়াতো খলকনি তোলা দেখিবলৈ পাইছো। সেই আপাহতে, ফাৰ্মভিলেত কৰা খেতিৰ আৰ্জনেৰে, বাস্তৱত খাবলৈ নোপোৱা ভাৰতীয় নাগৰিকেও অনাগত দিনত ফেচবুকৰ ইনবক্সৰ পৰা ডিজিটেল 'ৰুটি', অনলাইন 'কপড়া' আৰু ভাৰ্চুৱেল 'মকান' ডাউনলোড কৰিব পাৰিব বুলি এচাম অনুৰাগীয়ে বিশ্বাস কৰিছে বা কৰাহেন অনুভূত হৈছে! তাৰ পৰিপ্ৰেক্ষিততে কিছু সৰল বাস্তৱিক কথা বুজি চাবলৈ চেষ্টা কৰিছো।\nচীনে বিশ্বৰ সৰ্বাধিক জনসংখ্যাৰ দেশ, কিন্তু গুগোল, ফেচবুকৰ দৰে কোম্পানীৰ বাবে দ্বাৰৰূদ্ধ সেই দেশত, ইণ্টাৰনেটৰ ওপৰত চৰকাৰী চেঞ্চৰশ্বিপ বিদ্যমান। সেয়ে মুকলিকৈ বজাৰ খুলি দিয়া দেশ সমূহৰ ভিতৰত আটাইতকৈ বেছি গ্ৰাহক (জনসংখ্যা) থকা দেশৰ কাৰ্যপালিকাৰ প্ৰশাসকক 'কোম্পানী' সমূহে 'অতি উচ্ছাস'ৰ আদৰণি জনোৱাটো অতি স্বাভাৱিক কথাই নহয়নে? লাখটকীয়া ৰেগুলাৰ কাষ্টমাৰলৈ মাৰোৱাৰীৰ দোকানত পটককৈ চাহৰ অৰ্দাৰ হোৱাৰ হৈ যোৱাৰ লেখিয়াকৈ!\nঅসমৰ মুখ্যমন্ত্ৰী দিল্লীলৈ আহিলে 'অসম এচোচিয়েচন'ৰ দৰে অসমীয়া সংস্থাই আয়োজন কৰা আয়োজনত অসমীয়াৰ ভিৰ হয়েই। আমাৰ গগৈ চাৰে দিল্লীত বিহুও নাচে, অসমীয়াৰ আয়োজনত। একেদৰে দেশৰ প্ৰধানমন্ত্ৰী এগৰাকীয়ে মুখামুখি হৈ কথা পাতিব বুলি ক'লে 'বিনা ঢাক-ঢোল'ৰ প্ৰচাৰেৰেও প্ৰৱাসী ভাৰতীয়ৰ ভিৰ হোৱাটো স্বাভাৱিক! তেওঁৰ নামৰ গুৰুত্বতাততৈ পদবীটো এই ক্ষেত্ৰত বেছি গুৰুত্বপূৰ্ণ হয়। সুষমা স্বৰাজৰ দৰে সফল বৈদেশিক মন্ত্ৰীয়েও আহ্বান জনালেও বিদেশৰ মাটিত থকা স্বদেশী নাগৰিক বা এই মূলৰ বৰ্তমানে বিদেশী নাগৰিকত্ব লোৱা সকলেও ভিৰ নিশ্চয়কৈ কৰিবই। তাত জানো সন্দেহ আছে?\nভাৰতীয় কাৰ্যপালিকাৰ প্ৰশাসকক লাইভ কভাৰেজ বিদেশৰ মাটিৰ পৰা দিয়াৰ দৰে অসমৰ মুখ্যমন্ত্ৰীয়ে দিল্লী, মুম্বাইত আহ্বান জনাই অসমীয়া গোটোৱা সভাৰ লাইভ কভাৰেজ দিলেও পৰ্দাৰ কাৰচাজিৰে বিশাল সাফল্য বুলি প্ৰচাৰ কৰিব পাৰি। আৰু এটা কথা উনুকিয়াই দিও, নিৰ্বাচনৰ সময়ত ভাৰতীয় টিভি চেনেলত বেছি ভাগতে বহু বেছি ভিৰ দেখুওৱাৰ অভিযোগ উঠা 'লাইভ ফিড' সমূহ প্ৰকৃততে 'প্ৰচাৰক দলৰ নিজা ফিড'ৰ পৰাহে প্ৰচাৰিত হৈছিল। এনডিটিভিৰ দৰে সংস্থাই 'এনডিটিভিৰ কেমেৰাৰে' আৰু 'অমুক দলৰ কেমেৰাৰ ফীড' বুলি একেখন পৰ্দাত দুভাগ কৰি দেখুৱাতহে জোলোঙাৰ মেকুৰী বিশ্লেষণাত্মক দৃষ্টিৰে চোৱা সকলৰ দৃষ্টিলৈ আহিছিল। সেয়ে প্ৰচাৰ মাধ্যমৰ নিৰ্বাচিত ফুটেজৰ প্ৰচাৰেই প্ৰকৃত ছবিখনক সঠিক ভাৱে প্ৰতিফলিত নকৰিবও পাৰে, সেই কথালৈকো মন কৰিব লগীয়া। ফেচবুক বা টুইটাৰটো নিৰ্বাচিত অনুৰাগীয়ে কৰা নিৰ্বাচিত ফটোৰ প্ৰৱাহ আৰু আত্মো-উতসৰ্গিত বিশাল চ'ছিয়েল মেডিয়া টীমে সৃষ্টি কৰা ট্ৰেণ্ডিংৰ প্ৰফেচনেল পাৰ্ফমেণ্সেও যে বাস্তৱক কেইবাগুণে অতিৰঞ্জিত কৰিহে মানুহৰ সমুখত তুলি ধৰাৰ ব্যৱস্থা হয়, সেই কথাও অনুভৱ কৰিবলগীয়া। কেৱল ভাৰতীয় টিভি বা মেডিয়াতহে আমাৰ কাৰ্যপালিকাৰ প্ৰশাসনীয় মূৰব্বীৰ আমেৰিকা ভ্ৰমণৰ লেথাৰি নিচিগা লাইভ কভাৰেজ হৈছে। আমাৰ অসমত কাৰোবাৰ পত্নীৰ চেনেলত পতিৰ লাইভ দিল্লী, বৰঝাৰ আৰু হেঙেৰাবাৰীৰ পৰা, ধৰণেৰেই! মোদী চাৰৰ আগমনত আমেৰিকালৈ আহিছে জোৱাৰ, ধৰণৰ ধাৰণাৰ প্ৰচাৰ আমাৰ দেশৰ চেনেলত হোৱাৰ বিপৰীতে বিপৰীতে, বিবিচি আৰু চিএনএনৰ দৰে আন্তৰ্জাতিক সংস্থাৰ আন্তৰ্জাতিক প্ৰচাৰৰ বাতৰিক কিন্তু, সাধাৰণ 'ঢৌ'ৰ বাতৰিও প্ৰচাৰ হোৱা নাই! কথাটো চিন্তনীয় নহয়নে? তাৰ বিপৰীতে প্ৰতিবেশী চীনৰ প্ৰশাসকৰ ভ্ৰমণকহে সেই সংস্থা সমূহে শীৰ্ষ গুৰুত্ব আৰোপ কৰি প্ৰচাৰ কৰা দেখা গৈছে।\nএতিয়া অহা যাওক, আৰু কিছু বাস্তৱিক কথালৈ। ফেচবুকত ডিজিটেল ইণ্ডিয়াৰ প্ৰতি সমৰ্থন প্ৰকাশ কৰি প্ৰফাইল ফটো সলোৱাৰ ধূম উঠিছে। এই কামত সেউজ পতাকা জোকাৰি শুভাৰম্ভ কৰিছে খোদ মাৰ্ক জুকাৰবাৰ্গ আৰু মোদী চাহাবে। ৰাইজে এই কথালৈ পাহৰিলে নহব যে ভাৰতৰ এই বিশাল জনসংখ্যাৰ আৰু মাৰ্কৰ বাবে খোলা থকা বিশালতম বজাৰত 'ইণ্টাৰনেট.অৰ্গ' নামৰ এক উদ্যমৰ বাবে ফেচবুক সংস্থাই এই সময়ত দেশৰ প্ৰায় সকলো প্ৰচাৰ মাধ্যমতে বিশাল বিজ্ঞাপনেৰে আগ্ৰাসী প্ৰচাৰ কাৰ্য অব্যাহত ৰাখিছে, টিভি, চ'ছিয়েল মেডিয়া সকলোতে। ইণ্টাৰনেট.অৰ্গৰ জৰিয়তে ইণ্টাৰনেটৰ সৈতে এতিয়া সংযুক্ত হবলৈ সক্ষম নোহোৱা লোকসকলক 'প্ৰাথমিক' সেৱা সমূহ অতিৰিক্ত খৰছ অবিহনে মানে ডাটা পেক অবিহনেও দিয়াৰ বাবে উদ্যোগ হাতত লোৱা হৈছে। কিন্তু ইয়াৰ বাবে ইণ্টাৰনেট সেৱা প্ৰদানকৰ্তা কোম্পানীৰ সৈতে চুক্তিত ফেচবুক চুক্তিবদ্ধ হৈছে। এই প্ৰকল্পত আগৰণুৱা হিচাবত ৰিলায়েঞ্চ কোম্পানীয়ে সহযোগিতা আগবঢ়োৱাৰ কথাও বাতৰি কাকতত প্ৰকাশ পাইছে। উদ্যমটো প্ৰথম দৃষ্টিত অতি জনহিতকৰ যেন লাগিলেও কিন্তু ইয়াৰ সৈতে ইণ্টাৰনেটৰ নেট-নিউট্ৰেলিটিৰ স্পৰ্শকাতৰ প্ৰসংগটো জড়িত হৈ আছে আৰু ভাৰত চৰকাৰে বিষয়টোত এতিয়া ৰাজহুৱা মতামত সংগ্ৰহ কৰি নীতি তৈয়াৰ কৰাৰ এটা প্ৰক্ৰিয়া চলাই আছে।\nইণ্টাৰনেট নিৰপেক্ষতাৰ সংজ্ঞাটো সৰল ভাষাত কবলৈ গ'লে, ইণ্টাৰনেটৰ মাধ্যমত যি কোনো সমল যি কোনো ৱেব-ঠিকনাৰ পৰা সংগ্ৰহ কৰিবলৈ থকা সুবিধাৰ নিশ্চিতি বুলিয়েই কব পাৰি। কিন্তু ফেচবুক সংস্থাৰ 'ইণ্টাৰনেট.অৰ্গ' উদ্যমত সংস্থাটোৱে নিজে নিৰ্ধাৰণ কৰা বা চুক্তিবদ্ধ হোৱা কোম্পানী বা সংস্থাৰহে নিৰ্বাচিত সমল মানুহলৈ আগবঢ়োৱা হব। যেনে খবৰ বাতৰি লাগিলে, সেই কোম্পানীয়ে দিব বিচৰা সমল সূত্ৰৰ পৰাহে কেৱল খবৰ-বিশ্লেষণ আদি পাব পাৰিব! ৰাজনীতি, সমাজ নীতিৰ কথা বিচাৰিলেও সেই কোম্পানীয়ে দিয়া তথ্য সূত্ৰৰ পৰাহে আপুনি জ্ঞান লভিব পাৰিব, বেলেগ বেৱচাইটবোৰ বিচাৰিলেও সেই সেৱাত খোল নাখায়, কথাবোৰ বুজিছেটো! মানে লাইব্ৰেৰীত মুক্ত বিচৰণ কৰিবলৈ নিদি কেইখনমান নিৰ্দিষ্ট কিতাপত মূৰ জোবোৰা দিবলৈ বাধ্য কৰাৰ নিচিনা কথা!\nআনকি জোতা কিনিব বিচাৰিলেও, সেই কোম্পানীৰ সৈতে হাত মিলোৱা সহযোগী কোম্পানীৰ জোতাৰ বিষয়েহে জানিব পৰাকৈ তথ্য পাব! আপুনি মই জোতাৰ কিনিবৰ বাবে বিচাৰিলে আমালৈ বিনামূলীয়াকৈ তথ্য যোগানৰ বিপৰীতে ফেচবুকৰ 'ইণ্টাৰনেট.অৰ্গ' সংস্থাই' জোতা কোম্পানীটোৰ পৰা লাভ কৰিব কমিচন! কোনোবাই ইয়াক তথ্য-ম'নপলিৰ সৈতে তুলনা কৰিছে, কোনোবাই কৈছে, ই শ্ৰেণীবদ্ধ বিজ্ঞাপনৰ এক আগ্ৰাসী ৰূপহে! মনত ৰাখিব এই ব্যৱস্থাই মুক্ত ভাৱে মুক্ত সমল সূত্ৰৰ পৰা যি কোনো তথ্য বিচৰাৰ ব্যৱস্থাটোক বিঘ্নিত কৰিব বুলি বিতৰ্ক অব্যাহত আছে। আনকি ফেচবুকত প্ৰফাইল পিকচাৰ সলাই ডিজিটেল ইণ্ডিয়াৰ পক্ষত মত দিয়াৰ দ্বাৰা ভাৰতত নেট-নিউট্ৰেলিটিৰ বিপক্ষে মতদান কৰাৰ ভিতৰুৱা 'প্ৰযুক্তিগত ল'জিক প্ৰগাম'ৰ কথাও এটা ৱেবচাইটে সদৰী কৰিছে। (সেইকথা কিমানদূৰ বিশ্বাসযোগ্য সেয়াও চিন্তনীয়!) সেয়ে বিতৰ্ক চলি থকা বিষয়ত মৌলিক কথাবোৰ অনুধাৱন নকৰাকৈ বেলেগক অনুকৰণ কৰাটো কিমান উচিত-অনুচিত ৰাইজে নিজেই বিচাৰ কৰক! আনকি ইণ্টাৰনেট চেঞ্চৰিং, শাসকে মনে নিবিচৰা বা বিৰোধী মত প্ৰকাশ কৰা বেব-চাইট ব্লক কৰা আদি আগ্ৰাসী চিন্তায়ো, এই নিৰপেক্ষতা হানি কৰা নীতি প্ৰৱৰ্তন হলে মুকলিকৈ সাৰপানী পাব বুলি ভাবিব পাৰি!\nএতিয়াও গুগোলত কৰা সন্ধানত 'চাৰ্জ ইঞ্জিন অপ্টিমাইজেচন'ৰ বাবে টকা দিব লাগে আৰু সেই মাচুলৰ বিনিময়ত আপুনি বিচৰা যিকোনো তথ্যৰ বাবে গুগোলক পইচা দিয়া সংস্থাৰ তথ্য প্ৰথমেই আপোনালৈ আগবঢ়ায়। পইচা নিদিয়া সকলৰ নাম, ঠিকনা, তথ্য সূত্ৰ পৃষ্ঠাৰ শেহৰ ফালে ওলায়, আৰু ইয়াৰ সৈতে কোম্পানীৰ প্ৰগ্ৰেমিং লজিক জড়িত হৈ থাকে। তেওঁলোকৰ ৰাজহৰ মূল আয় তাৰ পৰাই। ফেচবুকেও বৰ্তমান বিজ্ঞাপন আৰু নিৰ্বাচিত সমলহে নিৰ্বাচিত লোকৰ টাইমলাইনত ওলোৱাৰ বহু বজাৰ গৱেষণালব্ধ তথ্যৰ ভিত্তিত লজিক চেঞ্জ কৰি ৰাজহ আহৰণৰ পৰীক্ষা নিৰীক্ষা অব্যাহত ৰাখিছে। ইণ্টাৰনেট.অৰ্গ ফিড নিয়ন্ত্ৰণৰ ক্ষেত্ৰত গোটেই ব্যৱস্থাটোৰ ওপৰতে এক চূড়ান্ত ৰূপ বুলিও বহুজনে মত প্ৰকাশো কৰিছে। সেয়ে বিষয়টোত অলপ অধ্যয়নপুষ্ট ভাৱে দূৰদৃষ্টিৰে বিচাৰ কৰাৰ প্ৰয়োজন আছে। কোনো কোম্পানীয়ে বিচৰা মতে সাৰ্বভৌম দেশৰ চৰকাৰে নীতি বনাবনে, নে চৰকাৰৰ স্বাধীন নীতি মতে দেশ একোখনত কোম্পানীবোৰ চলিব লাগিব এনে প্ৰশ্নকো এই আলোচনাৰ আওতাত ৰখাৰ দৰকাৰ নিশ্চয়কৈ আছে।\nআমেৰিকাৰ চিলিকন ভেলীত ফেচবুক, গুগোল আদি সংস্থাই ভাৰতীয় প্ৰধানমন্ত্ৰীক সৱল আদৰণি জনাইছে আৰু ডিজিটেল ইণ্ডিয়া প্ৰকল্পলৈ সহযোগ কৰাৰ কথা প্ৰকাশ কৰিছে। প্ৰযুক্তিগত সংস্থাৰ সহযোগিতাৰ নিশ্চিতিয়ে ডিজিটেল ইণ্ডিয়া প্ৰকল্পক সৱল কৰক তাকেই কামনা কৰিছো। ডিজিটেল ইণ্ডিয়াৰ দ্বাৰা ভাৰতত তথ্য প্ৰযু্ক্তি, টেলি-কমিউনিকেচন আদিৰ আন্তঃগাঁথনিমূলক দিশৰ প্ৰভূত উন্নয়ন হওক। মুক্ত ভাৱে ইণ্টাৰনেটৰ মাধ্যমত গ্ৰাহক তথা নাগৰিক সেৱা সমূহ উপলদ্ধ হওক। মাটি-বাৰীৰ হিচাব তথা ভূ- জৰীপ ডিজিটাইজেচনৰ বাবে পূৰ্বৰ চৰকাৰৰ দিনৰে পৰা চলি থকা কামবোৰে গতি পাওক। এইক্ষেত্ৰত উল্লেখনীয় যে আমাৰ মিজোৰাম দেশৰ এনে জৰীপৰ প্ৰথমখন ৰাজ্য আছিল আৰু এই ৰাজ্যতে এনে বহুতো পাইলট প্ৰজেক্ট গ্ৰহণ কৰা হৈছিল। সাধাৰণ মানুহৰ জীৱনক অধিক সুচল কৰিব পৰাকৈ বাস্তৱিকতে প্ৰযুক্তিগত উন্নীতকৰণ হওক। দেশৰ ৰুটি, কাপোৰ, দৰিদ্ৰতাৰ সৈতে যুঁজি থকা সৰহভাগ মানুহৰ জীৱনৰ কৰুণতম স্থিতিৰ উন্নতিৰ মৌলিক দায়িত্ববোৰৰ কাৰ্যত পালন কৰাত প্ৰশাসকে নিদৰ্শন দেখুৱাওক। 'কেৱল প্ৰচাৰ'তকৈ সাৰ্থক 'কৰ্মৰ প্ৰসাৰ' হওক!\nযি সময়ত মহাৰাষ্ট্ৰত খৰাঙ পীড়িত কৃষকৰ আত্মহত্যাই অভিলেখ গঢ়িছে, অসমত সৰ্বস্ব হেৰোৱা বানপীড়িতৰ ক্ৰন্দনো অৰণ্য ৰোদনলৈ পৰ্যবেক্ষিত হৈছে। এনে স্পৰ্শকাতৰ বিষয়ত একে প্ৰশাসকৰ সৱল হস্তক্ষেপৰ আশা কৰি মানুহ আশাহত হৈছে। তেনেকুৱা সময়ত বাস্তৱিকতাক অনুধাৱন কৰি প্ৰকৃতাৰ্থত আৰ্ত মানুহৰ কাষত সহমৰ্মিতাৰে থিয় দি, প্ৰশংসনীয় উদাহৰণ দেখুৱাওক। কেৱল ভাৰ্চুৱেল পৃথিৱীৰ কথাৰে ভাৰ্চুৱেল আশাবাদ, আৱেগ, প্ৰচাৰৰ জোৱাৰেৰে দেশৰ এচাম খাবলৈ পোৱা মানুহৰ চিন্তাৰ দিশ সাময়িক ভাৱে সলাব পাৰি, কিন্তু মৌলিক সমস্যাৰ সমাধানৰ বাবে তৃণমূলত সাৰ্থক কৰ্মৰ অবিহনে দেশৰ আচল দশা যে কেতিয়াও সলনি নহয়, সেই কথাও নিশ্চিত।\nBy xukhdukh.com on September 29, 2015\nএজন অসমীয়া October 11, 2015 at 11:52 PM\nবৰ্তমান পৰিস্থিতিৰ সম্যক অনুধাৱন ।


Search Result of Fire Crackers\nযোৰহাটত ভয়ংকৰ অগ্নিকাণ্ড\nঅগ্নিকাণ্ডৰ ফলত ঘৰৰ সকলো সা সম্পত্তি জুইত জাহ যায়।\nদিল্লীত আতচবাজীতকৈ বেছি বায়ু প্ৰদূষণ কৰে অন্য এক কাৰকে,দিল্লী আইআইটিৰ এক বিশেষ গৱেষণাত প্ৰকাশ\nঅধ্যয়নটো ৰাষ্ট্ৰীয় ৰাজধানী অঞ্চল (এনচিটি) দিল্লী কেন্দ্ৰিক আছিল আৰু ২০ অক্টোবৰ ২০১৯ ৰ পৰা ৩১ অক্টোবৰ ২০১৯ লৈ সম্পন্ন কৰা হৈছিল।\nকাশ্মীৰত নিৰাপত্তাৰক্ষীৰ সৈতে হোৱা গুলীচালনাত চলিত বৰ্ষত এতিয়ালৈকে মুঠ ২৬ জন বিদেশী সন্ত্ৰাসবাদী নিহত\nএই বছৰ ২৬ জন বিদেশী সন্ত্ৰাসবাদীক (১৪ জেইএম আৰু ১২ এল ই টি) হত্যা কৰা হৈছে।\nFirecrackers banned in Guwahati\nThree days ahead of Diwali, the Pollution Control Board Assam (PCBA) has issuedanotification imposing ban on sale and use of “all kinds of firecrackers” in Guwahati till November 30, 2020.\nদেশৰ ৪ৰাজ্যত নিষিদ্ধ হ’ল দিপাৱলীত পতাকা\nবৰ্তমান সময়লৈ ভাৰতবৰ্ষৰ মুঠ ৪খন ৰাজ্যই আগন্তুক দিপাৱলীত ফটকা নিষিদ্ধ কৰিছে । আজি কৰ্ণাটকৰ মুখ্যমন্ত্ৰী বিএছ য়েডুৰূপ্পাই ক'ভিড ১৯ৰ প্ৰতি লক্ষ্য ৰাখি আগন্তুক দীপাৱলিত ফটকা নিষিদ্ধ ৰখাৰ কথা ঘোষণা কৰে ।\nAll types of firecrackers banned in Delhi from Nov7to 30\nDelhi's air quality oscillating between very poor, severe: authorities\nDelhi's air quality oscillated between very poor and severe categories on Sunday as pollutants released in the atmosphere due to bursting of firecrackers got trapped due to slow surface winds, authorities said.\nDelhi air quality: Ban extended on construction, other activities till Monday\nAll Rights Reserved 2022 © The Janambhumi | Total visits : 84484134


এই দেশ মোৰ দেশ-স্বদেশ প্রেম (ৰাজু শইকীয়া) - সাহিত্য ডট অৰ্গ\nএই দেশ মোৰ দেশ-স্বদেশ প্রেম (ৰাজু শইকীয়া)\nফণীন্দ্র কুমাৰ দেৱচৌধুৰী দেৱৰ “অনুৰাধাৰ দেশ” কিতাপখন পঢ়িছিলো । কিতাপখনত মি: এছ. পি. মেহেৰাই অসম দেশৰ ল’ৰা অৰুনাভক সুধিছে-\n-“অৰুনাভ, জানানে অসম দেশত খাৰুৱা তেল কেতিয়া আৱিস্কৃত হয় ?” তাৰ উত্তৰত অৰুনাভে কয়- “১৮৬৮ চনত ।” তেতিয়া মি: এছ. পি. মেহেৰা চাহাবে কয় —\n-“তাৰ ঠিক সত্তৰ বছৰ পিছত, ১৯৩৮ চনত আৱিস্কৃত হৈছিল ছাউদি আৰবিয়াত । আজি অসম ক’ত, ছাউদি আৰবিয়া ক’ত ?”\nএই কথাখিনি মোৰ মনত এটা প্রশ্ন হিচাবে ৰৈ গ’ল । আজি ছাউদি আৰবিয়া তৃতীয় বিশ্বৰ দেশ বুলি জনাজাত কিন্তু অসম ?\nআচলতে প্রশ্নটো বেলেগ ধৰণৰ । কাৰণ এই কথাখিনিয়েই এজন ছাউদি আৰবিয়া দেশৰ নাগৰিকে ক’লে হয়তো অলপ বেলেগ হ’লহেতেন । দেশ বুলিলে আমি মাতৃভূমি আমাৰ অসমক বুজো নে ভাৰতবৰ্ষক বুজো । ৰাষ্ট্রনীতিৰ অন্ধতাৰ বাবেই আমাৰ নিজৰ ৰাজ্যৰ প্রতি যিমান প্রেম দেশৰ প্রতি কম নেকি ?\nমহাত্মা গান্ধীৰ প্রতিআমাৰ যিমান শ্রদ্ধা,ভক্তি হয়তো ভাৰতবৰ্ষৰ প্রতি আমাৰ সিমান স্বদেশ প্রেমনাই ।ভগত সিঙক যিমানে জানে হয়তো পিয়লি ফুকন, কনকলতাক সিমানে নাজানে ।অতীত বুৰঞ্জীৰ পাত লুটিয়ালেওঁ দেখা যায় ১৭বাৰ আক্রমণ কৰি দখল কৰা পৰাক্রমীজনকো লাচিত বৰফুকনে পৰাস্ত কৰিছিল । আজিৰ ভাৰত বুৰঞ্জীত তেওঁৰ নাম কিমানজনে জানে ?\nতাড়ণাৰ অভাবে স্বদেশ প্রেম অৱসান ঘটায় । আমাৰ স্বদেশ প্রেমৰ ধাৰণাই ভুল । ৰাষ্ট্রীয় দায়বদ্ধতা, সেৱা আৰু সুৰক্ষাৰ মনোবৃত্তি আমাৰ যুৱ সম্প্রদায়ৰ মাজত গঢ় লৈ নুঠে । যাৰ ফল স্বৰূপে আমি বিশ্বৰ বিশাল ৰাষ্ট্র চীন আৰু ক্ষুদ্র ৰাষ্ট্র ইজৰাইলৰ লগত সমানে ফেৰ মাৰিব নোৱাৰো । ঠেক স্বদেশ প্রেম,কঠোৰ পৰিশ্রম তথা একাগ্রতাৰ অভাৱত আমি প্রতিজন ব্যক্তিয়ে একোটা মানৱ সম্পদ হিচাপে গঢ় লৈ উঠিব পৰা নাই ।\nআমি গৌৰৱ কৰো কাক লৈ ?\n১৯৮২ চনত ভাৰতীয় উইং কমাণ্ডাৰ ৰাকেশ শৰ্মাই ৰাছিয়ান উপগ্রহত মহাকাশচাৰী হৈ গৈছিল । প্রয়াত ইন্দিৰা গান্ধীয়ে চেটেলাইট মাধ্যমৰ যোগেদি মহাকাশৰ পৰা ভাৰতখন কেনে দেখিছে বুলি সোধাত ৰাকেশ শৰ্মাই কৈছিল “সাৰে জাহা সে অচ্ছা হিন্দুস্তান হামাৰা ।” ১৯৯৭ চনত ইন্দ্রকুমাৰ গুজৰালে কল্পনা চাওঁলাক মহাকাশৰ পৰা ভাৰতখন কেনে দেখিছে বুলি সোধাত কল্পনা চাওঁলাই ক’ব নোৱাৰিলে ।কাৰণ কল্পনা চাওঁলা ভাৰতীয় হিচাবে জন্ম গ্রহণহে কৰিছিল কিন্তু আমেৰিকান হিচাবেহে মহাকাশলৈ গৈছিল । এনেকৈয়ে আমি পূৰ্ণ পৰ্য্যায়ৰ ৰাষ্ট্রীয় মৰ্য্যদা দি আহিম নেকি ?\nআনহাতে লাখ টকা খৰচ কৰি ভাল ডিগ্রী লৈ বিদেশ গমন সুগম হৈ পৰিছে । হাই-ফাই চাকৰি , ভোগবাদী জীৱনৰ আকৰ্ষণে মেধাৰ বৰ্হিগমন ঘটাইছে । অপ্রতিৰোধ্য । পিতৃ-মাতৃক নিসংগতাক ৰোধিবৰ বাবে বিদেশ বৰ্জন কৰিবতো নোৱাৰি । মাক-বাপেকলৈ টকা পঠাবই । পিছে সমাজ তথা দেশৰ প্রতি দায়িত্ব নাই নেকি ? বাপেক-মাকেই ক’ব “বেংক বেলেঞ্চ খালী কৰি বেকাৰী জীৱন কটাবলৈ ঘূৰি আহিব নেকি ?” নাই নালাগে আহিব । পিছে বেংক বেলেঞ্চ বঢ়োৱাৰ বাবে তেওঁ স্থানীয় প্রাইমাৰী স্কুল,মাধ্যমিক বা উচ্চতৰ মাধ্যমিক বিদ্যালয়ত পঢ়ি বুনিয়াদী জ্ঞান অৰ্জন কৰা নাই জানো । তেনেহ’লে সমাজ বা দেশৰ প্রতি দায়িত্ব কিয় নহব । বিশিষ্ট লেখক চেতন ভগতে বিদেশৰ লোভনীয় চাকৰি এৰি স্বদেশতে কামকৰি আছে । এয়াই আজিৰ যুগৰ স্বদেশ প্রেমৰ এক বিৰল উদাহৰণ ।\n“স্থানীয়” মানসিকতাই আমাক পংগু কৰাৰ লগতে স্বদেশতে আমাক বিভাজিত কৰিছে ।আজি ধুবুৰীৰ যোগ্য প্রাৰ্থী এজনে শিৱসাগৰত বা শদিয়াৰ যোগ্যজন বৰপেটাত চাকৰিত যোগদান কৰাত বাধা আহে । স্থানীয় আৱেগৰ কি প্রাবল্য । এয়ায়েই আমাৰ স্বদেশ প্রেম !\nৰাষ্ট্রীয় সংগীতত আমাৰ ৰাজ্যখনৰ নাম উল্লেখ থাকিলেহে কি আমি স্বদেশ প্রেমী হম নেকি ? মন্ত্রী-বিধায়কে বিষয়াৰ পদন্নোতি, বদলি আদিত লাগি নাথাকি জনসাধাৰণৰ বাবে সুস্থ নীতি যুগুত কৰাটোৱে স্বদেশ প্রেম ।যিয়ে যি কামেই নকৰক নিজৰ কৰ্তব্য দেশৰ কৰ্তব্য হিচাবে দায়িত্বশীল ভাবে কৰাটোৱেই স্বদেশ প্রেম । দেশৰ হকে ৰণলৈ গৈ শ্বহীদ হোৱাটোৱে অকল স্বদেশপ্রেম নহয় । ৰাজহুৱা কামত দেখুওঁৱা তাড়নাৱো স্বদেশ প্রেম । ঘৰুৱা কাম এটা আমি ভবা ধৰণে নিৰ্দ্দিষ্ট সময়ত সমাপন কৰা বা পৰীক্ষাগৃহত সময়ত উপস্থিত হৈ শান্তি পাওঁ । কিন্তু সভা বা সদনত সদায় পলমকৈ আহিহে শান্তি পাওঁ । সময়ৰ সৎ ব্যৱহাৰ কৰি ৰাজহুৱা সভা বা যি কোনো বৈঠক নিৰ্দ্দিষ্ট সময়ত শেষ কৰিব পৰাটোওঁ এক প্রকাৰ স্বদেশ প্রেম ।\n“Always aim at complete harmony of thought and word and deed. Always aim at purifying your thoughts and everything will be well.” M.K. Gandhi.\n← স্বাধীনতাৰ অসুখ!! (মিতালী বৰ্মন)\nভাৰতবৰ্ষ আৰু ভাৰতীয়ৰ সম্পৰ্কত অকবৰ সদস্যৰ মতামত →


মিছেছ শইকীয়ানী — নয়নমণি দত্ত নেওগ – ফটাঢোল\nআজি মিছেছ শইকীয়ানী আৰু শইকীয়াৰ বিবাহ বাৰ্ষিকীৰ উপলক্ষ্যে দুই এঘৰ লোকক নিমন্ত্ৰণ জনাই এটি সৰু পাৰ্টি আয়োজন কৰিলে৷\n: হেৰা এইপিনে আহাচোন, মোৰ এই ব্লাউজৰ পিছফালৰ ৰছীকেইডাল ভালদৰে বান্ধি দিয়া আৰু এই নেকলেচডালৰ হুকটো ভালকৈ লগাই দিবা দেই আৰু তুমি ৰেডী হ’লাগৈ নে? সকলোবোৰ যোগাৰ ঠিকঠাকে কৰিলা নে?\n: মমমম……সকলোবোৰ কৰিলোঁ আৰু যদি কিবা কৰিবলৈ আছে ইয়াতেই কৈ লোৱা। নহ’লে পাৰ্টিত এনেই মিছাতে তুমি নিজৰ নামেই ল’বা।\n: কি ক’লা! আকৌ এবাৰ কোৱাচোন৷\n: একো নাই অ’, এনেই তোমাক মৰমতে ধেমালিহে কৰিছোঁ।\n: হ’ব হ’ব এতিয়া ধেমালি নকৰিবা৷ মোক সেই আলমাৰিটোত থকা বক্সটোৰ ভিতৰৰ পৰা খাৰুখিনি উলিয়াই দিয়াচোন।\n: এইবোৰনো ইমানকৈ নিপিন্ধিলেও হয়চোন। তুমি এনেও ধুনীয়া হৈয়েই আছা।\n: মমমম….শৰ্মানীহঁতৰ আগত কি মই এই খালী হাত দুখন লৈ ওলাম নেকি? দিয়া দিয়া। দেৰি কৰি নাথাকিবা। তুমি এতিয়া সকলোবোৰ কাম কৰি আজৰি হৈ মই উলিয়াই থোৱা এইযোৰ কাপোৰ পিন্ধি ল’বা৷\nমিছেছ শইকীয়ানীয়ে আইনাখনৰ আগত ৰৈ কথাকেইটা কৈ পুনৰ তেওঁ নিজৰ সাজসজ্জাত ব্যস্ত হৈ পৰে আৰু ইফালে শইকীয়াই বৰ্তমান পিন্ধি থকা হাফপেণ্ট গেঞ্জি আৰু কান্ধতে থকা গামোচাৰখনৰ ফালে এবাৰ চকু ফুৰাই বিচনাখনতে পৰি থকা কাপোৰযোৰলৈ থৰ লাগি চাই ৰয়।\n: অ’ মিছেছ শৰ্মানী আহক আহক৷ অ’ বৰুৱানী আহক আহক ভিতৰলৈ। মই আপোনালোকৰ বাবেই ৰৈ আছিলোঁ। বহক বহক।\n: মমমম….আজি আপোনাক বৰ ধুনীয়া দেখাইছে।\n: অহ ঠেংকিউ!\nমিচিকীয়া হাঁহি এটি মাৰি মিছেছ শইকীয়ানী পাৰ্টিলৈ অহা অতিথিসকলৰ সৈতে কথা পতাত ব্যস্ত হৈ পৰিল আৰু ইফালে শইকীয়াই ভিতৰত সকলোৰে বাবে খোৱাৰ যোগাৰ কৰোঁতে তেওঁলৈ বুলি উলিয়াই থোৱা কাপোৰযোৰ পিন্ধিবলৈ শইকীয়াৰ সময় অলপ উলিয়াবলৈকে টান হৈ পৰিল। তেনেতে মিছেছ শইকীয়ানী ভিতৰলৈ আহি শইকীয়াক কাপোৰযোৰ পিন্ধিবলৈ পৰামৰ্শ দিলেহি৷\n: হেৰা তুমি কাপোৰযোৰ পিন্ধি নোলোৱাগৈনো কিয়? সকলোৱে মোক তোমাৰ কথা সুধি আছে। যোৱা সোনকাল কৰাগৈ৷\nশইকীয়াই লৰালৰিকৈ কামবোৰ শেষ কৰি ভিতৰলৈ যায়। শইকীয়াই বনাই থোৱা কফিৰ ট্ৰেখন মিছেছ শইকীয়ানীয়ে হাততে লৈ হাঁহি হাঁহি বাহিৰলৈ ওলাই আহে৷\n: এইয়া লওক৷ অলপ কফিকে খাই লওক।\n: মমম….বৰ সুন্দৰকৈ বনাইছে দেই শইকীয়ানী।\n: এহ কি যে কয় আৰু দেই। আপোনালোকে খাওকচোন। মই বাকীবোৰৰ যোগাৰ কৰি লৈ আনোগৈ।\nসকলোৰে বাবে খোৱাৰ প্লেটসমূহ যোগাৰ কৰি সকলোকে শইকীয়ানীয়ে বিলাই দি সকলোৰে পৰা সুন্দৰ সুন্দৰ খোৱাৰ প্ৰশংসা বুটলিলে৷\n: ৰাতিপুৱাৰ পৰা এইবোৰ অকলে অকলে যোগাৰ কৰিছোঁ বুজিছে। আপোনালোকৰ বাবেই আৰু এওঁ এইবোৰ কৰিলে মোক বৰ ভাল পাই জানে। পিচে ময়ো খুব ৰান্ধি ভাল পাওঁ। এওঁ মোক অলপ সহায় কৰি দিম বুলিও কৈছিল। পিছে মইহে ক’লোঁঁ আজি নালাগে দিয়া। আমাৰ এই সুন্দৰ দিনটিত তুমি অলপ আৰাম কৰা৷\nমিছেছ শইকীয়ানীয়ে সকলোৰে আগত নিজৰ প্ৰশংসা কৰি থাকোঁতে মাজতে শৰ্মানীয়ে ঠাট্টাৰ সুৰত মাত দিয়ে,\n: সচাঁই মিছেছ শইকীয়ানী৷ আপুনি যে বৰ ভাগ্যৱান দেই৷ এনে এজন শইকীয়াৰ দৰে মানুহ পাইছে। যিজনে হয়তু আপুনি চিলেক্ট কৰি দিয়া কাপোৰযোৰ পিন্ধিবলৈ পাহৰি পাকঘৰত কাম কৰি থকা কাপোৰযোৰেই পিন্ধি আহিলে। আপোনাৰ চইচ্ মানিছোঁ দেই মিছেছ শইকীয়ানী৷ হাঃ হাঃ হাঃ!\n« সাক্ষাৎকাৰ–সঙ্গীত শিল্পী মানস ৰবীনৰ সৈতে এখন্তেক\nচাহ বাগিছাতে আমাৰ মন – ডলী তালুকদাৰ »


Nesacaine MPF in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Nesacaine MPF ar byavahar, ppali, parshwakriya, upkaar, kriya-pratikriya aaru satarkatabani\nNesacaine MPF की जानकारी\nNesacaine MPF ৰ লাভ আৰু ব্যৱহাৰসমূহ- Nesacaine MPF Benefits & Uses in Assamese\nNesacaine MPF ৰ পালি আৰু সেয়া কেনেদৰে ল'ব- Nesacaine MPF Dosage & How to Take in Assamese\nNesacaine MPF-ৰ উপাদানসমূহ- Nesacaine MPF Active Ingredients in Assamese\nNesacaine MPF ৰ পাৰ্শ্চক্ৰিয়াসমূহ- Nesacaine MPF Side Effects in Assamese\nNesacaine MPF সংক্ৰান্ত সতৰ্কতাবাণীসমূহ- Nesacaine MPF Related Warnings in Assamese\nঅইন দৰৱৰ সৈতে Nesacaine MPFৰ গুৰুতৰ ক্ৰিয়া-প্ৰতিক্ৰিয়া- Severe Interaction of Nesacaine MPF with Other Drugs in Assamese\nNesacaine MPF মতভেদসমূহ- Nesacaine MPF Contraindications in Assamese\nNesacaine MPF ৰ বিষয়ে সততে সোধা প্ৰশ্নসমূহ- Frequently asked Questions about Nesacaine MPF in Assamese\nখাদ্য আৰু মদৰ সৈতে Nesacaine MPF ক্ৰিয়া-প্ৰতিক্ৰিয়া- Nesacaine MPF Interactions with Food and Alcohol in Assamese\nNesacaine MPF ৰ লাভ আৰু ব্যৱহাৰসমূহ - Nesacaine MPF Benefits & Uses in Assamese\nNesacaine MPF তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nNesacaine MPF ৰ পালি আৰু সেয়া কেনেদৰে ল'ব - Nesacaine MPF Dosage & How to Take in Assamese\nNesacaine MPF-ৰ উপাদানসমূহ - Nesacaine MPF Active Ingredients in Assamese\nNesacaine MPF ৰ পাৰ্শ্চক্ৰিয়াসমূহ - Nesacaine MPF Side Effects in Assamese\nগৱেষণাৰ ভিত্তিত, Nesacaine MPF ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nNesacaine MPF সংক্ৰান্ত সতৰ্কতাবাণীসমূহ - Nesacaine MPF Related Warnings in Assamese\nNesacaine MPF-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nNesacaine MPF-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nاستخدام Nesacaine MPF قد يؤدي إلى بعض الآثار الجانبية على النساء المرضعات. إذا شعرت بأي أعراض غير مرغوب فيها بعد تناول Nesacaine MPF، فلا تأخذها مرة أخرى واتصل بطبيبك على الفور. سيخبرك طبيبك بأفضل خيار لك\nবৃক্কত Nesacaine MPF কি প্ৰভাৱ দেখা গৈছে?\nযকৃতত Nesacaine MPF কি প্ৰভাৱ দেখা গৈছে?\nيمكنك أن تأخذ Nesacaine MPF بدون أي خوف من الأضرار التي لحقت كبد\nহৃদযন্ত্ৰৰ ক্ষেত্ৰত Nesacaine MPF ৰ কি প্ৰভাৱ দেখা গৈছে?\nঅইন দৰৱৰ সৈতে Nesacaine MPFৰ গুৰুতৰ ক্ৰিয়া-প্ৰতিক্ৰিয়া - Severe Interaction of Nesacaine MPF with Other Drugs in Assamese\nNesacaine MPF তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nNesacaine MPF মতভেদসমূহ - Nesacaine MPF Contraindications in Assamese\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Nesacaine MPF লোৱা অনুচিত যাতে -\nNesacaine MPF ৰ বিষয়ে সততে সোধা প্ৰশ্নসমূহ - Frequently asked Questions about Nesacaine MPF in Assamese\nএই Nesacaine MPF-এ অভ্য়াস বা নিচাৰ সৃষ্টি কৰে নেকি?\nبعد تناول Nesacaine MPF، يجب أن لا تدفع أو تعمل على أي آلة ثقيلة. يمكن أن يكون خطرا، لأن Nesacaine MPF يمكن أن تجعلك نوم\nنعم، ولكن تأخذ Nesacaine MPF فقط حسب المشورة الطبية\nلا، Nesacaine MPF لا يستخدم لعلاج الاضطرابات النفسية\nখাদ্য আৰু মদৰ সৈতে Nesacaine MPF ক্ৰিয়া-প্ৰতিক্ৰিয়া - Nesacaine MPF Interactions with Food and Alcohol in Assamese\nখাদ্য আৰু Nesacaine MPFৰ ক্ৰিয়া-প্ৰতিক্ৰিয়া\nأخذ Nesacaine MPF مع الطعام لا يسبب أي مشكلة.\nমদ আৰু Nesacaine MPFৰ মাজৰ প্ৰতিক্ৰিয়া\nلم يتم إجراء أي بحث حتى الآن. ولذلك، فإنه ليس من المعروف ما تأثير أخذ Nesacaine MPF مع الكحول سيكون\nআপুনি বা আপোনাৰ পৰিয়ালৰ কোনোবাই Nesacaine MPF লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Nesacaine MPF ব্যৱহাৰ কৰিছিল নেকি?\nআপুনি কিমান পৰিমাণে Nesacaine MPF সেৱন কৰিছিল?\nআপুনি Nesacaine MPF ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Nesacaine MPF সেৱন কৰে?


Train Brake System | ৰেল গাড়ীৰ ব্ৰেক পদ্ধতি\nHome » Overview » Train Brake System\nৰেল গাড়ীৰ ব্ৰেক পদ্ধতি | Train Brake System:-\nৰেলগাড়ী হৈছে এনেকুৱা এখন বাহন য’ত একে সময়তে হাজাৰ হাজাৰ মানুহে একেলগে যাত্ৰা কৰিব পাৰে। যদি কিবা কাৰণত এখন ৰেল দুৰ্ঘটনাগ্ৰস্ত হয় তেতিয়া বহুতো মানুহ একেলগে মৃত্যুৰ মুখত পৰিব পাৰে। সেই বাবে ইঞ্জিনিয়াৰ সকলে এনেকুৱা অত্যাধুনিক পদ্ধতিত Train Brake System সমূহ বনাইছে যে ই সকলো সময়তে সক্ৰিয় হৈ লাগি থাকে আৰু ৰে’লৰ চালক সকলে ব্ৰেক সমূহ আতৰাই ল’ব লাগে। এনেদৰে ক’লে হয়টো বুজিবলৈ অসুবিধা হয়, সাধাৰণতে কি হয় আমাৰ গাড়ীৰ ব্ৰেক ডাল লাগি নাথাকে।\nআমাৰ যেতিয়া প্ৰয়োজন হয় তেতিয়া প্ৰয়োগ কৰো। কিন্তু ৰে’ল গাড়ী ইয়াৰ সম্পূৰ্ণ বিপৰীত। ৰে’ল গাড়ীখন যেতিয়া চলাই তেতিয়া চালকে ব্ৰেক ডাল আতৰাই দিয়ে আৰু তেতিয়া ৰে’ল খনে গতি আৰম্ভ কৰে। এইদৰে ব্ৰেক ডাল হ’লে চালক অবিহনে ৰে’ল খনে কোনো ধৰণৰ গতি নকৰে আৰু চলাই থকাৰ সময়তো কোনো অসুবিধাৰ সন্মুখীন নহয়। ফলত ৰে’লগাড়ীৰ দুৰ্ঘটনাগ্ৰস্ত হোৱাৰ সম্ভাৱনা বহুগুণে কমি যায়।\nWhat Is Chain Pulling System?\nWhat Is Alarm Chain Puling Light?\nGoods Wagon Train | মাল বাহী ৰে’ল:-\nGoods Wagon Hand Brake System | মালবাহী ৰেলৰ হেণ্ড ব্ৰেক পদ্ধতি :-\nৰে’লৰ চকাবোৰৰ দুইকাষে দুটা ব্ৰেক-চু লাগি থাকে আৰু এই ব্ৰেক-চু দুটাই চকাটো বহু জোৰত ধৰি থাকে। ৰে’লৰ চালক জন যেতিয়া ৰে’ল খন চলাবৰ বাবে বহে তেতিয়া চালক জনে এই ব্ৰেক-চু সমূহ চকাৰ পৰা আতৰাবৰ বাবে Compressor ৰ সহায়ত এটা হেঁচা প্ৰয়োগ কৰে। এই হেচাৰ পৰিমাণ 5kg Per Centimiter Squar. যেতিয়া এই হেচা প্ৰয়োগ কৰা হয় তেতিয়া ব্ৰেক-চু দুটা চকা টোৰ পৰা 5mm দূৰত্বলৈ আতৰি যায় আৰু ইয়াৰ ফলত ৰে’ল খন আগুৱাব ধৰে।\nআকৌ যেতিয়া চালক জনে কোনো ষ্টেচনত ৰে’ল খন ৰখাবৰ হয় তেতিয়া আকৌ সেই পাইপৰ সৈতে দিয়া বতাহৰ হেচা পাইপ ডালৰ পৰা বাহিৰ কৰি উলিয়াই দিয়া হয় ফলত পুনৰ ব্ৰেক-চু দুটাই চকাটো ধৰি লয় আৰু ৰেল খন ৰখিবলৈ আৰম্ভ কৰে। সেই বাবে ৰেল সমুহ ৰখালে বতাহ ওলোৱা এটা ডাঙৰ শব্দ শুনা যায়।\nআগৰ পুৰণা ৰে’ল সমূহত ব্ৰেক-চু বিলাক Cast Iron ৰ আছিল আৰু ফলত যেতিয়া ব্ৰেক মৰা হয় তেতিয়া জুইৰ ফিৰিঙতি ওলোৱা দেখা গৈছিল। কিন্তু বৰ্তমান সময়ত আধুনিক প্ৰযুক্তি ৰ প্ৰয়োগ কৰি যি সমূহ ব্ৰেক-চু আহিল সেই সমূহ Composite Meterial ৰ।\nComposite Meterial হৈছে Fiber আৰু Advester ৰ সংমিশ্ৰনত বনোৱা এটা ধাতু। এই ব্ৰেক-চু সমূহ আগৰ তুলনাত বহুত উন্নত হ’ল। এই বেক চকাৰ লগত খাপ খাই থাকে। যেতিয়া ৰে’ল সমূহ ৰখোৱা হয় তেতিয়া এটা পোৰা পোৰা গোন্ধ পোৱা যায়। এই গোন্ধ ক’ৰ পৰা আহে? যেতিয়া ৰেলত এই ব্ৰেক প্ৰয়োগ কৰা হয় তেতিয়া ৰেলৰ চকা আৰু ব্ৰেক-চুৰ মাজত ঘৰ্ষনৰ ফলত এই গোন্ধ ওলাই। Train Brake System.\nএই গোন্ধ সাধাৰণতে যাত্ৰী বাহি দবা বোৰত বেছি কৈ ওলাই। ইয়াৰ কাৰণ হৈছে যেতিয়া এই দবা বোৰত মানুহ উঠে ইয়াৰ ওজনৰ ফলত চকা আৰু ব্ৰেক-চুৰ মাজৰ দূৰত্ব 5mm ৰ পৰা 2mm লৈ কমি যায়। সেই বাবে যেতিয়া ব্ৰেক প্ৰয়োগ কৰা হয় ইয়াক এটা নিদিষ্ট হিচাপত কৰা হয়। কাৰণ যাত্ৰী উঠাৰ পাছত ওজনৰ ফলত চকাৰ দূৰত্বৰ তুলনাত ব্ৰেক-চু টো 3mm ওচৰ চাপি আহে আৰু বাকি থাকে 2mm। কিন্তু ব্ৰেক মাৰোতে সেই 5mm ত এ মৰা হয়। সেই বাবে এই ডবা বোৰত গোন্ধ বেছি ওলাই।\nএতিয়া মূল কথা হৈছে Train Brake System ত এই ব্ৰেক-চুত দিয়া বতাহৰ হেচা ক’ৰ পৰা আহে? ব্ৰেক-চু ত এই হেচা দিবৰ কাৰণে ৰে’লৰ তলত দুডাল পাইপ থাকে আৰু পাইপ সমূহ সাধাৰণতে দুটা ডবাৰ মাজৰ লগ হোৱা ঠাই খিনিত ভাল দৰে দেখা যায়। এই পাইপ দুডাল দি বতাহ ভৰাবলৈ ৰেলৰ ইঞ্জিনত এটা ডাঙৰ Compressor লগোৱা থাকে। Train Brake System.\nCompressor ৰ সহজ ভাষাত অৰ্থ হৈছে এখন ডাঙৰ ফেন আৰু এই ফেন খন চলিলে ওলোৱা বতাহ কেনিও বাহিৰ হ’ব নোৱাৰা কৈ এডাল সৰু পাইপ দি চকালৈ পঠাই দিয়া হয়। এই বতাহ পঠোৱা কাম কৰে চালক জনে। যেতিয়া চালক জনে ৰে’ল খন ৰখাবৰ বাবে ব্ৰেক প্ৰয়োগ কৰে তেতিয়া আচলতে সেই Compressor এ পাইপ ত ভৰাই থোৱা গোতেই বতাহ খিনি একেলগে উলিয়াই দিয়া হয়। আৰু তাৰ ফলত ব্ৰেক-টো চকাত লাগি ৰেল খন ৰখি যাই। Train Brake System.\nTrain Brake System.\nChain Pulling হৈছে এনেকুৱা এটা ব্যৱস্থা, যি ব্যৱস্থাই জৰুৰীকালীন সময়ত সকলো যাএী এই ৰেল খন ব্ৰেক প্ৰয়োগ কৰি ৰখাব পাৰে। ভাল দৰে লক্ষ কৰিলে দেখা যাব যে ৰেলৰ প্ৰত্যেকটো ডবাৰ ভিতৰ ফালে বেৰত এডাল ৰঙা ৰঙৰ হাকোটা সদৃশ ৰচি লগোৱা থাকে। সেইডালেই হৈছে Emergency Brake অথ্যাৎ Chail Pulling System ।\nChail Pulling কৰিলে ই কেনেদৰে কাম কৰে? কিছুমানৰ মনত এইটো প্ৰশ্ন আহিব পাৰে যে যেতিয়া কোনো ডবাত Chail Pulling কৰা হয় তেতিয়া অকল সেই ডবা টোৰে ব্ৰেকৰ বতাহ ওলাই যায় নে গোটেই ৰে’ল খনৰেই ওলাই যায়? ইয়াৰ উত্তৰ Chail Pullong ৰ কাৰণে ৰেলত এডাল এই পাইপ থাকে। সেই বাবে যেতিয়া কোনো ডবাত Chail Pulling কৰা হয় তেতিয়া অকল সেই ডবা টোৰে ব্ৰেকৰ বতাহ ওলাই নাযায় গোটেই ৰে’ল খনৰেই ওলাই যায় আৰু ৰে’ল খন ৰখি যায়। Train Brake System.\nৰেলৰ ডবা বোৰৰ বাহিৰফালে ওপৰত সাধাৰণতে এটা লাইট দেখা যায়। এই লাইট টোৰ নাম Alarm Chain Puling Light. এই লাইট টোৰ কাম হ’ল কোনটো ডবাত Chain Pulling কৰা হৈছে সেইটো জনাত সহায় কৰা। যেতিয়া Chain Puling কৰা হয় তেতিয়া চালক জনে তিনিটা সৰু সৰু হৰণ বজাই ৰেল খনৰ Guird আৰু T.T জনক অৱগত কৰে। তেতিয়া তেওঁলোকে গৈ সেই ডবা টোত নিৰিক্ষণ কৰে। যদি কোনোবা লোকে অনাবশ্যকীয় ভাৱে Chain Puling কৰে তেন্তুে তেওক গ্ৰেফটাৰ কৰা হয়।\nএই খিনিতে কথা হ’ল যেতিয়া Chain Puling কৰা হয় তেতিয়া চালক জনে ইচ্ছা কৰিলে ৰে’ল খন নৰখোৱাকৈ চলাই যাব পাৰিবনে? ইয়াৰ উত্তৰ পাৰিব। কাৰণ ব্ৰেকৰ বাবে এখন ৰে’লত দুডাল পাইপ থাকে আৰু আৰু ইয়াৰ Controling চালক জনৰ হাতত থাকে। যেতিয়া Chain Pulling কৰা হয় তেতিয়া এডাল পাইপৰ বতাহ ওলাই গ’লে চালক জনে আন ডাল পাইপ দি পুনৰ ব্ৰেক আাতৰাই চলাই যাব পাৰে।\nকিছুমান ৰে’লত Chain Puling কৰিলেও Train Brake System এ কেতিয়াবা কাম নকৰে। ইয়াৰ কাৰণ পাইপ ডালত এটা বন্ধ কৰিব পৰা ব্যৱস্থা থাকে আৰু সেইটো বন্ধ কৰি থ’লে Chain Puling এ কাম নকৰে। Train Brake System.\nমাল বাহী ৰে’ল সমূহত ওজন যঠেষ্ট বেছি হয়। সেই বাবে এই ৰে’ল বোৰত ব্ৰেকৰ পদ্ধতি অধিক উন্নত। এই ৰে’ল বোৰত চালক জনে ব্ৰেক নিয়ন্ত্ৰন কৰাৰ লগতে ৰে’ল খনৰ একেবাৰে শেষত থকা Brake Van ৰ সহায় লোৱা হয়। ৰে’ল খনৰ দুইটা System এই 5kg Per Centimiter Squar ৰ হিচাপত বতাহৰ হেচা প্ৰয়োগ কৰে।\nএখন মাল ভৰ্তি ৰে’লৰ ডবা আৰু তাৰ মাজত এটা খালী ডবাই ৰে’লখন চলাই যোৱাত বহুতো প্ৰভাৱ পেলাব পাৰে। যেতিয়া কোনো এটা ডবাত বস্তু ভৰ্তি থাকিব তেতিয়া সেই ডবা তোৰ Load Indicator সোঁফালে দেখুৱাব আৰু যদি ডবা টো খালী হয় তেন্তে সেইটো ডবাৰ Load Indicator বাওঁফালে দেখা যায়।\nযেতিয়া এটা ডবা খালী থাকিব তেতিয়া সেই ডবা তোৰ ওজন কম হ’ব আৰু ব্ৰেকৰ হেঁচা কম থাকিব ফলত চালক ৰ বহুতো অসুবিধা হব পাৰে। সেইবাবে এই ব্ৰেক ৰ হেঁচাটো বঢ়াব ৰ বাবে অথ্যাৎ চকা আৰু ব্ৰেক-চুৰ মাজৰ দূৰত্ব কমাবৰ বাবে এই হেণ্ড ব্ৰেক ব্যৱহাৰ কৰা হয়। অথ্যাৎ ডবাটোত একো নাথাকিলে এই হেণ্ড ব্ৰেকৰ ব্যৱহাৰ কৰি হেঁচা বঢ়াই লোৱা হয়। বৰ্তমান সময়ত ৰেল বোৰত ব্ৰেকৰ কাৰণে দুডাল পাইপ দিয়া হয়। ইয়াৰ ফলত যেতিয়া ৰেল খন গৈ থাকে তেতিয়া এডাল পাইপৰ বতাহ খালি হ’লে আন ডাল দি পুনৰ ভৰাই দিব পৰা যায় আৰু দুৰ্ঘটনা হোৱাৰ সম্ভাৱনা নাথাকে। Train Brake System.\nE Shram Card Benefits Online Apply | অসমত ৩০০০ টকা…


ইছলাম: একমাত্ৰ পৰিপূৰ্ণ দ্বীন - অসমীয়া - মুহাম্মদ আল-আমীন আশ্ব-শ্বানক্বীতি\nপ্ৰথম: আল্লাহৰ তাওহীদ। দ্বিতীয়: উপদেশ। তৃতীয়: সৎকৰ্ম আৰু আন আন কৰ্মৰ মাজত পাৰ্থক্য। চতুৰ্থ: চৰিয়তৰ বিধানৰ বাহিৰে আন বিধানেৰে বিচাৰ-ফয়ছালা (মীমাংসা) কৰা। পঞ্চম: সামাজিক অৱস্থা। ষষ্ঠ: অৰ্থনীতি। সপ্তম: ৰাজনীতি। অষ্টম: মুছলিমসকলৰ ওপৰত কাফিৰসকলৰ প্ৰভাৱ বিস্তাৰজনিত সমস্যা। নৱম: সংখ্যাত আৰু প্ৰস্তুতিৰ ক্ষেত্ৰত কাফিৰসকলৰ প্ৰতিৰোধত মুছলিমসকলৰ দুৰ্বলতাজনিত সমস্যা। দশম: সমাজৰ মাজত আন্তৰিক অনৈক্যজনিত সমস্যা\nDOCX 16.3 MB 2019-05-02\nএইটো এটা ভাষণ, যিটো মই মৰক্কোৰ বাদশ্বাহৰ অনুৰোধত মছজিদে নবৱীত দাঙি ধৰিছিলো। তাৰ পিছত মোৰ কিছুসংখ্যক দ্বীনি ভাতৃয়ে ইয়াক লিপিবদ্ধ কৰি প্ৰকাশ কৰাৰ বাবে মোক অনুৰোধ জনায় আৰু আল্লাহ তা'আলাই ইয়াৰ দ্বাৰা কল্যাণ কৰিব বুলি আশাৰে মই সেই অনুৰোধ গ্ৰহণ কৰিলো।\nআল্লাহ তা'আলাই কৈছে:\n“আজি মই তোমালোকৰ বাবে তোমালোকৰ ধৰ্মক পৰিপূৰ্ণ কৰি দিলো আৰু তোমালোকৰ ওপৰত মোৰ অনুগ্ৰহ সম্পূৰ্ণ কৰিলো; আৰু তোমালোকৰ বাবে ইছলামক দ্বীন হিচাপে মনোনীত কৰিলো।" - ( আল-মায়িদা: ৩)\nসেই দিনটো আছিল আৰাফাৰ দিন, আৰু সেইটো আছিল বিদায় হজ্জৰ সময়ৰ জুম'আৰ দিন। এই আয়াতটো সেইদিনা আবেলি নবী চাল্লাল্লাহু আলাইহি অছাল্লাম আৰাফাৰ ময়দানত অৱস্থানকালীন সময়ত অৱতীৰ্ণ হৈছে। এই আয়াতটো অৱতীৰ্ণ হোৱাৰ পিছত নবী চাল্লাল্লাহু আলাইহি অছাল্লাম কেৱল ৮১ দিন জীৱিত আছিল। আল্লাহ তা'আলাই এই আয়াতত স্পষ্টভাৱে কৈছে যে, তেওঁ আমাৰ বাবে আমাৰ দ্বীনক পৰিপূৰ্ণ কৰি দিছে, এতেকে তেওঁ কেতিয়াও ইয়াৰ মাজত হ্ৰাস নকৰিব আৰু কেতিয়াও বৃদ্ধি কৰাৰো প্ৰয়োজন নহ'ব। এই বাবেই তেওঁ আমাৰ প্ৰিয় নবীৰ দ্বাৰা নবীসকলৰ আগমনৰ ধাৰাৰ পৰিসমাপ্তি ঘটাইছে।\nতেওঁ এই আয়াতৰ দ্বাৰা আৰু স্পষ্ট কৰিছে যে, তেওঁ আমাৰ বাবে ইছলামক আমাৰ দ্বীন হিচাপে পছন্দ কৰিছে, সেয়ে এই দ্বীনৰ প্ৰতি তেওঁ কেতিয়াও অসন্তুষ্ট নহ'ব। এই বাবেই তেওঁ স্পষ্ট কৰি দিছে যে, কাৰো পৰা তেওঁ ইছলামৰ বাহিৰে আন কোনো দ্বীন গ্ৰহণ নকৰিব। তেওঁ কৈছে:\n“যিয়ে ইছলামৰ বাহিৰে আন কোনো দ্বীন গ্ৰহণ কৰিব বিচাৰে সেইটো তাৰ পৰা কেতিয়াও গ্ৰহণ কৰা নহ'ব আৰু সি হ'ব আখিৰাতত ক্ষতিগ্ৰস্তসকলৰ অন্তৰ্ভূক্ত।" - ( আলে ইমৰান: ৮৫);\n“নিশ্চয় আল্লাহৰ ওচৰত একমাত্ৰ দ্বীন হৈছে ইছলাম।" — ( আলে ইমৰান: ১৯)\n“আৰু তোমালোকৰ ওপৰত মোৰ নিয়ামত সম্পূৰ্ণ কৰিলো।" - ( আল-মায়িদা: ৩)।\nতাওহীদৰ এই প্ৰকাৰৰ ওপৰত জ্ঞানীসকলৰ স্বভাৱ-প্ৰকৃতি প্ৰতিষ্ঠিত। আল্লাহ তা'আলাই কৈছে:\n“যদি তুমি সিহঁতক সোধা, কোনে সিহঁতক সৃষ্টি কৰিছে, সিহঁতে নিশ্চয় ক'ব, আল্লাহ।" - ( যুখৰুফ: ৮৭)\n“কোৱা, কোনে তোমালোকক আকাশ আৰু পৃথিৱীৰ পৰা জীৱনোপকৰণ সৰবৰাহ কৰে অথবা শ্ৰৱণ আৰু দৃষ্টিশক্তি কাৰ কৰ্তৃত্বাধীন, জীৱিতক মৃতৰ পৰা কোনে উলিয়ায় আৰু প্ৰাণহীনক জীৱিতৰ পৰা কোনে বাহিৰ কৰে আৰু সকলো বিষয় কোনে নিয়ন্ত্ৰণ কৰে? তেতিয়া সিহঁতে ক'ব, আল্লাহ। কোৱা, তথাপিও তোমালোকে তাক্বৱা অৱলম্বন নকৰিবানে?।" - ( ইউনুছ: ৩১)\n“ফিৰআউনে ক'লে, সৃষ্টিজগতৰ ৰব আকৌ কি?" - ( আশ্ব-শু'আৰা: ২৩)\nতাৰ অস্বীকাৰ কৰাটো আছিল অহংকাৰবশত আৰু ইচ্ছাকৃত, ইয়াৰ প্ৰমাণত আল্লাহ তা'আলাই আন আয়াতত কৈছে:\n“মূছাই কৈছিল, তুমি অৱশ্যই অৱগত যে, এইবোৰ স্পষ্ট নিদৰ্শন আকাশমণ্ডল আৰু পৃথিৱীৰ প্ৰতিপালকেই অৱতীৰ্ণ কৰিছে— প্ৰত্যক্ষ প্ৰমাণস্বৰূপ।"- ( আল-ইছৰা: ১০২)\n“সিহঁতে অন্যায় আৰু উদ্ধতভাৱে নিদৰ্শনসমূহ প্ৰত্যাখ্যান কৰিলে, যদিও সিহঁতৰ অন্তৰে এইবোৰক সত্য বুলি গ্ৰহণ কৰিছিল।" - ( আন-নমল: ১৪)।\n“আল্লাহ সম্পৰ্কে কোনো সন্দেহ আছেনে, যিজন আকাশমণ্ডল আৰু পৃথিৱীৰ সৃষ্টিকৰ্তা?" - ( ইব্ৰাহীম: ১০);\n“কোৱা, মই আল্লাহক এৰি আন কোনো প্ৰতিপালক অন্বেষণ কৰিম নেকি? অথচ তেৱেঁই সকলো বস্তুৰ প্ৰতিপালক।" - ( আল-আন'আম: ১৬৪);\n“কোৱা, আকাশমণ্ডল আৰু পৃথিৱীৰ প্ৰতিপালক কোন? কোৱা, আল্লাহ।" ( আৰ-ৰা'দ: ১৬) ইত্যাদি আয়াত। কাৰণ, সিহঁতে ইয়াৰ স্বীকৃতি প্ৰদান কৰে।\n“সিহঁতৰ অধিকাংশই আল্লাহক বিশ্বাস কৰে, কিন্তু সিহঁতে তেওঁৰ লগত আনক অংশী কৰে।" - ( ইউছুফ: ১০৬);\n“আমি সিহঁতৰ পূজাপাঠ কেৱল এই বাবেই কৰো যে, সিহঁতে আমাক আল্লাহৰ সান্নিধ্য লাভ কৰাই দিব।" - ( যুমাৰ: ৩)\n﴿ وَيَقُولُونَ هَٰٓؤُلَآءِ شُفَعَٰٓؤُنَا عِندَ ٱللَّهِۚ قُلۡ أَتُنَبُِّٔونَ ٱللَّهَ بِمَا لَا يَعۡلَمُ فِي ٱلسَّمَٰوَٰتِ وَلَا فِي ٱلۡأَرۡضِۚ ﴾ [سُورَةُ يونس: 18]\n“সিহঁতে কয়, এওঁলোক আল্লাহৰ ওচৰত আমাৰ ছুপাৰিছকাৰী। কোৱা, তোমালোকে আল্লাহক আকাশমণ্ডল আৰু পৃথিৱীৰ এনে কিবা সংবাদ দিব বিচৰা নেকি, যিটো তেওঁ নাজানে?" - ( ইউনুছ: ১৮)।\nবাক্যটোৰ নেতিবাচক (النفي) অৰ্থ দিশটো হৈছে: সকলো প্ৰকাৰ ইবাদতৰ ক্ষেত্ৰত আল্লাহ তা'আলাৰ বাহিৰে সকলো প্ৰকাৰ উপাস্যক পৰিহাৰ বা প্ৰত্যাহাৰ কৰা।\n“নিশ্চয় আমি প্ৰত্যেক সম্প্ৰদায়ৰ মাজতেই একোজনকৈ ৰাছুল প্ৰেৰণ কৰিছো, এই কথাৰ নিৰ্দেশ দিবলৈ যে, তোমালোকে কেৱল আল্লাহৰ ইবাদত কৰা আৰু তাগুতক পৰিহাৰ কৰা।" - ( আন-নাহল: ৩৬)\n“আমি তোমাৰ পূৰ্বে এনে কোনো ৰাছুল প্ৰেৰণ কৰা নাই, যাৰ প্ৰতি এই অহী প্ৰেৰণ কৰা নাছিলো যে, মোৰ বাহিৰে আন কোনো (সত্য) ইলাহ নাই; এতেকে তোমালোকে মোৰেই ইবাদত কৰা।" - ( আল-আন্বিয়া: ২৫)।\n“এতেকে যিয়ে তাগুতক অস্বীকাৰ কৰিব আৰু আল্লাহৰ প্ৰতি বিশ্বাস স্থাপন কৰিব, সি এনে এডাল মজবুত ৰছী খামুচি ধৰিব, যিটো কেতিয়াও বিচ্ছিন্ন নহ'ব।" - ( আল-বাকাৰা: ২৫৬)।\n﴿ وَسَۡٔلۡ مَنۡ أَرۡسَلۡنَا مِن قَبۡلِكَ مِن رُّسُلِنَآ أَجَعَلۡنَا مِن دُونِ ٱلرَّحۡمَٰنِ ءَالِهَةٗ يُعۡبَدُونَ ٤٥ ﴾ [سُورَةُ الزخرف: 45]\n“তোমাৰ পূৰ্বে আমি যিসকল ৰাছুল প্ৰেৰণ কৰিছিলো তেওঁলোকক তুমি সোধাচোন, আমি কৰণাময় আল্লাহৰ বাহিৰে আন কোনো উপাস্য স্থিৰ কৰিছিলো নে, যাৰ ইবাদত কৰা যায়?" - ( যুখৰুফ: ৪৫)\n“কোৱা, মোৰ প্ৰতি অহী হয় যে, তোমালোকৰ ইলাহ কেৱল এজন ইলাহ, এতেকে তোমালোকে আত্মসমৰ্পণকাৰী নহ'বা নে?" - (আল-আন্বিয়া: ১০৮); এই প্ৰসঙ্গত আৰু বহুতো আয়াত আছে।\nএই প্ৰকাৰৰ তাওহীদ দুটা মূলনীতিৰ ওপৰত প্ৰতিষ্ঠিত, যেনেঃ আল্লাহ তা'আলাই বৰ্ণনা কৰিছে:\nপ্ৰথম: আল্লাহ তা'আলাক সৃষ্টিৰ গুণাৱলীৰ লগত তুলনা কৰাৰ পৰা পৱিত্ৰ ৰখা।\nদ্বিতীয়: আল্লাহ্ তা'আলাই নিজকে অথবা তেওঁৰ ৰাছুল চাল্লাল্লাহু আলাইহি অছাল্লামে তেওঁক যিবোৰ গুণেৰে গুণান্বিত কৰিছে, উদাহৰণস্বৰূপে নহয় বৰং প্ৰকৃতাৰ্থে আল্লাহ তা'আলাৰ পৰিপূৰ্ণতা আৰু যথাযোগ্য মৰ্যদাৰ লগত সামঞ্জস্য ৰাখি সেইবোৰৰ প্ৰতি ঈমান আনা। এইটো জনা কথা যে, আল্লাহ সম্পৰ্কে আল্লাহতকৈ জ্ঞানী আন কোনো নাই, যিয়ে আল্লাহৰ গুণ বৰ্ণনা কৰিব পাৰে, আৰু আল্লাহৰ পিছত আল্লাহৰ গুণাৱলী সম্পৰ্কে আল্লাহৰ ৰাছুলতকৈ অধিক জ্ঞানী আন কোনো নাই যিয়ে আল্লাহৰ গুণাৱলী বৰ্ণনা কৰিবলৈ সক্ষম।\nআল্লাহ তা'আলাই নিজৰ বিষয়ে কৈছে:\n“তোমালোকে বেছি জানা, নে আল্লাহ (বেছি জানে)?" - (আল-বাকাৰা:১৪০)।\n“আৰু তেওঁ মনেসজা কথা নকয়। এইটো কেৱল অহী, যিটো তেওঁৰ প্ৰতি প্ৰত্যাদেশ হয়" - ( আন-নাজম: ৩ - ৪)।\nআল্লাহ তা'আলাই তেওঁৰ নিজ বাণীৰ দ্বাৰাই এই কথা কৈছে যে, তেওঁৰ অনুৰূপ একোৱেই নাই; তেওঁ কৈছে:\n“একোৱেই তেওঁৰ সদৃশ নহয়, .." - ( আশ্ব-শুৰা: ১১)\n“.. আৰু তেওঁ সৰ্বশ্ৰোতা, সৰ্বদ্ৰষ্টা।" —( আশ্ব-শুৰা: ১১)\n“সিহঁতৰ সন্মুখত আৰু অগোচৰত যি আছে সেই সকলো তেওঁ অৱগত, কিন্তু সিহঁতে জ্ঞানৰ দ্বাৰা তেওঁক বেষ্টন কৰিবলৈ সক্ষম নহয়"।\nবিজ্ঞসকলে এই কথাত একমত পোষণ কৰিছে যে, আল্লাহ তা'আলাই আকাশৰ পৰা পৃথিৱীত 'পৰ্যবেক্ষণ আৰু জ্ঞান বা বিদ্যাৰ' উপদেশতকৈ ডাঙৰ কোনো উপদেষ্টা আৰু সতৰ্ককাৰী প্ৰেৰণ কৰা নাই। সেইটো হৈছে এই যে, মানুহে এই কথাৰ খিয়াল ৰাখিব যে তাৰ সন্মানিত আৰু মহান প্ৰতিপালক তাক পৰ্যবেক্ষণ কৰে আৰু সি যি গোপন কৰে আৰু যি প্ৰকাশ কৰে সেই বিষয়ে তেওঁ অৱগত।\nআলিমসকলে এই ডাঙৰ উপদেষ্টা আৰু মহা সতৰ্ককাৰীৰ বাবে এনেকুৱা দৃষ্টান্ত উপস্থাপন কৰিছে, যিটোৰ দ্বাৰা বোধগম্য বস্তু অনুভৱযোগ্য বস্তুৰ দৰে হৈ যায়। তেওঁলোকে কৈছে: যদি আমি মানি লওঁ এজন ৰজা আছে, যিজন ৰজা অত্যধিক ৰক্তপাতকাৰী, মানুহ হত্যাকাৰী আৰু প্ৰচণ্ড আক্ৰমনকাৰী আৰু শাস্তিদাতা, আৰু তাৰ জল্লাদ তাৰ ওচৰতে থিয় হৈ আছে আৰু চামড়াৰ বিছনা পাৰি দিয়া আছে, তৰৱালটোৰ পৰা তেজ নিগৰি আছে আৰু সেই ৰজাৰ চাৰিওফালে ৰজাৰ ছোৱালী আৰু স্ত্ৰীসকল থিয় দি আছে; এনেকুৱা ভয়ঙ্কৰ অৱস্থাত, ৰজাৰ চকুৰ সন্মুখত আৰু তাৰ উপস্থিতিত, উপস্থিত কোনো দৰ্শকে সেই ৰজাৰ ছোৱালী আৰু স্ত্ৰীসকলৰ পৰা অবৈধ কিবা অৰ্জনৰ চিন্তা কৰিব নে?! নহয়, কেতিয়াও নহয়! (তেন্তে আল্লাহৰ বাবে আছে যাৱতীয় মহৎ দৃষ্টান্তসমূহ।) বৰং তেতিয়া প্ৰত্যেক উপস্থিত ব্যক্তি হ'ব ভীত-সন্ত্ৰস্ত, সিহঁতৰ হৃদয়সমূহ থাকিব অৱনত, সিহঁতৰ চকুসমূহ থাকিব আতংকগ্ৰস্ত, সিহঁতৰ অংগ-প্ৰত্যঙ্গসমূহ থাকিব হিম শীতল, সিহঁতৰ চূড়ান্ত আশা হ'ব নিৰাপদে প্ৰত্যাবৰ্তন কৰা। ইয়াতো কোনো সন্দেহ নাই যে, (আৰু আল্লাহৰ বাবে আছে মহৎ দৃষ্টান্ত,) আল্লাহ তা'আলা হৈছে মহাজ্ঞানী, সেই ৰজাতকৈ অধিক আৰু বিস্তৃত জ্ঞানৰ অধিকাৰী; সন্দেহ নাই যে, তেওঁ মহান শাস্তিদাতা, প্ৰচণ্ড শক্তিশালী আৰু কঠিন শাস্তিদাতা। তেওঁৰ পৃথিৱীত তেওঁৰ সংৰক্ষিত এলাকা হৈছে তেওঁৰ নিষেধসমূহ।\nআৰু আল্লাহ তা'আলাই সৃষ্টিজগতক যি হিকমত বা ৰহস্যৰ বাবে সৃষ্টি কৰিছে, সেয়া স্পষ্টভাৱে বৰ্ণনা কৰি দিছে; সেইটো হৈছে সিহঁতক পৰীক্ষা-নিৰীক্ষা কৰা। যেনে তেওঁ কৈছে:\n“পৃথিৱীৰ ওপৰত যি আছে আমি সেইবোৰক ইয়াৰ সৌন্দৰ্য বনাইছো যাতে মানুহক এই পৰীক্ষা কৰিব পাৰো যে, সিহঁতৰ মাজত কোনে শ্ৰেষ্ঠ আমল কৰে।" - ( আল-কাহাফ: ৭);\n“আৰু তেৱেঁই আকাশমণ্ডল আৰু পৃথিৱী ছয় দিনত সৃষ্টি কৰিছে, তেতিয়া তেওঁৰ আৰশ্ব আছিল পানীৰ ওপৰত, তোমালোকক পৰীক্ষা কৰাৰ বাবে যে তোমালোকৰ মাজত কোন আটাইতকৈ শ্ৰেষ্ঠ আমল কৰে।" - ( হুদ: ৭)\n“যিজনে মৃত্যু আৰু জীৱন সৃষ্টি কৰিছে, তোমালোকক পৰীক্ষা কৰাৰ বাবে যে— তোমালোকৰ মাজত আমলত কোন উত্তম। তেওঁ পৰাক্ৰমশালী, ক্ষমাশীল।" - ( আল-মুলক: ২)।\n“মই জিন আৰু মানুহক এই বাবে সৃষ্টি কৰিছো যে, যাতে সিহঁতে কেৱল মোৰেই ইবাদত কৰে।" - ( আয-যাৰিয়াত: ৫৬)।\nযিহেতু সৃষ্টি জগতক সৃষ্টি কৰাৰ হিকমত তথা ৰহস্য হৈছে উল্লেখিত পৰীক্ষা-নিৰীক্ষা কৰা, সেয়ে জিব্ৰীঈল আলাইহিচ ছালাম মানুহৰ বাবে এই পৰীক্ষাত সফলতা অৰ্জনৰ পদ্ধতি বৰ্ণনা কৰি দিব বিচাৰিলে, সেয়ে তেওঁ নবী চাল্লাল্লাহু আলাইহি অছাল্লামক ক'লে: আপুনি মোক ইহছান সম্পৰ্কে কওঁক? তেতিয়া নবী চাল্লাল্লাহু আলাইহি অছাল্লামে সুস্পষ্ট কৰিলে যে, ইয়াত আলোচিত এই শ্ৰেষ্ঠ সতৰ্ককাৰী আৰু মহা উপদেষ্টাই হৈছে ইহছানৰ পথ। তেখেতে কৈছে:\n“ইহছান হৈছে, তুমি আল্লাহৰ ইবাদত এনেকৈ কৰিবা যেনিবা তুমি তেওঁক দেখি আছা; আৰু যদি তুমি তেওঁক দেখা নোপোৱা, তেনেহ'লে এইটো অনুভৱ কৰিবা যে, তেওঁ তোমাক দেখি আছে।" (বুখাৰী আৰু মুছলিম)। আৰু এই বাবেই আপুনি পৱিত্ৰ কোৰআনুল কাৰীমৰ প্ৰতি পৃষ্ঠাত এই মহান উপদেষ্টাক দেখিবলৈ পাব, যেনে:\n“আমিয়েই মানুহক সৃষ্টি কৰিছো আৰু তাৰ প্ৰবৃত্তিয়ে তাক যি কুমন্ত্ৰণা দিয়ে সেয়া আমি জানো, আৰু আমি তাৰ ডিঙিৰ ওচৰত থকা ধমনীতকৈও নিকটতম। ... মানুহে যি কথাই উচ্চাৰণ কৰে, তাৰ বাবে তৎপৰ প্ৰহৰী তাৰ ওচৰতেই আছে।" - ( ক্বাফ: ১৬-১৮)।\n“তাৰপিছত সিহঁতৰ ওচৰত পূৰ্ণ জ্ঞানৰ সৈতে সিহঁতৰ কাৰ্যাৱলী বৰ্ণনা কৰিমেই, আৰু আমি অনুপস্থিত নাছিলো" - ( আল-আ'ৰাফ: ৭)।\n“তুমি যিকোনো অৱস্থাতে নাথাকা কিয় আৰু তুমি সেই সম্পৰ্কে কোৰআনৰ পৰা যিটোৱে তিলাৱাত কৰা আৰু তোমালোকে যি কামেই নকৰা কিয়, আমি তোমালোকৰ সাক্ষী হৈ থাকো— যেতিয়া তোমালোকে তাত প্ৰবৃত্ত হোৱা। আকাশমণ্ডল আৰু পৃথিৱীৰ অণু পৰিমাণও তোমাৰ প্ৰতিপালকৰ অগোচৰ নহয় আৰু তাতোকৈ ক্ষুদ্ৰ অথবা বৃহৎ এনে একো নাই, যিটো সুস্পষ্ট কিতাবত নাই।" - ( ইউনুছ: ৬১)।\n“সাৱধান! নিশ্চয় সিহঁতে তেওঁৰ ওচৰত গোপন ৰখাৰ বাবে সিহঁতৰ বক্ষ দ্বিভাঁজ কৰে। সাৱধান! সিহঁতে যেতিয়া নিজকে বস্ত্ৰৰ দ্বাৰা আচ্ছদিত কৰে, তেতিয়া সিহঁতে যি গোপন কৰে আৰু প্ৰকাশ কৰে, সেয়া তেওঁ জানে। অন্তৰত যি আছে সেই সম্পৰ্কে নিশ্চয় তেওঁ সবিশেষ অৱহিত।" - ( হুদ: ৫)।\nআল-কোৰআনে স্পষ্টভাৱে বৰ্ণনা কৰিছে যে, সৎকৰ্ম এনে এটা কৰ্মক কোৱা হয়, য'ত তিনিটা বিষয়ৰ সমাবেশ ঘটে; তাৰ মাজৰ পৰা যেতিয়া কোনো এটা ত্ৰুটিপূৰ্ণ হ'ব, তেতিয়া কিয়ামতৰ দিনা ইয়াৰ দ্বাৰা ব্যক্তিৰ কোনো উপকাৰ নহ'ব।\nপ্ৰথম: কামটো নবী চাল্লাল্লাহু আলাইহি অছাল্লামে লৈ অহা বিধান অনুযায়ী হ'ব লাগিব; কিয়নো আল্লাহ তা'আলাই কৈছে:\n“ৰাছুলে তোমালোকৰ বাবে যি লৈ আহিছে, সেয়া তোমালোকে গ্ৰহণ কৰা আৰু যিটোৰ পৰা তোমালোকক নিষেধ কৰিছে, তাৰ পৰা বিৰত থাকা।" - ( আল-হাশ্বৰ: ৭)\n“যিয়ে ৰাছুলৰ আনুগত্য কৰিলে সি আল্লাহৰেই আনুগত্য কৰিলে।" — (আন-নিছা: ৮০);\n“কোৱা, তোমালোকে যদি আল্লাহক ভালপোৱা, তেন্তে মোক অনুসৰণ কৰা।" - ( আলে ইমৰান: ৩১);\n“ইহঁতৰ এনে কিছুমান দেৱতা আছে নেকি, যিহঁতে ইহঁতৰ বাবে বিধান দিছে এনেকুৱা দ্বীনৰ, যাৰ অনুমতি আল্লাহ দিয়া নাই।" - (আশ্ব-শুৰা: ২১);\n“আল্লাহে তোমালোকক ইয়াৰ অনুমতি দিছে নেকি, নে তোমালোকে আল্লাহৰ প্ৰতি মিথ্যা আৰোপ কৰিছা?" - ( ইউনুছ: ৫৯)।\nদ্বিতীয়: কামটো একনিষ্ঠভাৱে আল্লাহ তা'আলাৰ উদ্দেশ্যে হ'ব লাগিব; কিয়নো আল্লাহ তাআলাই কৈছে:\n“সিহঁতক আদেশ কৰা হৈছিল আল্লাহৰ আনুগত্যত বিশুদ্ধচিত্ত হৈ একনিষ্ঠভাৱে তেওঁৰেই ইবাদত কৰিবলৈ।" - (আল-বাইয়্যিনা: ৫);\n“কোৱা, মোক আদেশ কৰা হৈছে আল্লাহৰ আনুগত্যত একনিষ্ঠ হৈ তেওঁৰেই ইবাদত কৰিবলৈ; আৰু আদেশ কৰা হৈছে, মই যেন আত্মসমৰ্পণকাৰীসকলৰ প্ৰথম হওঁ। কোৱা, মই যদি মোৰ প্ৰতিপালকৰ অবাধ্য হওঁ, তেন্তে মই ভয় কৰো মহাদিৱসৰ শাস্তিৰ। কোৱা, মই কেৱল আল্লাহৰেই ইবাদত কৰো, তেওঁৰ প্ৰতি মোৰ আনুগত্যক একনিষ্ঠ ৰাখি। এতেকে তোমালোকে আল্লাহৰ বাহিৰে যাৰ ইচ্ছা তাৰেই ইবাদত কৰাগৈ।" - ( যুমাৰ: ১১ - ১৫)।\nতৃতীয়: কামটো বিশুদ্ধ আক্বীদা তথা বিশ্বাসৰ ওপৰত ভিত্তি কৰি হ'ব লাগিব। কিয়োনো কৰ্ম বা আমল হৈছে ঘৰৰ চালৰ দৰে, আৰু আক্বীদা বা বিশ্বাস হৈছে আধাশিলাস্বৰূপ। আল্লাহ তা'আলাই কৈছে:\n“পুৰুষ অথবা নাৰী যিয়েই সৎ কাম কৰিব, যদি মুমিন হয় তেন্তে সিহঁত জান্নাতত প্ৰৱেশ কৰিব।" - ( আন-নিছা: ১২৪);\n“আৰু আমি সিহঁতৰ কৃতকৰ্মৰ প্ৰতি লক্ষ্য কৰিম, তাৰ পিছত সেইবোৰক বিক্ষিপ্ত ধুলিকণাত পৰিণত কৰিম।" - (আল-ফুৰকান: ২৩);\n“সিহঁতৰ বাবে আখিৰাতত অগ্নিৰ বাহিৰে আন একো নাই, সিহঁতে যি কৰে আখিৰাতত সেয়া নিষ্ফল হ'ব আৰু সিহঁতে যি আমল কৰে সেয়া নিৰৰ্থক।" - (হুদ: ১৬) ...\nআল-কোৰআনে সুস্পষ্টভাৱে ঘোষণা কৰিছে যে, চৰিয়তৰ বিধানৰ বাহিৰে আনক বিচাৰক বুলি স্বীকাৰ কৰা সুস্পষ্ট কুফৰী আৰু আল্লাহ তা'আলাৰ লগত শ্বীৰ্ক। চয়তানে যেতিয়া মক্কাৰ কাফিৰসকলক প্ৰত্যাদেশ কৰিলে সিহঁতে যাতে আমাৰ নবী চাল্লাল্লাহু আলাইহি অছাল্লামক মৃত ছাগলী সম্পৰ্কে সোধে যে, কোনে ইয়াক হত্যা কৰিছে; উত্তৰত তেওঁ ক'লে: “ইয়াক আল্লাহে হত্যা কৰিছে"। তাৰ পিছত চয়তানে সিহঁতক আকৌ প্ৰত্যাদেশ কৰিলে যে সিহঁতে যেন তেওঁক সোধে: তোমালোকে নিজৰ হাতেৰে যিটো জবেহ কৰা, সেইটো হালাল আৰু আল্লাহে তেওঁৰ পৱিত্ৰ হাতেৰে যিটো জবেহ কৰে, সেয়া হাৰাম? তেনেহ'লে তোমালোকে আল্লাহতকৈ উত্তম নেকি! এই ঘটনাৰ পৰিপ্ৰেক্ষিতত আল্লাহ তা'আলাই এই আয়াত অৱতীৰ্ণ কৰিলে:\n“নিশ্চয় চয়তানে নিজৰ বন্ধুসকলক তোমালোকৰ লগত বিবাদ কৰিবলৈ প্ৰৰোচনা দিয়ে; যদি তোমালোকে সিহঁতৰ কথামতে চলা, তেন্তে তোমালোকে অৱশ্য মুশ্বৰিক হৈ যাবা।" - ( আল-আন'আম: ১২১)\nআৰু﴿إِنَّكُمۡ لَمُشۡرِكُونَ ١٢١﴾ বাক্যৰ আৰম্ভণিত ফা (الفاء) সংযুক্ত নোহোৱাটো কছম বা শপতৰ ভূমিকাস্বৰূপ লাম (لام) উহ্য থকাৰ ওপৰত প্ৰকাশ্য ইঙ্গিত। এতেকে, এয়া আল্লাহৰ তৰফৰ পৰা শপত, তেওঁ ইয়াৰ দ্বাৰা এই আয়াতে কাৰীমাৰ মাজত এই বিষয়ে শপত কৰিছে যে, যি ব্যক্তি চয়তানৰ চৰিয়ত আৰু বিধানৰ অনুসৰণ কৰি মৃতক হালাল বুলি ভাবিব, সি মুশ্বৰিক বুলি গণ্য হ'ব; আৰু এয়া হৈছে ডাঙৰ শ্বিৰ্ক (شرك أكبر), যিটো মুছলিম সম্প্ৰদায়ৰ ঐক্যমতৰ ভিত্তিত সংশ্লিষ্ট ব্যক্তিক মুছলিম মিল্লাতৰ পৰা বহিষ্কাৰ কৰি দিয়ে। এই অপৰাধত অভিযুক্ত ব্যক্তিক অতি সোনকালে আল্লাহ তা'আলাই কিয়ামতৰ দিনা তেওঁৰ এই কথাৰ দ্বাৰা তিৰস্কাৰ কৰিব:\n“হে আদম সন্তান! মই তোমালোকক নিৰ্দেশ দিয়া নাছিলো নে যে, তোমালোকে চয়তানৰ দাসত্ব নকৰিবা, কাৰণ সি তোমালোকৰ প্ৰকাশ্য শত্ৰু? আৰু কেৱল মোৰেই ইবাদত কৰা, এইটোৱেই সৰল পথ?" - ( ইয়ছীন: ৬০ - ৬১)।\nআৰু আল্লাহ তা'আলাই তেওঁৰ প্ৰিয় বন্ধুৰ কথা উদ্ধৃত কৰি কৈছে:\n“(ইব্ৰাহীমে ক'লে) হে মোৰ পিতা! চয়তানৰ ইবাদত নকৰিবা"- (মাৰয়াম: ৪৪)\n“তেওঁৰ পৰিবৰ্তে সিহঁতে দেৱীৰেই পূজা কৰে আৰু বিদ্ৰোহী চয়তানৰেই পূজা পাঠ কৰে।" - ( আন-নিছা: ১১৭);\n“এইদৰে সিহঁতৰ শ্বৰীকসকলে বহু মুশ্বৰিকৰ দৃষ্টিত সিহঁতৰ সন্তানসকলৰ হত্যাক শোভনীয় কৰি দিছে।" - ( আল-আন'আম: ১৩৭)।\nতেওঁ সিহঁতক সিহঁতৰ 'শ্বৰিক' বুলি নামকৰণ কৰিছে। কিয়নো, সন্তানসকলক হত্যা কৰাৰ দ্বাৰা আল্লাহৰ অবাধ্যতাৰ ক্ষেত্ৰত সিহঁতে সিহঁতৰ অনুসৰণ কৰিছে।\nআৰু যেতিয়া 'আদী ইবনে হাতিম ৰাদিয়াল্লাহু 'আনহুৱে নবী চাল্লাল্লাহু আলাইহি অছাল্লামক আল্লাহ তা'আলাৰ নিম্নোক্ত বাণী সম্পৰ্কে প্ৰশ্ন কৰিলে:\n“সিহঁতে আল্লাহৰ বাহিৰে সিহঁতৰ পণ্ডিতসকলক আৰু সংসাৰ-বিৰাগিসকলক সিহঁতৰ প্ৰভুৰূপে গ্ৰহণ কৰিছে।" - ( আত-তাওবা: ৩১),\nতেতিয়া নবী চাল্লাল্লাহু আলাইহি অছাল্লামে তেওঁৰ উত্তৰত ক'লে যে, সিহঁতক প্ৰভু হিচাপে গ্ৰহণ কৰাৰ অৰ্থ হৈছে: আল্লাহে যি হালাল কৰিছে, সেয়া হাৰাম কৰাৰ আৰু তেওঁ যি হাৰাম কৰিছে, সেয়া হালাল কৰাৰ ক্ষেত্ৰত সিহঁতে সিহঁতৰ অনুসৰণ কৰিছিল। এইটো এনেকুৱা এটা বিষয়, যি বিষয়ে কোনো বিতৰ্ক নাই। আল-কোৰআনৰ ভাষাত কোৱা হৈছে:\n“তুমি সিহঁতক দেখা নাই নে, যিহঁতে দাবী কৰে যে, তোমাৰ প্ৰতি যি অৱতীৰ্ণ হৈছে আৰু তোমাৰ পূৰ্বে যি অৱতীৰ্ণ হৈছে, সেয়া সিহঁতে বিশ্বাস কৰে; অথচ সিহঁতে তাগুতৰ ওচৰত বিচাৰপ্ৰাৰ্থী হ'ব বিচাৰে, যদিও সেইটো প্ৰত্যাখ্যান কৰাৰ বাবে সিহঁতক নিৰ্দেশ দিয়া হৈছে? আৰু চয়তানে সিহঁতক ভীষণভাৱে পথভ্ৰষ্ট কৰিব বিচাৰে।" - ( আন-নিছা: ৬০);\nআল্লাহ তা'আলাই আৰু কৈছে:\n“আৰু আল্লাহে যি অৱতীৰ্ণ কৰিছে সেই মুতাবিক যিহঁতে ফায়চালা নকৰে, সিহঁতেই কাফিৰ।" - ( আল-মায়িদা: ৪৪);\n“কোৱা, মই আল্লাহৰ বাহিৰে আন কাৰোবাক ফয়চালাকাৰী হিচাপে তালাচ কৰিম নেকি— অথচ তেৱেঁই তোমালোকৰ প্ৰতি বিস্তাৰিত কিতাব নাযিল কৰিছে! আৰু আমি যিসকলক কিতাব দিছো, সিহঁতে জানে যে, নিশ্চয় এইটো তোমাৰ প্ৰতিপালকৰ পৰা সত্যসহ অৱতীৰ্ণ হৈছে। এতেকে তুমি সন্দেহকাৰীসকলৰ অন্তৰ্ভূক্ত নহ'বা।" - ( আল-আন'আম: ১১৪)\n“সত্য আৰু ন্যায়ৰ দিশেৰে তোমাৰ প্ৰতিপালকৰ বাণী পৰিপূৰ্ণ। তেওঁৰ বাণী পৰিবৰ্তন কৰিব পৰা কোনো নাই, আৰু তেওঁ সৰ্বশ্ৰোতা, সৰ্বজ্ঞ।" - (আল-আন'আম: ১১৫)\n“সিহঁতে জাহিলী (অজ্ঞতা) যুগৰ বিধি-বিধান কামনা কৰে নেকি? নিশ্চিত বিশ্বাসী সম্প্ৰদায়ৰ বাবে বিধান প্ৰদানত আল্লাহতকৈ শ্ৰেষ্ঠতৰ কোন আছে?" - (আল-মায়িদা: ৫০)।\nআল্লাহ তা'আলাই প্ৰধান সমাজপতিক তাৰ সমাজ আৰু সম্প্ৰদায়ৰ প্ৰতি কেনে আচৰণ কৰাৰ নিৰ্দেশ দিছে, সেয়া লক্ষ্য কৰি চাওঁক। তেওঁ কৈছে:\n“আৰু যিসকলে তোমাৰ অনুসৰণ কৰে, সেইসকল মুমিনৰ প্ৰতি বিনয়ী হোৱা।" - ( আশ্ব-শু'আৰা: ২১৫)।\n“আল্লাহৰ ৰহমতে তুমি সিহঁতৰ প্ৰতি কোমল-হৃদয় হৈছিলা; যদি তুমি ৰূঢ় আৰু কঠোৰচিত্ত হ'লাহেঁতেন, তেন্তে সিহঁত তোমাৰ চাৰিওফালৰ পৰা আঁতৰি গলেহেঁতেন। এতেকে তুমি সিহঁতক ক্ষমা কৰা আৰু সিহঁতৰ বাবে ক্ষমা প্ৰাৰ্থনা কৰা আৰু কাজ-কৰ্মত সিহঁতৰ লগত পৰামৰ্শ কৰা।" - (আলে ইমৰান: ১৫৯)।\n“হে ঈমান্দাৰসকল! তোমালোকে আল্লাহৰ আনুগত্য কৰা, আৰু ৰাছুলৰ আনুগত্য কৰা আৰু সিহঁতৰ, যিসকল তোমালোকৰ মাজত ক্ষমতাশীল।" – ( আন-নিছা: ৫৯)।\n“হে মুমিনসকল! তোমালোকে নিজকে আৰু তোমালোকৰ পৰিয়ালবৰ্গক জাহান্নামৰ জুইৰ পৰা ৰক্ষা কৰা, যাৰ ইন্ধন হ'ব মানুহ আৰু শীল, য'ত নিয়োজিত আছে নিৰ্মমহৃদয়, কঠোৰস্বভাৱ ফিৰিস্তাসকল, আল্লাহে তেওঁলোকক যি আদেশ কৰে সেয়া তেওঁলোকে অমান্য নকৰে, আৰু তেওঁলোক সেইটোৱেই কৰে যিটো কৰিবলৈ আদেশ কৰা হয়।" - ( আত-তাহৰীম: ৬)।\n“হে মুমিনসকল! তোমালোকৰ স্ত্ৰী আৰু সন্তান-সন্ততিসকলৰ মাজত কিছুমান তোমালোকৰ শত্ৰু; এতেকে তোমালোকে সিহঁতৰ বিষয়ে সতৰ্ক থাকা। তোমালোকে যদি সিহঁতক মাৰ্জনা কৰা, সিহঁতৰ দোষ-ত্ৰুটি উপেক্ষা কৰা আৰু সিহঁতক ক্ষমা কৰা, তেন্তে জানি থোৱা, আল্লাহ ক্ষমাশীল, পৰম দয়ালু।" - ( আত-তাগাবুন: ১৪)।\n“আল্লাহে ন্যায়পৰায়নতা, সদাচৰণ আৰু আত্মীয়-স্বজনক প্ৰদানৰ নিৰ্দেশ দিয়ে আৰু তেওঁ অশ্লীলতা, অসৎকাম আৰু সীমালংঘন কৰাৰ বিষয়ে নিষেধ কৰে; তেওঁ তোমালোকক উপদেশ দিয়ে যাতে তোমালোকে শিক্ষা গ্ৰহণ কৰা।" - ( আন-নাহল: ৯০);\n“হে মুমিনসকল! তোমালোকে অধিকাংশ ধাৰণাৰ পৰা বিৰত থাকা; কাৰণ, অনুমান বা ধাৰণা কোনো কোনো ক্ষেত্ৰত পাপ; আৰু তোমালোকে ইজনে সিজনৰ গোপনীয় বিষয় সন্ধান নকৰিবা আৰু এজনে আনজনৰ গীবত বা পৰনিন্দা নকৰিবা।" - ( আল-হুজুৰাত: ১২)\n“কোনো পুৰুষ যাতে আন কোনো পুৰুষক উপহাস নকৰে; কিয়নো যাক উপহাস কৰা হয়, সি উপহাসকাৰীতকৈ উত্তম হ'ব পাৰে আৰু কোনো নাৰীয়েও যাতে আন কোনো নাৰীক উপহাস নকৰে; কিয়নো যাক উপহাস কৰা হয়, তাই উপহাসকাৰিণীতকৈ উত্তম হ'ব পাৰে। তোমালোকে ইজনে সিজনৰ প্ৰতি দোষাৰোপ নকৰিবা আৰু তোমালোকে ইজনে সিজনক বেয়া নামেৰে নামাতিবা; ঈমানৰ পিছত বেয়া নাম অতিকৈ বেয়া। যিসকলে তাওবা নকৰে, সিহঁতেই যালিম।" - ( আল-হুজুৰাত: ১১)\n“আৰু তোমালোকে সৎকৰ্ম আৰু তাক্বৱাৰ ক্ষেত্ৰত পৰস্পৰে সাহায্য কৰিবা আৰু পাপ আৰু সীমালংঘনত ইজনে সিজনৰ সহায় নকৰিবা।" - ( আল-মায়িদা: ২)\n“মুমিনসকল পৰস্পৰে ভাই ভাই।" - ( আল-হুজুৰাত: ১০)\n“আৰু সিহঁতে নিজৰ মাজতে পৰামৰ্শৰ মাধ্যমত নিজৰ কৰ্ম সম্পাদন কৰে।" — (আশ্ব-শুৰা: ৩৮)\nআৰু যিহেতু প্ৰত্যক ব্যক্তিয়েই এই ধৰণৰ সৰ্বগ্ৰাসী ব্যাধিৰ পৰা চিকিৎসাৰ মুখাপেক্ষী, সেয়ে আল্লাহ তা'আলাই তেওঁৰ পৱিত্ৰ কিতাবৰ তিনি ঠাইত এই ব্যাধিৰ চিকিৎসা বৰ্ণনা কৰিছে। তাত তেওঁ বৰ্ণনা কৰিছে যে, মানুহৰ শত্ৰুতাৰ পৰা পৰিত্ৰাণ পোৱাৰ চিকিৎসা হ'ল তাৰ অসদাচৰণক উপেক্ষা কৰা আৰু সদ্ব্যৱহাৰৰ দ্বাৰা তাৰ মোকাবিলা কৰা; আৰু জিন চয়তানৰ পৰা বাচিবলৈ আল্লাহ তা'আলাৰ ওচৰত তাৰ অনিষ্টতাৰ পৰা আশ্ৰয় প্ৰাৰ্থনা কৰাৰ বাহিৰে আন কোনো চিকিৎসা নাই।\nপ্ৰথম স্থান: আল্লাহ তা'আলাই ছুৰা আ'ৰাফৰ শেষত দুষ্ট মানুহৰ লগত আচৰণ-বিধি প্ৰসঙ্গত কৈছে:\n“তুমি ক্ষমাপৰায়ণতা অৱলম্বন কৰা, সৎকামৰ নিৰ্দেশ দিয়া আৰু অজ্ঞসকলক এৰাই চলা। .." - ( আল-আ'ৰাফ: ১৯৯)\n“.. আৰু যদি চয়তানৰ কুমন্ত্ৰণাই তোমাক প্ৰৰোচিত কৰে, তেন্তে আল্লাহৰ আশ্ৰয় প্ৰাৰ্থনা কৰিবা, তেওঁ সৰ্বশ্ৰোতা, সৰ্বজ্ঞ।" - ( আল-আ'ৰাফ: ২০০)\nদ্বিতীয় স্থান: ছুৰা আল-মু'মিনূনৰ এটা আয়াতত এই বিষয়ে কৈছে:\n“যিটো উত্তম, তাৰ দ্বাৰা বেয়াৰ মোকাবিলা কৰা; সিহঁতে যি কয়, সেই বিষয়ে আমি সবিশেষ অৱহিত। .." - ( আল-মুমিনুন: ৯৬)\n“.. আৰু কোৱা, হে মোৰ প্ৰতিপালক! মই চয়তানৰ প্ৰৰোচনাৰ পৰা তোমাৰ আশ্ৰয় প্ৰাৰ্থনা কৰো। হে মোৰ প্ৰতিপালক! মোৰ ওচৰত সিহঁতৰ উপস্থিতিৰ পৰা মই তোমাৰ আশ্ৰয় প্ৰাৰ্থনা কৰো।" - ( আল-মুমিনুন: ৯৭ - ৯৮)।\nতৃতীয় স্থান: ছুৰা আল-ফুচ্ছিলাত; আৰু তাত আল্লাহ তা'আলাই আৰু বেছি স্পষ্ট কৰি কৈছে যে, এই আচমানী চিকিৎসা সেই চয়তানী ৰোগক নিৰ্মূল কৰিব আৰু তাত তেওঁ আৰু অলপ বেছি কৈছে যে, এই আচমানী চিকিৎসা সকলো মানুহকে দিয়া নহয়, বৰং এইটো কেৱল সেই ব্যক্তিকেই দিয়া হয়, যিজন সৌভাগ্যৰ অধিকাৰী। আল্লাহ তা'আলাই তাত কৈছে:\n“বেয়া প্ৰতিহত কৰা উৎকৃষ্টৰ দ্বাৰা; ফলত তোমাৰ লগত যাৰ শত্ৰুতা আছে, সি অন্তৰঙ্গ বন্ধুৰ দৰে হৈ যাব। এই গুণৰ অধিকাৰী কৰা হয় কেৱল সিহঁতকেই, যিসকল ধৈৰ্যশীল; আৰু এই গুণৰ অধিকাৰী কৰা হয় কেৱল সিহঁতকেই, যিসকল মহাভাগ্যবান। .." - ( ফুচ্ছিলাত: ৩৪ - ৩৫)\n“যদি চয়তানৰ কুমন্ত্ৰণাই তোমাক প্ৰৰোচিত কৰে, তেন্তে তুমি আল্লাহৰ আশ্ৰয় প্ৰাৰ্থনা কৰিবা, তেওঁ সৰ্বশ্ৰোতা, সৰ্বজ্ঞ।" - ( ফুচ্ছিলাত: ৩৬)\nআৰু তেওঁ অন্যান্য ঠাইত বৰ্ণনা কৰিছে যে, এই কোমল আচৰণ আৰু নম্ৰ ব্যৱহাৰ বিশেষভাৱে মুছলিমসকলৰ বাবে প্ৰযোজ্য, কাফিৰসকলৰ বাবে নহয়; আল্লাহ তা'আলাই কৈছে:\n“নিশ্চয় আল্লাহে এনে এটা সম্প্ৰদায়ক লৈ আহিব, যিসকলক তেওঁ ভাল পাব আৰু যিসকলে তেওঁক ভাল পাব; সিহঁত মুমিনসকলৰ প্ৰতি কোমল আৰু কাফিৰসকলৰ প্ৰতি কঠোৰ হ'ব।" - ( আল-মায়িদা: ৫৪)।\n“মুহাম্মদ আল্লাহৰ ৰাছুল; তেওঁৰ সহচৰসকল কাফিৰসকলৰ প্ৰতি কঠোৰ আৰু নিজৰ মাজত পৰস্পৰৰ প্ৰতি সহানুভূতিশীল।" - ( আল-ফাতহ: ২৯)\n“হে নবী! কাফিৰ আৰু মুনাফিকসকলৰ বিৰুদ্ধে জিহাদ কৰা আৰু সিহঁতৰ প্ৰতি কঠোৰ হোৱা।" - ( আত-তাওবা: ৭৩)\nকোমলতাৰ ঠাইত কঠোৰতা হৈছে নিৰ্বুদ্ধিতা; আৰু কঠোৰতাৰ স্থানত কোমলতা হ'ল দুৰ্বলতাৰ পৰিচায়ক আৰু এক ধৰণৰ শৈথিল্য প্ৰদৰ্শন। কবিয়ে কৈছে:\nএতেকে লক্ষ্য কৰক, কেনেকৈ আল্লাহ তা'আলাই তেওঁৰ কিতাবত ব্যক্তিত্ব আৰু দ্বীনৰ লগত সামঞ্জস্যশীল বিভিন্ন উপায় আৰু উপকৰণৰ মাধ্যমত সম্পদ উপাৰ্জনৰ পদ্ধতিসমূহ স্পষ্টভাৱে বৰ্ণনা কৰিছে আৰু এই ক্ষেত্ৰত সঠিক পথ আলোকপাত কৰিছে। আল্লাহ তা'আলাই কৈছে:\n“এতেকে ছালাত সমাপ্ত হ'লে তোমালোকে পৃথিৱীত প্ৰসাৰিত হৈ যোৱা আৰু আল্লাহৰ অনুগ্ৰহ সন্ধান কৰা লগতে আল্লাহক বেছি বেছি স্মৰণ কৰা, যাতে তোমালোকে সফলতা অৰ্জন কৰিব পাৰা।" — ( আল-জুমু'আ: ১০)\n“আৰু কোনোবাই আল্লাহৰ অনুগ্ৰহ সন্ধানত দেশভ্ৰমণ কৰিব।" — ( আল-মুঝঝাম্মিল: ২০)\n“তোমালোকৰ প্ৰতিপালকৰ অনুগ্ৰহ সন্ধান কৰাত তোমালোকৰ কোনো পাপ নাই।" - ( আল-বাকাৰা: ১৯৮)\n“কিন্তু তোমালোকৰ পৰস্পৰৰ সন্তুষ্টিৰ ভিত্তিত ব্যৱসায় কৰা বৈধ।" - (আন-নিছা: ২৯)\n“অথচ আল্লাহে ব্যৱসায় হালাল কৰিছে আৰু সুতক হাৰাম কৰিছে।" - (আল-বাকাৰা: ২৭৫)\n“যুদ্ধত তোমালোকে যি লাভ কৰিছা, সেয়া বৈধ আৰু উত্তম বুলি ভোগ কৰা।" - ( আল-আনফাল: ৬৯)\n“তুমি তোমাৰ হাতক তোমাৰ কান্ধত আৱদ্ধ কৰি নাৰাখিবা আৰু তাক সম্পূৰ্ণভাৱে প্ৰসাৰিতও নকৰিবা।" - ( আল-ইছৰা: ২৯)\n“আৰু যেতিয়া সিহঁতে ব্যয় কৰে, তেতিয়া অপব্যয় নকৰে, কৃপণতাও নকৰে; বৰং সিহঁত আছে এই দুটাৰ মাজৰ মধ্যম পন্থাত।" — (আল-ফুৰকান: ৬৭) তেওঁ আৰু কৈছে:\n﴿ وَيَسَۡٔلُونَكَ مَاذَا يُنفِقُونَۖ قُلِ ٱلۡعَفۡوَۗ ﴾ الآية [سُورَةُ البقرة: 219]\n“আৰু সিহঁতে তোমাক সোধে, সিহঁতে কি ব্যয় কৰিব? কোৱা, যিটো প্ৰয়োজনৰ অতিৰিক্ত।" - ( আল-বাকৰা: ২১৯)\n“সিহঁত ধন-সম্পদ ব্যয় কৰিয়েই থাকিব; অৱশেষত ই সিহঁতৰ অনুতাপৰ কাৰণ হ'ব; তাৰ পিছত সিহঁত পৰাভূত হ'ব।" - ( আল-আনফাল: ৩৬)\nএক: শত্ৰু দমন কৰা আৰু ইয়াৰ ধ্বংস সাধনত পৰিপূৰ্ণ শক্তি সঞ্চয় কৰা। এই মূলনীতিৰ বিষয়ে আল্লাহ তা'আলাই কৈছে:\n“তোমালোকে সিহঁতৰ লগত মোকাবিলাৰ বাবে যথাসাধ্য শক্তি আৰু ঘোঁৰা-বাহিনী প্ৰস্তুত ৰাখিবা, যাতে ইয়াৰ দ্বাৰা তোমালোকে আল্লাহৰ শত্ৰু আৰু তোমালোকৰ শত্ৰুক সন্ত্ৰস্ত কৰিব পাৰা।" - ( আল-আনফাল: ৬০)\nদুই: এই শক্তিক কেন্দ্ৰ কৰি পৰিপূৰ্ণ আৰু নিৰ্ভেজাল ঐক্য গঢ়ি তোলা। এই বিষয়ে আল্লাহ তা'আলাই কৈছে:\n“তোমালোকে সকলোৱে সমবেতভাৱে আল্লাহৰ ৰছী দৃঢ়ভাৱে খামুচি ধৰা আৰু পৰস্পৰ বিচ্ছিন্ন নহ'বা।" - ( আলে ইমৰান: ১০৩)\n“ আৰু পৰস্পৰে বিবাদ নকৰিবা, এনে কৰিলে তোমালোকৰ সাহস গুচি যাব আৰু তোমালোকৰ শক্তি বিলুপ্ত হ'ব।" - ( আল-আনফাল: ৪৬)\nআৰু এই ৰাজনৈতিক প্ৰয়োজনত সন্ধি আৰু চুক্তি কৰা আৰু প্ৰয়োজনত সেইবোৰ সন্ধি-চুক্তি বাতিল কৰি দিয়া ইত্যাদি বিষয়ত আল-কোৰআনে স্পষ্ট ব্যাখ্যাসহ বক্তব্য দাঙি ধৰিছে; আল্লাহ তা'আলাই কৈছে:\n“সিহঁতৰ লগত নিৰ্দিষ্ট মেয়াদ পৰ্যন্ত চুক্তি পূৰ্ণ কৰিবা।" - ( আত-তাওবা: ৪) আল্লাহ তা'আলাই আৰু কৈছে:\n“যেতিয়া লৈকে সিহঁত তোমালোকৰ চুক্তিত স্থিৰ থাকিব, তেতিয়া লৈকে তোমালোকেও সিহঁতৰ চুক্তিত স্থিৰ থাকিবা।" - (আত-তাওবা: ৭)\n“যদি তুমি কোনো সম্প্ৰদায়ৰ চুক্তি ভঙ্গৰ আশংকা কৰা, তেন্তে তুমি সিহঁতৰ চুক্তি সিহঁতৰ প্ৰতি প্ৰকাশ্যভাৱে নিক্ষেপ কৰিবা।" - (আল-আনফাল: ৫৮)\n“মহান হজ্জৰ দিনা আল্লাহ আৰু তেওঁৰ ৰাছুলৰ ফালৰ পৰা মানুহৰ প্ৰতি ঘোষণা হ'ল এই যে, নিশ্চয় মুশ্বৰিকসকলৰ বিষয়ে আল্লাহ আৰু তেওঁৰ ৰাছুল দায়মুক্ত।" - ( আত-তাওবা: ৩)\nইয়াৰ বাহিৰেও তেওঁ সিহঁতৰ (শত্ৰুসকলৰ) ষড়যন্ত্ৰ আৰু সুযোগ-গ্ৰহণৰ পৰা সতৰ্কতা অৱলম্বন আৰু মুক্ত থকাৰ নিৰ্দেশ দিছে; আল্লাহ তা'আলাই কৈছে:\n“হে মুমিনসকল! তোমালোকে সতৰ্কতা অৱলম্বন কৰা।" - ( আন-নিছা: ৭১) আল্লাহ তা'আলাই আৰু কৈছে:\n“আৰু সিহঁতে যেন সতৰ্ক আৰু সশস্ত্ৰ থাকে। কাফিৰসকলে কামনা কৰে যে, যাতে তোমালোকে তোমালোকৰ অস্ত্ৰ-শস্ত্ৰৰ প্ৰতি অসতৰ্ক হোৱা।" - (আন-নিছা: ১০২)\n“যি ব্যক্তি নিজৰ দ্বীন পৰিবৰ্তন কৰিব, তাক হত্যা কৰা"।\nদ্বিতীয়: জীৱন: জীৱন ৰক্ষা আৰু ইয়াৰ নিৰাপত্তা বিধানত আল্লাহ তা'আলাই আল-কোৰআনুল কাৰীমত কিচাচৰ বিধান প্ৰৱৰ্তন কৰিছে; তেওঁ কৈছে:\n“কিচাচৰ মাজত তোমালোকৰ বাবে জীৱন আছে।" - (আল-বাক্বাৰা: ১৭৯) তেওঁ আৰু কৈছে:\n“নিহতসকলৰ বিষয়ে তোমালোকৰ বাবে কিচাচৰ বিধান দিয়া হৈছে।" - (আল-বাক্বাৰা: ১৭৮)\n“আৰু কোনোবাই অন্যায়ভাৱে নিহত হ'লে তাৰ উত্তৰাধিকাৰীক আমি সেয়া প্ৰতিকাৰৰ অধিকাৰ দিছো। ..." - ( আল-ইছৰা: ৩৩)\nতৃতীয়: বিবেক-বুদ্ধি: আল-কোৰআনৰ মাজত মানুহৰ বিবেক-বুদ্ধিক ৰক্ষণাবেক্ষণৰ বাবে বক্তব্য আহিছে; আল্লাহ তা'আলাই কৈছে:\n“হে মুমিনসকল! মদ, জুৱা, মূৰ্তিপূজাৰ বেদীত বলি দিয়া আৰু ভাগ্য নিৰ্ণায়ক তীৰ ঘৃণ্য বস্তু, চয়তানৰ কাম। এতেকে তেমালোকে ইয়াক বৰ্জন কৰা— যাতে তোমালোকে সাফল্যমণ্ডিত হ'ব পাৰা।" - (আল-মায়িদা: ৯০)\n“প্ৰত্যেক নিচা জাতীয় বস্তুৱে হাৰাম; আৰু যি বস্তুত নিচা হয় সেয়া বেছি হওঁক বা কম হওঁক সেইটো হাৰাম।"\nবিবেক-বুদ্ধিক সঠিকভাৱে ৰক্ষণাবেক্ষণৰ বাবেই চৰিয়তে মাদক দ্ৰৱ্য সেৱনকাৰীৰ বাবে 'হদ' তথা নিৰ্দিষ্ট শাস্তিৰ আৱশ্যকীয় ব্যৱস্থা কৰিছে।\nচতুৰ্থ: বংশ: বংশক সঠিকভাৱে ৰক্ষণাবেক্ষণৰ বাবে আল্লাহ তা'আলাই যিনা-ব্যভিচাৰৰ দৰে অপৰাধৰ নিৰ্ধাৰিত শাস্তি বা 'হদ'ৰ বিধান কৰিছে।\n“ব্যভিচাৰিণী আৰু ব্যভিচাৰী— সিহঁত প্ৰত্যেককে এশ টাকৈ বেত্ৰাঘাত কৰিবা।" - ( আন-নূৰ: ২)\nপঞ্চম: মান-সন্মান: মান-সন্মান ৰক্ষণাবেক্ষণৰ নিশ্চয়তা বিধানৰ বাবে আল্লাহ তা'আলাই অপবাদ প্ৰদানকাৰীৰ বাবে আশিটাকৈ বেত্ৰাঘাতৰ শাস্তিৰ বিধান কৰিছে। তেওঁ কৈছে:\n“আৰু যিসকলে সচ্চৰিত্ৰা নাৰীৰ প্ৰতি অপবাদ আৰোপ কৰে, তাৰ পিছত চাৰিজন সাক্ষী উপস্থিত কৰিব নোৱাৰে, সিহঁতক আশীটাকৈ বেত্ৰাঘাত কৰিবা আৰু কেতিয়াও সিহঁতৰ সাক্ষ্য গ্ৰহণ নকৰিবা; ইহঁতেই ফাছিক।" - (আন-নূৰ: ৪)\nষষ্ঠ: ধন-সম্পদ: ধন-সম্পদ ৰক্ষণাবেক্ষণৰ নিশ্চয়তা বিধানৰ বাবে আল্লাহ তা'আলাই চোৰৰ হাত কটাৰ শাস্তিৰ বিধান কৰিছে। তেওঁ কৈছে:\n“চোৰ পুৰুষেই হওঁক বা নাৰীয়েই হওঁক, সিহঁতৰ হাত কাটি দিয়া; এইটো সিহঁতৰ কৃতকৰ্মৰ ফল আৰু আল্লাহৰ তৰফৰ পৰা দৃষ্টান্তমূলক শাস্তি; আৰু আল্লাহ পৰাক্ৰমশালী, প্ৰজ্ঞাময়।" - ( আল-মায়িদা: ৩৮)\nএতেকে এই কথা সুস্পষ্ট হৈ গ'ল যে, সমাজৰ অভ্যন্তৰীণ আৰু বৈদেশিক সকলো স্বাৰ্থ ৰক্ষাৰ বাবে আল-কোৰআনৰ অনুসৰণ কৰাটোৱে যথেষ্ট।\nৰাছুলুল্লাহ চাল্লাল্লাহু আলাইহি অছাল্লাম তেওঁৰ ছাহাবীসকলৰ মাজত উপস্থিত থকাৰ সময়তেই এই বিষয়টো তেওঁলোকৰ ওচৰত জটিল বুলি ধাৰণা হৈছিল। আল্লাহ তা'আলাই নিজেই তেওঁৰ কিতাবৰ মাজত এই বিষয়ে আচমানী ফতোৱা দিয়ে, যাৰ দ্বাৰা এই সমস্যাটো দূৰ হৈ যায়। ঘটনাটো হৈছে, যেতিয়া অহুদৰ যুদ্ধৰ দিনা মুছলিমসকল বিপৰ্যয়ৰ চিকাৰ হৈছিল, তেতিয়া তেওঁলোক এই জটিলতাৰ সন্মুখীন হৈছিল আৰু তেওঁলোকে কৈছিল: কেনেকৈ মুশ্বৰিকসকলক আমাৰ উদ্দেশ্যে ঘুৰাই দিয়া হ'ল আৰু আমাৰ ওপৰত সিহঁতক প্ৰভাৱশালী কৰা হ'ল, অথচ আমি হকৰ (সত্যৰ) ওপৰত প্ৰতিষ্ঠিত আছো আৰু সিহঁত বাতিলৰ (অসত্যৰ) ওপৰত প্ৰতিষ্ঠিত? তেতিয়া আল্লাহ তা'আলাই নিম্নোক্ত বাণীৰ দ্বাৰা এই বিষয়ে তেওঁলোকক ফতোৱা দিয়ে:\n“কি কথা! যেতিয়া তোমালোকৰ ওপৰত মুচিবত আহিল, তেতিয়া তোমালোকে কলা: 'এইটো ক'ৰ পৰা আহিল?' অথচ তোমালোকে দ্বিগুণ বিপদ ঘটিয়াইছিলা। কোৱা, 'এইটো তোমালোকৰ নিজৰ কাৰণেই আহিছে।'" - ( আলে ইমৰান: ১৬৫)\nআৰু তেওঁৰ এই বাণী যে: “এইটো তোমালোকৰ নিজৰ কাৰণেই আহিছে" –এই কথাক সুস্পষ্টভাৱে ব্যাখ্যা কৰি দিছে তেওঁৰ নিম্নোক্ত বাণীয়ে:\n“আল্লাহে তোমালোকৰ লগত তেওঁৰ প্ৰতিশ্ৰুতি পূৰ্ণ কৰিছিল যেতিয়া তোমালোকে আল্লাহৰ অনুমতিক্ৰমে সিহঁতক বিনাশ কৰিছিলা, কিন্তু যেতিয়া তোমালোকে সাহস হেৰুৱালা আৰু নিৰ্দেশ সম্বন্ধে মতভেদ সৃষ্টি কৰিলা আৰু যি তোমালোকে ভালপোৱা সেয়া তোমালোকক দেখুৱাৰ পিছত তোমালোকে অবাধ্য হ'লা। তোমালোকৰ কিছুমানে পাৰ্থিৱ সম্পদৰ অভিলাষী আছিলা আৰু কিছুমান আখিৰাতৰ। তাৰ পিছত তেওঁ পৰীক্ষা কৰাৰ বাবে তোমালোকক সিহঁতৰ পৰা উভতাই দিলে।" - ( আলে ইমৰান: ১৫২)\nআল্লাহ তা'আলাই তেওঁৰ কিতাবত এই সমস্যাৰ প্ৰতিকাৰ সুষ্পষ্টভাৱে ব্যাখ্যা কৰিছে। তেওঁ বৰ্ণনা কৰিছে যে, তেওঁ যদি তেওঁৰ বান্দাসকলৰ অন্তৰৰ যথাযথ আন্তৰিকতা আৰু একনিষ্ঠতাৰ বিষয়ে অৱগত হয়, তেন্তে এই ইখলাছ তথা একনিষ্ঠতাৰ ফলত সিহঁতে সিহঁততকৈ শক্তিশালীসকলৰ ওপৰত কৰ্তৃত্ব বিস্তাৰ আৰু বিজয় লাভ কৰিব পাৰিব। এই বাবেই যেতিয়া আল্লাহ তা'আলাই 'বাই'আতে ৰিজৱান'ৰ সদস্যসকলৰ যথাযথ ইখলাছ তথা একনিষ্ঠতাৰ বিষয়ে অৱগত হ'ল আৰু তেওঁলোকৰ আন্তৰিকতা আৰু একনিষ্ঠতাক তেওঁৰ নিম্নোক্ত বাণীৰ মাজত উচ্চ মৰ্যদা দান কৰিলে:\n“আল্লাহে মুমিনসকলৰ ওপৰত সন্তুষ্ট হ'ল যেতিয়া তেওঁলোকে গছৰ তলত তোমাৰ ওচৰত বাই'আত গ্ৰহণ কৰিলে, সিহঁতৰ অন্তৰত যি আছিল সেয়া তেওঁ অৱগত আছিল।" - ( আল-ফাতহ: ১৮)\n“আৰু আছে, যিটো এতিয়াও তোমালোকৰ অধিকাৰত অহা নাই, সেইটো আল্লাহে বেষ্টন কৰি ৰাখিছে। " - ( আল-ফাতহ: ২১)\nআৰু এই বাবেই যেতিয়া কাফিৰসকল আহযাবৰ যুদ্ধ তথা বহুজাতিক বাহিনীৰ যুদ্ধৰ সময়ত মুছলিম সম্প্ৰদায়ক ডাঙৰ সামৰিক অৱৰোধ কৰিছিল, যিটো আল্লাহ তা'আলাৰ নিম্নোক্ত বাণীৰ মাজত উল্লেখ কৰা হৈছে:\n“যেতিয়া সিহঁত তোমালোকৰ বিৰুদ্ধে সমাগত হৈছিল তোমালোকৰ ওপৰৰ ফালৰ পৰা আৰু তলৰ পৰা, আৰু যেতিয়া তোমালোকৰ চকু বিস্ফোৰিত হৈছিল, তোমালোকৰ প্ৰাণ কণ্ঠাগত হৈছিল আৰু তোমালোকে আল্লাহ সম্পৰ্কে নানাবিধ ধাৰণা পোষণ কৰিছিলা; তেতিয়া মুমিনসকল পৰীক্ষিত হৈছিল আৰু সিহঁত ভীষণভাৱে প্ৰকম্পিত হৈছিল।" - ( আল-আহযাব: ১০ - ১১)\nতেতিয়া এই দুৰ্বলতা আৰু সামৰিক অৱৰোধৰ প্ৰতিষেধক আছিল আল্লাহৰ প্ৰতি ইখলাছ (একনিষ্ঠতা) আৰু তেওঁৰ প্ৰতি শক্তিশালী ঈমান। আল্লাহ তা'আলাই কৈছে:\n“মুমিনসকলে যেতিয়া সন্মিলিত বাহিনীক দেখা পালে, তেতিয়া সিহঁতে কৈ উঠিলে, 'এয়াতো দেখিছো সেইটোৱেই, আল্লাহ আৰু তেওঁৰ ৰাছুলে যিটোৰ প্ৰতিশ্ৰুতি আমাক দিছিল আৰু আল্লাহ আৰু তেওঁৰ ৰাছুলে সচাঁই কৈছিল।' ইয়াত সিহঁতৰ ঈমান আৰু আনুগত্য বৃদ্ধি পালে।" - ( আল-আহযাব: ২২)।\nএই ইখলাছ তথা একনিষ্ঠতাৰ ফলাফল আল্লাহ তা'আলাই তেওঁৰ নিম্নোক্ত বক্তব্যৰ মাজত উল্লেখ কৰিছে:\n﴿وَرَدَّ ٱللَّهُ ٱلَّذِينَ كَفَرُواْ بِغَيۡظِهِمۡ لَمۡ يَنَالُواْ خَيۡرٗاۚ وَكَفَى ٱللَّهُ ٱلۡمُؤۡمِنِينَ ٱلۡقِتَالَۚ وَكَانَ ٱللَّهُ قَوِيًّا عَزِيزٗا ٢٥ وَأَنزَلَ ٱلَّذِينَ ظَٰهَرُوهُم مِّنۡ أَهۡلِ ٱلۡكِتَٰبِ مِن صَيَاصِيهِمۡ وَقَذَفَ فِي قُلُوبِهِمُ ٱلرُّعۡبَ فَرِيقٗا تَقۡتُلُونَ وَتَأۡسِرُونَ فَرِيقٗا ٢٦ وَأَوۡرَثَكُمۡ أَرۡضَهُمۡ وَدِيَٰرَهُمۡ وَأَمۡوَٰلَهُمۡ وَأَرۡضٗا لَّمۡ تَطَُٔوهَاۚ وَكَانَ ٱللَّهُ عَلَىٰ كُلِّ شَيۡءٖ قَدِيرٗا ٢٧﴾ [سُورَةُ الأحزاب: 25 - 27]\n“আল্লাহে কাফিৰসকলক ক্ৰুদ্ধাৱস্থাত উভতাই দিলে, সিহঁতে কোনো কল্যাণ লাভ কৰা নাই। যুদ্ধত মুমিনসকলৰ বাবে আল্লাহেই যথেষ্ট; আল্লাহ সৰ্বশক্তিমান, প্ৰবল পৰাক্ৰমশালী। কিতাবীসকলৰ মাজত যিসকলে সিহঁতক সহায় কৰিছিল, সিহঁতক তেওঁ সিহঁতৰ দুৰ্গৰ পৰা নমাই দিলে আৰু সিহঁতৰ অন্তৰত ভীতি সঞ্চাৰ কৰিলে; তোমালোকে সিহঁতৰ কিছুমানক হত্যা কৰিছা আৰু কিছুমানক কৰিছা বন্দী। তেওঁ তোমালোকক অধিকাৰী কৰিলে সিহঁতৰ ভূমি, ঘৰ-বাৰী আৰু ধন-সম্পদৰ আৰু এনেকুৱা ভূমিৰ য'ত তোমালোকে এতিয়াও পদাৰ্পন কৰা নাই। আল্লাহ সৰ্ববিষয়ে সৰ্বশক্তিমান।" - ( আল-আহযাব: ২৫-২৭)\nআল্লাহ তা'আলাই এই সহায় এনেকুৱা এটা বাহিনীৰ দ্বাৰা কৰিছে, যিটো সিহঁতৰ ধাৰণাত নাছিল: সেয়া হৈছে ফিৰিস্তা আৰু বিক্ষুব্ধ বতাহ; আল্লাহ তা'আলাই কৈছে:\n“হে মুমিনসকল! তোমালোকে তোমালোকৰ প্ৰতি আল্লাহৰ অনুগ্ৰহৰ কথা স্মৰণ কৰা, যেতিয়া শত্ৰুবাহিনীয়ে তোমালোকৰ বিৰুদ্ধে সমাগত হৈছিল আৰু আমি সিহঁতৰ বিৰুদ্ধে প্ৰেৰণ কৰিছিলো বিক্ষুব্ধ বতাহ আৰু এটা বাহিনী যিটো তোমালোকে দেখা নাই।" - ( আল-আহযাব: ৯)\n“আল্লাহৰ আদেশত কিমান ক্ষুদ্ৰ দলে কিমান যে বৃহৎ দলক পৰাজিত কৰিছে! আৰু আল্লাহ ধৈৰ্যশীলসকলৰ লগত আছে।" - ( আল-বাকাৰা: ২৪৯)\nআৰু এই বাবেই আল্লাহ তা'আলাই বদৰৰ দিনক নিদৰ্শন (آية), দলিল-প্ৰমাণ (بينة) আৰু সত্য-অসত্যৰ মীমাংসাকাৰী (فرقان) হিচাপে নামকৰণ কৰিছে; কিয়নো এয়া দ্বীন ইছলামৰ বিশুদ্ধতাৰ প্ৰমাণ আৰু নিদৰ্শন। আল্লাহ তা'আলাই কৈছে:\n“দুটা দলৰ পৰস্পৰ সন্মুখীন হোৱাৰ মাজত তোমালোকৰ বাবে অৱশ্য নিদৰ্শন আছে। এটা দল আল্লাহৰ পথত যুদ্ধ কৰিছিল, আন এটা দল কাফিৰ আছিল।" - ( আলে ইমৰান: ১৩)\nএইটো আছিল বদৰ দিৱসৰ ঘটনা। আল্লাহ তা'আলাই আৰু কৈছে:\n“যদি তোমালোকে আল্লাহৰ প্ৰতি ঈমান আনা আৰু ঈমান আনা সেই বস্তুৰ ওপৰত, যিটো আমি মীমাংসাৰ দিনা আমাৰ বান্দাৰ প্ৰতি অৱতীৰ্ণ কৰিছিলো, যিদিনা দুই দল পৰস্পৰ সন্মুখীন হৈছিল।" -( আল-আনফাল: ৪১)\nএইটোও আছিল বদৰ দিৱসৰ ঘটনা। আল্লাহ তা'আলাই আৰু কৈছে:\n“যাতে যিয়ে ধ্বংস হ'ব, সি যেন সত্য স্পষ্ট প্ৰকাশৰ পিছত ধ্বংস হয়।" - (আল-আনফাল: ৪২)\nআৰু এই কথাত কোনো সন্দেহ নাই যে, এটা সংখ্যালঘু দুৰ্বল কিন্তু ঈমান্দাৰ দল কৰ্তৃক এটা সংখ্যাগৰিষ্ঠ শক্তিশালী কাফিৰ দলক পৰাজিত কৰাটো সেই দুৰ্বল দলটো যে হকৰ (সত্যেৰ) ওপৰত প্ৰতিষ্ঠিত আৰু আল্লাহ তা'আলাই যে তাৰ সাহায্যকাৰী, তাৰেই স্পষ্ট প্ৰমাণ। যেনে তেওঁ বদৰ যুদ্ধৰ ঘটনা প্ৰসঙ্গত কৈছে:\n“আৰু বদৰৰ যুদ্ধত যেতিয়া তোমালোকে হীনবল আছিলা আল্লাহে তোমালোকক সহায় কৰিছিল।" - ( আলে ইমৰান: ১২৩)\n“স্মৰণ কৰা, তোমাৰ প্ৰতিপালকে ফিৰিস্তাসকলৰ প্ৰতি প্ৰত্যাদেশ কৰিলে, মই তোমালোকৰ লগত আছো, এতেকে মুমিনসকলক অবিচলিত ৰখা। যিসকলে কুফৰী কৰে, মই সিহঁতৰ হৃদয়ত ভীতিৰ সঞ্চাৰ কৰিম ...।" - (আল-আনফাল: ১২)\nআৰু আল্লাহ তা'আলাই মুমিনসকলক সহায় কৰাৰ প্ৰতিশ্ৰুতি দিছে আৰু সিহঁতৰ গুণাৱলী বৰ্ণনা কৰিছে আৰু এইবোৰ গুণাৱলীৰ দ্বাৰা সিহঁতক আনৰ পৰা পৃথক কৰিছে। তেওঁ কৈছে:\n“নিশ্চয়ই আল্লাহে তাক সহায় কৰে, যিয়ে তেওঁক সহায় কৰে। নিশ্চয় আল্লাহ শক্তিমান, পৰাক্ৰমশালী। .." - ( আল-হজ্জ: ৪০)\n“.. আমি সিহঁতক পৃথিৱীত প্ৰতিষ্ঠিত কৰিলে সিহঁতে ছালাত কায়েম কৰিব, যাকাত প্ৰদান কৰিব আৰু সৎকামৰ নিৰ্দেশ দিব আৰু অসৎকামৰ পৰা নিষেধ কৰিব; আৰু সকলো কৰ্মৰ পৰিণাম কেৱল আল্লাহৰ অধীনত। " - (আল-হজ্জ: ৪১)\nআৰু আলোচ্য সামৰিক অৱৰোধৰ এই প্ৰতিকাৰটোক আল্লাহ তা'আলাই ছুৰা আল-মুনাফিকূনত অৰ্থনৈতিক অৱৰোধৰ প্ৰতিকাৰ হিচাপেও ইঙ্গিত দিছে। তেওঁ কৈছে:\n“সিহঁতেই কয় যে, তোমালোকে আল্লাহৰ ৰাছুলৰ সহচৰসকলৰ বাবে ব্যয় নকৰিবা, যাতে সিহঁত আঁতৰি যায়। .." - (আল-মুনাফিকুন: ৭)\nযি কামটো মুনাফিকসকলে মুছলিমসকলৰ লগত কৰিবলৈ ইচ্ছা প্ৰকাশ কৰিছিল সেয়া নিঃসন্দেহে আছিল অৰ্থনৈতিক অৱৰোধ। কিন্তু আল্লাহ তা'আলাই এই ইঙ্গিত দিছে যে, ইয়াৰ প্ৰতিকাৰ হৈছে তেওঁৰ প্ৰতি মজবুত ঈমান আৰু পৰিপূৰ্ণভাৱে তেওঁৰ প্ৰতি মুখাপেক্ষী হোৱা। তেওঁ কৈছে:\n“..আকাশমণ্ডল আৰু পৃথিৱীৰ ধন-ভাণ্ডাৰ কেৱল আল্লাহৰেই; কিন্তু মুনাফিকসকলে সেয়া নুবুজে।" - ( আল-মুনাফিকুন: ৭)\n“যিয়ে আল্লাহৰ তাক্বৱা অৱলম্বন কৰিব, আল্লাহে তাৰ (উত্তৰণৰ) পথ উলিয়াই দিব; আৰু তাক তাৰ ধাৰণাতীত উৎসৰ পৰা জীৱিকা প্ৰদান কৰিব। যি ব্যক্তি আল্লাহৰ ওপৰত নিৰ্ভৰ কৰে, তাৰ বাবে আল্লাহেই যথেষ্ট।" - ( আত-তালাক: ২-৩)\n“যদি তোমালোকে দাৰিদ্ৰৰ আশংকা কৰা, তেন্তে আল্লাহে ইচ্ছা কৰিলে তেওঁৰ নিজ কৰুণাত তোমালোকক অভাৱমুক্ত কৰিব।" - (আত-তাওবা: ২৮)\nআল্লাহ তা'আলাই ছুৰা হাশ্বৰত জ্ঞান-বুদ্ধিৰ অভাৱক এই সমস্যাৰ কাৰণ হিচাপে বৰ্ণনা কৰিছে। তেওঁ কৈছে:\n“তোমাৰ ধাৰণা মতে সিহঁত ঐক্যবদ্ধ, কিন্তু সিহঁতৰ মনৰ মিল নাই। .."\n“.. এইটো এই বাবে যে, সিহঁত এটা নিৰ্বোধ সম্প্ৰদায়।" -(আল-হাশ্বৰ:১৪)\nআৰু এই জ্ঞান ও বুদ্ধিগত দুৰ্বলতাজনিত ৰোগৰ ঔষধ হ'ল অহীৰ পোহৰৰ অনুসৰণ কৰাৰ মাধ্যমত নিজকে আলোকিত কৰা। কাৰণ, অহীয়ে এনেকুৱা কল্যাণৰ পথ দেখুৱায়, যি কেৱল জ্ঞান-বুদ্ধিৰ মাধ্যমত অৰ্জন সম্ভৱ নহয়। আল্লাহ তা'আলাই কৈছে:\n“যি ব্যক্তি মৃত আছিল, পিছত আমি তাক জীৱিত কৰিছো আৰু যাক আমি মানুহৰ মাজত চলা-ফুৰা কৰিবলৈ নূৰ দিছো, সেইজন ব্যক্তি এনে ব্যক্তিৰ দৰে নেকি, যিয়ে অন্ধকাৰত আছে আৰু সেই স্থানৰ পৰা সি ওলাব নোৱাৰে?" - (আল-আন'আম: ১২২)\n“যিসকলে ঈমান আনে আল্লাহেই সিহঁতৰ অভিভাৱক, তেওঁ সিহঁতক অন্ধকাৰৰ পৰা উলিয়াই পোহৰৰ ফালে লৈ যায়। " - ( আল-বাকাৰা: ২৫৭) তেওঁ আৰু কৈছে:\n“যি ব্যক্তি নত হৈ মুখৰ ওপৰত ভৰ দি খোজ কাঢ়ে, সিয়েই অধিক হিদায়ত প্ৰাপ্ত, নে সেই ব্যক্তি, যিজনে পোন হৈ সৰল পথত খোজ কাঢ়ে?" - (আল-মুলক: ২২)\n১. প্ৰথম প্ৰকাৰ: বিপৰ্যয় সৃষ্টিকাৰী বস্তু দূৰ কৰা: এইটো উছুলবিদসকলৰ মতে 'জৰুৰী আৱশ্যকীয় বিষয়' হিচাপে পৰিচিত। ইয়াৰ মূলকথা হৈছে, পূৰ্বে আলোচিত ছয়টা বিষয় অৰ্থাৎ দ্বীন, জীৱন, বিবেক-বুদ্ধি, বংশ, মান-সন্মান আৰু ধন-সম্পদৰ পৰা ক্ষতিকাৰক সকলো বস্তু দূৰ কৰা।\n২. দ্বিতীয় প্ৰকাৰ: কল্যাণকৰ বস্তু আমদানি কৰা: এইটো উছুলবিদসকলৰ মতে 'নিত্যপ্ৰয়োজনীয় বিষয়' হিচাপে পৰিচিত। ইয়াৰ শাখা-প্ৰশাখাৰ মাজৰ কিছুমান দিশ যেনে: কিনা-বেচা, ইজাৰা বা ভাড়া আৰু চৰিয়তৰ ভিত্তিত পৰিচালিত সমাজৰ সদস্যসকলৰ মাজত সংঘটিত সকলো প্ৰকাৰ পাৰস্পৰিক লেনদেন আৰু বিনিময়।\n৩. তৃতীয় প্ৰকাৰ: উত্তম চৰিত্ৰ আৰু সুন্দৰ স্বভাৱৰ দ্বাৰা সুসজ্জিত হোৱা: এইটো উছুলবিদসকলৰ মতে 'সৌন্দৰ্য বিধানকাৰী আৰু পৰিপূৰ্ণতা দানকাৰী গুণাৱলি' হিচাপে পৰিচিত। ইয়াৰ শাখা-প্ৰশাখাৰ কিছুমান দিশ হৈছে: স্বভাৱগত বৈশিষ্টসমূহ যেনে: দাড়ী ৰখা, মোচ চুটি কৰা .. ইত্যাদি।\n“আলিফ-লাম-ৰা, এই কিতাব, যাৰ আয়াতসমূহ সুস্পষ্ট, সুবিন্যস্ত আৰু তাৰ পিছত বিশদভাৱে বিবৃত প্ৰজ্ঞাময়, সবিশেষ অৱহিত সত্তাৰ ফালৰ পৰা (অৱতীৰ্ণ)।" - ( হুদ: ১)\n ইমাম বুখাৰী আৰু মুছলিম আবূ হুৰাইৰা ৰাদিয়াল্লাহু 'আনহুৰ পৰা হাদিছটো বৰ্ণনা কৰিছে: বুখাৰী, ঈমান অধ্যায় (كتاب الإيمان), পৰিচ্ছেদ: জিব্ৰাঈল আলাইহিচ ছালাম কৰ্তৃক নবী চাল্লাল্লাহু আলাইহি অছাল্লামক ঈমান সম্পৰ্কে প্ৰশ্ন (باب سؤال جبريل النبي صلى الله عليه عن الإيمان) (১ / ১৮); মুছলিম, ঈমান অধ্যায় (كتاب الإيمان), (১ / ৩৯), হাদিছ নং- ৯; আৰু ইমাম মুছলিমে এই হাদিছটো ওমৰ ইবনুল খাত্তাব ৰাদিয়াল্লাহু 'আনহুৰ পৰা বৰ্ণনা কৰিছে, ঈমান অধ্যায় (كتاب الإيمان), (১ / ৩৬), হাদিছ নং- ৮\n বুখাৰী, সন্ধিৰ অধ্যায় (كتاب الصلح), পৰিচ্ছেদ: যেতিয়া সিহঁতে অন্যায় সন্ধিৰ ওপৰত মীমাংসা কৰে, তেতিয়া সেই সন্ধি বাতিল বুলি গণ্য হ'ব (باب إذا اصطلحوا على صلح جور فالصلح مردود), (৩ / ১৬৭); মুছলিম, বিচাৰ অধ্যায় (كتاب الأقضية), পৰিচ্ছেদ: বাতিল বিধানসমূহ খণ্ডন কৰা আৰু চৰিয়তৰ মাজত নতুন উদ্ভাৱিত বিষয়সমূহ প্ৰত্যাখ্যান কৰা (باب نقض الأحكام الباطلة و رد محدثات الأمور) (৩ / ১৩৪৩), হাদিছ নং- ১৭১৮, আইশ্বা ৰাদিয়াল্লাহু 'আনহাৰ পৰা বৰ্ণিত, নবী চাল্লাল্লাহু আলাইহি অছাল্লামে কৈছে: “যি ব্যক্তি আমাৰ এই দ্বীনৰ মাজত এনে কোনো বিষয়ৰ উদ্ভাৱন কৰিব যিটো ইয়াৰ মাজত নাই, তেন্তে সেয়া অগ্ৰহণযোগ্য হ'ব"; আন এটা বৰ্ণনাত আহিছে: “যিটো ইয়াৰ অন্তৰ্ভূক্ত নহয়"। (عائشة رضي الله عنها مرفوعا: "من أحدث في أمرنا هذا ما ليس فيه فهو رد", و في رواية: "ما ليس منه"); আৰু ইমাম মুছলিমৰ বৰ্ণনাত আছে: “যি ব্যক্তি এনে কাম কৰিলে, যিটোৰ বিষয়ে আমাৰ কোনো সমৰ্থন নাই, তেন্তে সেই কৰ্ম প্ৰত্যাখ্যান হ'ব।" (من عمل عملا ليس عليه أمرنا فهو رد)।\n হাদিছটো আব্দুল্লাহ ইবনে আব্বাছ ৰাজিয়াল্লাহু আনহুৰ পৰা চনদসহ বৰ্ণনা কৰিছে ইমাম আবূ দাউদে, কুৰবানীৰ অধ্যায় (كتاب الأضاحي), পৰিচ্ছেদ: আহলে কিতাবৰ জবেহ প্ৰসঙ্গত (باب في ذبائح أهل الكتاب), (৩ / ২৪৫), হাদিছ নং- ২৮১৮; তিৰমিজী, আল-কোৰআনৰ তাফছীৰ অধ্যায় (كتاب تفسير القرآن), পৰিচ্ছেদ: ছুৰা আল-আন'আমৰ পৰা (باب و من سورة الأنعام), (৫ / ২৪৬), হাদিছ নং- ৩০৬৯; নাছাঈ, কুৰবানীৰ অধ্যায় (كتاب الضحايا), পৰিচ্ছেদ: আল্লাহ তা'আলাৰ বাণী: ﴿ وَلَا تَأۡكُلُواْ مِمَّا لَمۡ يُذۡكَرِ ٱسۡمُ ٱللَّهِ عَلَيۡهِ ﴾ -ৰ ব্যাখ্যা (باب تأويل قول الله عزو جل: ﴿ وَلَا تَأۡكُلُواْ مِمَّا لَمۡ يُذۡكَرِ ٱسۡمُ ٱللَّهِ عَلَيۡهِ ﴾), (৭ / ২৩৭), আব্দুল ফাত্তাহ আবূ গাদাহৰ বিশ্লেষণ অনুযায়ী হাদিছ নং- ৪৪৩৭; আন এটা অৰ্থত হাদিছটো বৰ্ণনা কৰিছে ইবনু মাজাহ, জবেহ অধ্যায় (كتاب الذبائح), পৰিচ্ছেদ: জবেহ কৰাৰ সময়ত বিছমিল্লাহ কোৱা (باب تسمية عند الذبح), (২ / ১০৫৯), হাদিছ নং- ৩১৭৩\n কিচাচ (القصاص) মানে- হত্যাৰ পৰিবৰ্তে হত্যা, যিটো প্ৰশাসনৰ দ্বাৰা বাস্তবায়িত হ'ব। অনুবাদক।\n এই শব্দতে হাদিছটো বৰ্ণনা কৰিছে ইমাম ইবনু মাজাহ, পানীয় অধ্যায় (كتاب الأشربة), পৰিচ্ছেদ: যি বস্তুত নিচা হয় সেয়া বেছি হওক বা কম হওক হাৰাম( باب ما أسكر كثيره فقليله حرام ), (২ / ১১২৪), হাদিছ নং- ৩৩৯২; আৰু হাদিছৰ প্ৰথম অংশ: «كل مسكر حرام » সন্মিলিতভাৱে ইমাম বুখাৰী আৰু মুছলিম ৰাহিমাহুমাল্লাহে আবূ মূছা ৰাদিয়াল্লাহু আনহুৰ পৰা বৰ্ণনা কৰিছে; বুখাৰী, কিতাবুল মাগাযী (كتاب المغازي), পৰিচ্ছেদ: বিদায় হজ্জৰ পূৰ্বে আবূ মূছা আৰু মু'আয ৰাদিয়াল্লাহু আনহুমাক য়ামানত প্ৰেৰণ (باب بعث أبي موسى و معاذ إلى اليمن قبل حجة الوداع), ৫/ ১০৮; মুছলিম, পানীয় অধ্যায় (كتاب الأشربة), পৰিচ্ছেদ: 'প্ৰত্যেক নিচা জাতীয় বস্তু মদ, আৰু প্ৰত্যেক মদেই হাৰাম' ৰ বিৱৰণ (باب بيان أن كل مسكر خمر و أن كل خمر حرام), ৩/ ১৫৮৫, হাদিছ নং- ২০০১\n যেনে বৰ্ণিত আছে বাৰা ইবনে 'আযিব ৰাদিয়াল্লাহু আনহুৰ পৰা বৰ্ণিত হাদিছত, যিটো ইমাম বুখাৰী ৰাহিমাহুল্লাহে বৰ্ণনা কৰিছে, জিহাদ অধ্যায় (كتاب الجهاد), পৰিচ্ছেদ: যুদ্ধৰ ময়দানত মতবিৰোধ অপছন্দনীয় আৰু যিয়ে তাৰ নেতাৰ অবাধ্য হয় তাৰ পৰিণতি (باب ما يكره من التنازع و الاختلاط في الحرب و عقوبة من عصى إمامه), ৪ / ২৬\nএই চমু বিৱৰণীখন নিম্নলিখিত ভাষাত অনুবাদ কৰা হৈছে (4)\nমালয়ালম - മലയാളം


Devarshi Sen Deka, Author at TIME8\nIndia Issues Travel Advisory For Citizens Visiting China\nT8 Digital Desk – 17-Jan-20 @ 17:32\nSajid Hussain – 17-Jan-20 @ 16:30\nThe wildlife department officials of Kaziranga on January 17th, 2020 managed to tranquillizealeopard on the prowl in Jorhat's Titabor.\nEndangered Himalayan Serow Successfully Breed At Assam Zoo\nT8 Digital Desk – 17-Jan-20 @ 15:06\nThe Assam State Zoo cum Botanical Garden has achievedamilestone after it managed to successfully breed the endangered Himalayan serow.\nAmid CAA Stir, RTI Query Seeks Proof Of Modi’s Citizenship\nT8 Digital Desk – 17-Jan-20 @ 14:54\nIn wake of non-stop anti-Citizenship Amendment Act (CAA) protests across the country,aRight to Information (RTI) application has been filed before…\nনিশা প্ৰতিবাদ নকৰে বুলি কৰা ঘোষণা পাহৰিলে নেকি আছুৱে; ক’লা পতাকা প্ৰদৰ্শনক লৈ পৰিমল শুক্লবৈদ্যৰ প্ৰতিক্ৰিয়া\nT8 Digital Desk – 17-Jan-20 @ 18:03\nপ্ৰতিবাদকাৰীসকলৰ মাজত যুৱ ছাত্ৰৰ সদস্য থকাটোক লৈও সন্দেহ প্ৰকাশ কৰে মন্ত্ৰী শুক্লবৈদ্যই। লগতে তেওঁ কয় যে সংবাদমাধ্যমত প্ৰকাশ পোৱাৰ দৰে যুৱ ছাত্ৰৰ সদস্যই প্ৰতিবাদ জনাইছিল নে যুৱ ছাত্ৰৰ নাম লৈ কোনো সুবিধাবাদীয়ে ৰাজনীতিৰ অংক পাতিছে সেইটোক লৈও প্ৰশ্ন উত্থাপন মন্ত্ৰীগৰাকীৰ\n৫৬ ইঞ্চিৰ বুকুৰ মোদীয়ে আৰু বুকু বহল কৰি গুজৰাটত সংস্থাপন কৰক বিদেশীকঃ লুৰিণজ্যোতি গগৈ\nSmita Rani Deka – 17-Jan-20 @ 17:21\nপশ্চিমবংগত সংস্থাপন দিব ১ কোটি বিদেশী। আৰু অসমত ৫ লাখ মাত্ৰ। কিমান ডাঙৰ কৌতুক হিমন্ত বিশ্বৰ। কিবা এটা হৈছে হিমন্তৰ। অসম চুক্তি পাহৰিলে\nBreaking: তিতাবৰত ট্ৰেংকুলাইজ কৰিলে এটা প্ৰকাণ্ড নাহৰফুটুকীক\nSajid Hussain – 17-Jan-20 @ 17:04\nতিতাবৰ আটাপামত এখন বাগিচাত আশ্ৰয় লৈছিল প্ৰকাণ্ড নাহৰফুটুকীটোৱে\nঅসমৰ প্ৰথমটো প্লাষ্টিক বটলৰ ঘৰ মাজুলীত\nKalpajit Saikia – 17-Jan-20 @ 16:19\nমাজুলী কাকৰিকটা গাঁৱৰ ৩৯ নং অংগনবাদী কেন্দ্ৰৰ গৃহটি নিৰ্মাণ হৈছে পেলনিয়া প্লাষ্টিক বটলেৰে\nParag Moni Aditya – 17-Jan-20 @ 15:50\nMridusmita Das – 17-Jan-20 @ 11:54\nJanuary 17, celebrated as Shilpi Divas, is truly an important day in the history of Assam. This day leftavoid many…\nJob Up Next\nT8 Editorial – 16-Jan-20 @ 21:58\nThe election of former Assam Director General of Police Kuladhar Saikia as the president of the Asam Sahitya Sabha has been recognised as significant\nT8 Editorial – 15-Jan-20 @ 18:15\nThe Assamese community is celebrating the Bhogali Bihu,afestival of feasting celebrated after fields are being harvested, inadifferent way\nঅসম T8 Digital Desk - 17-Jan-20 @ 18:03\nIndia T8 Digital Desk - 17-Jan-20 @ 17:32\nঅসম Smita Rani Deka - 17-Jan-20 @ 17:21\nঅসম Sajid Hussain - 17-Jan-20 @ 17:04\nAssam Sajid Hussain - 17-Jan-20 @ 16:30\nঅসম Kalpajit Saikia - 17-Jan-20 @ 16:19\nColumnists Parag Moni Aditya - 17-Jan-20 @ 15:50\nবাক্সাত আৰম্ভ ভাৰত-ভূটান বন্ধুত্ব মেলা\nঅসম Hirak Deka - 17-Jan-20 @ 15:49\nদুয়োখন দেশৰ পতাকা উত্তোলন কৰি শুভাৰম্ভ হয় এই মেলাৰ\nভূলুণ্ঠিত মানৱতা, পৰকীয় প্ৰেমৰ বাবে নিজ মাতৃয়ে হত্যা কৰিলে সদ্যোজাত শিশু\nঅসম Biswajit Chakraborty - 17-Jan-20 @ 15:07\nজন্মৰ পিছদিনাই নিশংস ভাৱে সদ্যোজাত শিশুটিক হত্যা কৰি ঘৰৰ পিছফালে মাটিত পুতি থয় মাতৃয়ে\nAssam T8 Digital Desk - 17-Jan-20 @ 15:06\nColumnists Devarshi Sen Deka - 8-Sep-19 @ 12:13\nPresident Donald Trump had already advocated for imposing tariffs and other trade barriers on Chinese goods during his presidential campaign


নৰেন্দ্ৰ মোদী আৰএছএছৰ প্ৰচাৰক নে ভাৰতবৰ্ষৰ প্ৰধানমন্ত্রী ? - SANGBAD PRAHARI\nHome আঞ্চলিক দেশ-বিদেশ নৰেন্দ্ৰ মোদী আৰএছএছৰ প্ৰচাৰক নে ভাৰতবৰ্ষৰ প্ৰধানমন্ত্রী ?\nনৰেন্দ্ৰ মোদী আৰএছএছৰ প্ৰচাৰক নে ভাৰতবৰ্ষৰ প্ৰধানমন্ত্রী ?\n“চলাে জিতে হ্যাঁয়” ছবিক লৈ অসম প্রদেশ কংগ্রেছৰ কটাক্ষ\nগুৱাহাটী : প্রধানমন্ত্রী ডাঙৰীয়া, আপুনি আৰএছএছৰ প্ৰচাৰক নে ভাৰতবৰ্ষৰ দৰে ভিন্ন ভাষা-ভাষী, ধর্মসম্প্রদায়ৰ লােকেৰে সমৃদ্ধ এখন দেশৰ প্রধানমন্ত্রী? আমি আপােনাক এই প্রশ্ন কৰিবলৈ এই কাৰণেই বাধ্য হলাে যে দেশৰ প্রধানমন্ত্ৰীৰ আসনত আসীন হৈ আপুনি বিভিন্ন সময়ত বিভিন্ন বিষয়ত যিসমূহ বিভ্রান্তিকৰ কথা কৈ আহিছে সিয়ে দেশবাসীক বিভ্রান্ত কৰাই নহয়, হতাশা কৰিছে। অসম প্রদেশ কংগ্ৰেছ কমিটীয়ে সোমবাৰে ৰাজীৱ ভৱনত আয়ােজিত এক সংবাদ মেল যােগে দেশৰ প্রধানমন্ত্রী নৰেন্দ্ৰ মােডীক উদ্দেশ্যি এই মন্তব্য কৰে৷\nবিশেষকৈ অসমৰ বিদেশী সমস্যাৰ সন্দৰ্ভত প্রধানমন্ত্রী গৰাকীয়ে বিভিন্ন সময়ত গ্ৰহণ কৰা স্থিতিয়ে অসমৰ জনসাধাৰণক বিভ্রান্ত কৰিছে বুলি উল্লেখ কৰি সংবাদ মেলত প্রদেশ কংগ্ৰেছে কয় যে প্রধানমন্ত্রী গৰাকীয়ে কংগ্ৰেছে অসমত ভােট বেংকৰ ৰাজনীতি কৰা বুলি বিভিন্ন সময়ত মন্তব্য কৰিছে। কিন্তু ইন্দিৰা গান্ধীৰ সময়ৰ পৰাই কংগ্ৰেছে বিদেশী নাগৰিকৰ সন্দৰ্ভত স্থিতি স্পষ্ট কৰি আহিছে। ১৯৭১ চনতে প্রয়াত প্রধানমন্ত্রী ইন্দিৰা গান্ধীয়ে স্পষ্টভাৱে ঘােষণা কৰিছিল মই অবৈধ প্রব্রজনৰ পক্ষত কোনাে দিনেই নাই।\nআনকি অতি শেহতীয়াভাৱে এনআৰচি প্রকাশৰ পিছত বৰ্তমানৰ কংগ্ৰেছ দলৰ সভাপতি ৰাহুল গান্ধীয়ে কেবল এনআৰচিৰ ওপৰত আলােচনা কৰিবলৈ কংগ্রেছৰ সর্বোচ্চ নীতি নির্ধাৰক কমিটীৰ বৈঠক বহুৱাই নিজৰ স্থিতি ৰাজহুৱাকৈ স্পষ্ট কৰিছে। কিন্তু, অসমৰ এনআৰচি আৰু অবৈধ বিদেশীৰ সন্দৰ্ভত বিজেপি দলৰ সভাপতি অমিত শ্বাহ, প্রধানমন্ত্রী নৰেন্দ্ৰ মােডী আৰু গৃহমন্ত্ৰী ৰাজনাথ সিং ডাঙৰীয়াৰ ভিন্ন ভিন্ন মত। ২০১৪ চনৰ লােকসভা নির্বাচনৰ পূর্বে ২৭ এপ্রিল তাৰিখে পশ্চিমবঙ্গৰ শ্ৰীৰামপুৰৰ এখন নির্বাচনী সভাত নৰেন্দ্ৰ মােডীয়ে বিজেপি ক্ষমতালৈ আহিলে ১৬ মে’ৰ পিছতেই বাংলাদেশীয়ে টালিটোপােলা বান্ধিব লাগিব বুলি সকিয়নি দিছিল। অথচ আজি সেইগৰাকী ব্যক্তিয়েই ক্ষমতালৈ আহি নাগৰিকত্ব সংশােধনী বিধেয়ক আনি একাংশ বিদেশীক স্বদেশী কৰাৰ প্রচেষ্টা চলাইছে।\nইফালে কেন্দ্রীয় গৃহৰাজ্য মন্ত্ৰীগৰাকীয়েও বাংলাদেশৰ এগৰাকী সাংসদক ভাৰতৰ পৰা কোনাে লােক বাংলাদেশলৈ ওভতাই পঠোৱাৰ পৰিকল্পনা নাই বুলি কৈছে আৰু এই সমগ্র বিষয়টোৰ সন্দৰ্ভত অসমৰ মুখ্যমন্ত্রী সর্বানন্দ সােণােৱাল আৰু ৰাজ্যিক বিজেপিয়ে ৰহস্যজনক মৌনতা অৱলম্বন কৰিছে। পৰিৱৰ্তন আৰু বিদেশীমুক্ত অসমৰ প্রতিশ্রুতি দিয়া বিজেপি দলক অতি সােনকালে এই সন্দৰ্ভত তেওঁলােকৰ প্রকৃত স্থিতি কি তাক ৰাজহুৱা কৰিবলৈ সংবাদ মেলত দলৰ সাধাৰণ সম্পাদক তথা জ্যেষ্ঠ মুখপাত্রদ্বয় ক্রমে দুর্গাদাস বড়াে আৰু কিশােৰ কুমাৰ ভট্টাচার্যই দাবী জনাইছে।\nআনহাতে, এই সংবাদ মেলত প্রদেশ কংগ্ৰেছে প্রধানমন্ত্ৰীৰ জীৱনৰ আধাৰত নির্মিত বুলি প্ৰচাৰিত এখন ছুটি ছবি “চলাে জিতে হ্যাঁয়” চাবলৈ সকলােবােৰ মহাবিদ্যালয়ৰ অধ্যক্ষলৈ শিক্ষক শিক্ষয়িত্রীসহ ৩০ গৰাকীকৈ ছাত্র-ছাত্রীক আহিবলৈ দিয়া চৰকাৰী নির্দেশনাকো কঠোৰ ভাষাৰে সমালােচনা কৰে। প্রধানমন্ত্রী নৰেন্দ্ৰ মােডীয়ে যাৰ শৈক্ষিক অৰ্হতালৈ বাৰম্বাৰ প্রশ্ন উত্থাপন হৈছে, যি নিজৰ পত্নীক প্রাপ্য মর্যাদাৰ পৰা বঞ্চিত কৰিছে, যিগৰাকী ব্যক্তি গুজৰাটৰ মুখ্যমন্ত্ৰী হৈ থকা কালত গােধৰা কাণ্ডৰ দৰে জঘন্য আৰু ঘৃনণীয় ঘটনা সংঘটিত হৈছে, যি পদে পদে নিজৰ প্রতিশ্রুতি পালনৰ পৰা ফালৰি কাটি দেশৰ মানুহক প্ৰতাৰণা কৰে, যাৰ আদর্শ মানৱতাবাদ নহয় এক বিশেষ ধৰ্মৰ উগ্রবাদ, যি ৰাইজৰ মনৰ কথা নুবুজে কেৱল নিজৰ মনৰ কথাহে ৰাইজক কয় তেনেকুৱা এগৰাকী ব্যক্তিৰ জীৱনৰ পৰা শিক্ষার্থীসকল অর্থাৎ দেশৰ নৱ প্ৰজন্মই কি আদর্শ ল'ব বুলিও মুখপাত্রদ্বয়ে প্রশ্ন উত্থাপন কৰে।